IPL 2020: বিহু মেইন! খেল হাৰিলেও ৰিয়ান পৰাগে শিকোৱা বিহু নাচি চৰ্চাত ৰাজস্থান ৰয়েলছৰ জফ্ৰা আৰ্চাৰ, চাওক VIDEO|ipl-2020-delhi-capitals-vs-rajasthan-royals-jofra-archer-does-bihu-dance-with-riyan-parag-after-dismissing-prithvi-shaw-watch– News18 Assam\nIPL 2020: বিহু মেইন! খেল হাৰিলেও ৰিয়ান পৰাগে শিকোৱা বিহু নাচি চৰ্চাত ৰাজস্থান ৰয়েলছৰ জফ্ৰা আৰ্চাৰ, চাওক VIDEO\nUpdated:October 15, 2020, 9:13 AM IST\nDC vs RR: পৃথ্বী শ্ব’ৰ উইকেট লোৱাৰ পিচতে ৰিয়ানৰ সৈতে বিহু নাচিলে জফ্ৰা আৰ্চাৰে।\nLast Updated: October 15, 2020, 9:13 AM IST\nবুধবাৰে আইপিএলৰ (IPL 2020) ৰ মেচত প্ৰথম বলত পৃথ্বী শ্ব’ৰ উইকেট লোৱাৰ পিছতে ৰাজস্থান ৰয়েলছৰ জফ্ৰা আৰ্চাৰে সতীৰ্থ ৰিয়ানৰ সৈতে বিহু নচা দৃশ্যই সকলোকে আকৰ্ষণ কৰিছে। দেওবাৰে চান ৰাইজাৰ্চ হায়দৰাবাদৰ সৈতে খেল জয় কৰাৰ সময়ত খেলপথাৰত বিহু নাচি সকলোৰে দৃষ্টি আকৰ্ষণ কৰিছিল ৰিয়ান পৰাগে।\nআৰ্চাৰৰ বলত শ্ব’ৰ উইকেট পতনৰ পিচতে এই আনন্দৰ দৃশ্য দেখা যায়।\nউল্লেখ্য যে, ৰিয়ান পৰাগে দেওবাৰৰ খেলত তেৱাতিয়াৰ সৈতে পাৰ্টনাৰশ্বিপত ৮৫ৰাণ সংগ্ৰহ কৰি দলক জয়ী কৰাইছিল। ৰিয়ানে ২৬টা বলত ৪২ৰাণ সংগ্ৰহ কৰিছিল। আনহাতে তেৱাতিয়াই ২৮টা বলত ৪৫ৰাণ সংগ্ৰহ অপৰাজিত হৈ ৰৈছিল। এই প্ৰদৰ্শনৰ পিছতে বিহু নাচিছিল ৰিয়ানে।\nঅৱশ্যে উদযাপনৰ মাজতো ৰাজস্থান ৰয়েলছৰ কাৰণে IPL 2020ত স্থিতি সন্তোষজনক নহয়। সাতখন খেলৰ পৰা ছয় পইণ্ট সংগ্ৰহ কৰা দলটোৱে পইণ্ট তালিকাৰ সপ্তম স্থানত আছে।\nবুধবাৰে ৰাজস্থান ৰয়েলছক ৪৬ৰাণত পৰাস্ত কৰে দিল্লীয়ে।\nFirst published: October 15, 2020, 9:13 AM IST


শিক্ষকতা জীৱনৰ কিছু অনুভৱ—৮: নিবেদিতা বৰি - সাহিত্য ডট অৰ্গ\nশিক্ষকতা জীৱনৰ কিছু অনুভৱ—৮\nমুকুল শ্রেণীৰ ছাত্ৰী ঈৰাণী; ঈৰাণীৰ কাৰণে বিদ্যালয়ত এটা ভয়াবহ সমস্যাৰ সৃষ্টি হৈছে;শিৱানীহঁতে বিদ্যালয়ত বহুতো ঘটনা দেখিছে,বহুতো সমস্যাৰ সন্মুখীন হৈছে কিন্তু ১৫ বছৰীয়া তাইৰ শিক্ষকতা জীৱনৰ এইয়া এক নতুন সমস্যা।ঈৰাণীক লৈ হোৱা সমস্যাটো হ’ল—স্কুলৰ ঘডীত ১১ বাজে,তাইৰ শৌচ কৰিব লাগে;বিদ্যালয়ত শৌচাগাৰৰ ভাল ব্যৱস্থা আছে, কিন্তু তাইক সকলোৱে কৈ কৈও অভ্যাস কৰাব পৰা নাই—শৌচ কৰিব লাগিলে আচাৰ্য্য বা আয়া গৰাকীক ক’ব লাগে বুলি। বিদ্যালয়ৰ ঘড়ীত ১১ বজাৰ লগে লগেই তাই বহা বেঞ্চতেই কাপোৰে-কানিয়ে লেতেৰা হয়।ফলত শ্ৰেণীকোঠাত সৃষ্টি হয় এক অশান্তিকৰ পৰিৱেশ;ল’ৰা-ছোৱালীক শ্ৰেণীকোঠাৰ পৰা বাহিৰলৈ উলিওৱা; তাই বহা বেঞ্চ খন বাহিৰলৈ নি ধোৱা,শ্ৰেণীটোত ফেনাইল মিহলি পানী ঢলা; মুঠতে এটা অশান্তিকৰ পৰিৱেশ।অংকুৰ শ্ৰেণীত থাকোঁতে জুপিতৰাই হিচাপ কৰি উলিয়াইছিল তাই বোলে গোটেই বছৰটোত ৩০ দিন কাপোৰে কানিয়ে হাগি স্কুলত ৰেকর্ড কৰিছে;গতিকে তাইক পুৰস্কাৰ এটাকে দিব লাগে বুলি ৰগৰ কৰিছিল।ঈৰাণীৰ এই সমস্যাটোৰ বাবে তাইৰ মাক-দেউতাকক মাতি ডাক্তৰক ভালদৰে দেখাবলৈ কৈ তাইক এমাহ মান স্কুললৈ অহাটো বন্ধ কৰাই দিছিল;কিন্তু কোনো ফল নধৰিল;ঈৰাণীৰ সমস্যা দিনে দিনে আৰু জটিল হ’বলৈ ধৰিলে;স্কুলত দ্বিতীয় পিৰিয়দটো আৰম্ভ হয়,শ্ৰেণীলৈ আচাৰ্য্য যায়,ছাত্ৰ-ছাত্ৰীসকলে আপত্তি দিয়ে ঈৰাণী নাই;তাইক বিচাৰ খোচাৰ কৰি দেখে তাই শৌচাগাৰৰ ভিতৰত লুকাই থাকে; প্ৰথমে সকলোৱে ভালেই পাইছিল যি কি নহওক তাই লেট্ৰিনলৈ যাবলৈ অভ্যাস কৰিছে বুলি;কিন্তু সকলোৰে ধাৰণা ভুল হ’ল; তাই শৌচ কৰিব লাগক নালাগক ভয়তে শৌচাগাৰত সোমাই থাকে আৰু মাতিলেও ওলাই নাহে আৰু স্কুল ছুটি হোৱাৰ লগে লগে তাই শৌচাগাৰৰ পৰা ওলাই ঘৰলৈ যায়।মুঠতে পঢাৰ নামত তাই এইখন কাৰবাৰেই কৰি থাকে;সিদিনাটো ঘটনা ডাঙৰেই হ’ল—তাই শৌচাগাৰত সোমাই থকা দেখি তাইৰ লগৰ পাপৰিয়ে তাইক গা ধুৱাই দিলে, পানী ভৰি থকা বাল্টিৰ পৰা মগেৰে পানী ঢালি ঢালি ধুৱাই হাতত ধৰি ঈৰাণীক টানি আনিল;বাহিৰত হুলস্থুলীয়া পৰিবেশ দেখি আৰু ঈৰাণীৰ কাপোৰ-কানি তিতা দেখি কি হ’লনো বুলি খবৰ লোৱাত পাপৰিয়ে ক’লে—তাই সদায় সদায় লেট্ৰিনত সোমাই গা নুধুৱে,আমাৰ ঘিণ নালাগে নেকি!সেই কাৰণে মই আজি তাইক গা ধুৱাই দিলোঁ।\nএইয়াই শিশু হ’লেও সংস্কাৰ;সকলো ল’ৰা-ছোৱালীকে অভিভাৱকে সৰুৰে পৰা শৌচাগাৰৰ পৰা আহি পৰিষ্কাৰ হ’বলৈ তথা গা ধুবলৈ শিকায়। তেনেস্থলত ঈৰাণীয়ে সদায় শৌচাগাৰত সোমাই গা নুধুৱাটো পাপৰিয়ে কিয় সহ্য কৰিব!তাৰোপৰি তাইৰ লগত কোনো ল’ৰা-ছোৱালী নবহা হৈছে; কিমান বাৰ যে মাক-দেউতাকক ফোন কৰি মাতি ছোৱালীজনীক ঘৰলৈ পঠাই দিয়া হয় তথাপিও মাক-দেউতাকে তাইক তাইৰ অভ্যাসটো সলাব পৰা নাই।\nশিৱানীৰ ঘৰত থকা কাম কৰা ছোৱালীজনীৰ ভৰিত বেচু হৈছে;ঔষধ খাইও ভাল পোৱা নাই;এদিন স্কুলৰ এগৰাকীয়ে ক’লে-ঈৰাণীৰ দেউতাকে বোলে বেচু ভাল কৰা গাঁৱলীয়া দৰৱ দিয়ে; শিৱানীয়ে এদিন সেই সূত্ৰে ঈৰাণীৰ ঘৰ ওলালগৈ;কিন্তু বিশেষ কামৰ বাবে ঈৰাণীৰ দেউতাক ঘৰত নাছিল;কথা প্ৰসংগত শিৱানীয়ে ঈৰাণীৰ মাকৰ লগতে তাইৰ সমস্যাটোৰ কথা পাতিলে,তেনেতে ঈৰাণী শোৱাৰ পৰা চকু মোহাৰি মোহাৰি ওলাই আহিল; সন্মূখত শিৱানীক দেখি মাকৰ গাতে ভেঁজা দি সেমেনা-সেমেনি কৰি থাকিল;শিৱানীয়ে তাইক মৰমেৰে কাষলৈ মাতি সুধিলে—“তুমি কিয় লেট্ৰিনত সোমাই থাকা? আমালৈ ভয় লাগে নেকি?” তাই “নহয়” বুলি মূৰ জোকাৰিলে।“তুমি লেট্ৰিন লাগিলে আমাক কবা আকৌ,তুমি বেয়া কাম কৰিছা নহয়!এই বেয়া অভ্যাসটো এৰিলে তোমাৰ লগত সকলোৱে বহিব আৰু সবেই তোমাক মৰম কৰিব”,তাই মনে মনে শিৱানীৰ কথা শুনি থাকিল।\nএইবাৰ শিৱানীয়ে মাকৰ লগত আলোচনা কৰিলে যদিও কোনোধৰণৰ সমিধান বিচাৰি নাপালে।ঈৰাণীৰ মাকে ক’লে—ছোৱালীজনীৰ খোৱা-বোৱা অনিয়মীয়া;স্কুলৰ পৰা আহিয়েই চিপছ,বিস্কুট যিহকে পাই তাকে খাই,ফলত ভোক নালাগে আৰু ৰাতি ভাত দিলেও ভাত নাখায়;অসময়ত ভাত বিচাৰে;কেতিয়াবা ৰাতি ১২ বজাত উঠি ভাত খাওঁ বুলি কান্দে;পুৱা বিস্কুট ১ প্লেট খায়,ফলত স্কুল যোৱাৰ পৰত ভাত নাখায়;ৰাতিপুৱা ১ ঘন্টা মান লেট্ৰিনত বহাই থলেও নাহাগে;মই যদি তাইক কিবা এষাৰ কওঁ দেউতাকে মোৰ ওপৰত দমদমনি মাৰে-নিজে সন্তান এটা জন্ম দিব নাজানিলা,এতিয়া এইকো প্ৰতিপালন কৰিব নাজানা;তাইৰ গাত কথা এটাও পৰিব নিদিয়ে;দেউতাকে তাইক হোটেলৰ মিঠাই,ছানা,ভুজিয়া আনি দিয়ে খাবলৈ;গতিকে বাহিৰা খাদ্যৰে তাইৰ পেট ভৰি থাকে,খোৱা-বোৱা অনিয়মীয়া বাবেই তাইৰ এনে গতি;মই আকৌ মাত মাতিলেই জগৰ নহয়!!\nশিৱানীয়ে বুজি পালে ঘৰুৱা পাৰিবাৰিক মনোমালিন্যৰ বাবেই ঈৰাণীৰ এই দশা!\nসকলো শিক্ষকে মাক-দেউতাকৰ লগত আলোচনা কৰি তাইক এসপ্তাহ স্কুল অহাটো বন্ধ কৰিলে; এসপ্তাহৰ অন্তত মাকে স্কুলত তাইক থলেহি আৰু ক’লে যে খোৱা-লোৱা নিয়মীয়া হৈছে;কিন্তু দুর্ভাগ্য বুলিবই লাগিব-স্কুলৰ ঘডীত ১১ বাজিল আৰু ঈৰাণীৰ একেই দশা হ’ল।


দিল্লীৰ ৰেষ্টুৰেণ্টৰ বিৰুদ্ধে এক কোটিৰ ক্ষতিপূৰণ দাবী মহিলাৰ; কিন্তু কিয়? - নিয়মীয়া বাৰ্তা\nদিল্লীৰ ৰেষ্টুৰেণ্টৰ বিৰুদ্ধে এক কোটিৰ ক্ষতিপূৰণ দাবী মহিলাৰ; কিন্তু কিয়?\nনিৰামিষৰ পৰিৱর্তে আমিষ পিজ্জা\nনিয়মীয়া বাৰ্তা, ১৪ মাৰ্চঃ নতুন দিল্লীস্থিত আমেৰিকাৰ পিজ্জা ৰেষ্টুৰেণ্টৰ এখন বিপণীৰ পৰা নিৰামিষ পিজ্জাৰ পৰিৱর্তে আমিষ পিজ্জা যোগদান ধৰাৰ বাবে এগৰাকী মহিলাই ৰেষ্টুৰেণ্টখনৰ বিৰুদ্ধে এক কোটি টকাৰ ক্ষতিপূৰণ দাবী কৰিছে৷\nবিৱৰণী মতে দীপালী ত্যাগী নামৰ প্রকৃত নিৰামিষভোজী এগৰাকী মহিলাই ৰেষ্টুৰেণ্টখনৰ পৰা নিৰামিষ পিজ্জাৰ অর্ডাৰ দিয়ে৷ সেইমর্মে পিজ্জা মহিলাগৰাকীয়ে লাভ কৰে আৰু গ্রহণ কৰে৷ ইয়াৰ পাছতেই মহিলাগৰাকী অৱগত হয় যে তেওঁক যোগদান ধৰা পিজ্জা আমিষহে৷ ইয়াকে লৈ ক্ষুণ্ণ মহিলাগৰাকীয়ে এক কোটি টকাৰ ক্ষতিপূৰণ বিচাৰি ৰেষ্টুৰেণ্টখনৰ বিৰুদ্ধে গ্রাহক আদালতত গোচৰ ৰুজু কৰিছে৷\nঅভিযোগত মহিলাগৰাকীয়ে প্রকাশ কৰা মতে তেওঁ এগৰাকী প্রকৃত নিৰামিষভোজী৷ ধর্মীয় বিশ্বাস, সংস্কাৰ, পৰিয়াল পৰম্পৰা, নিজা চেতনা আৰু পছন্দ অনুসৰি যিহেতুকে তেওঁ নিৰামিষভোজী৷ গতিকে কিয় তেওঁৰ এই বিশ্বাসক প্রতাৰণা কৰা হৈছে৷ তাৰ বাবেই ক্ষতিপূৰণৰ দাবীৰে গ্রাহক আদালতত অভিযোগ দাখিল কৰিছে৷\n২৮ জুনৰ পৰা আৰম্ভ অমৰনাথ যাত্রা


ৱেষ্ট–ইণ্ডিজ ভ্ৰমণলৈ নাযায় ধোনী, দুমাহ দেশৰ সামৰিক দিশলৈ আগবঢ়াব সেৱা!|cricket-s-dhoni-will-serve-indian-army-during-two-month-break-from-west-indies-tour– News18 assam\nৱেষ্ট ইণ্ডিজ ভ্ৰমণলৈ নাযায় ধোনী, দুমাহ দেশৰ সামৰিক দিশলৈ আগবঢ়াব সেৱা!\nদেওবাৰে বিচিচিআইয়ে ঘোষণা কৰিব ৱেষ্ট–ইণ্ডিজ ভ্ৰমণৰ বাবে ভাৰতীয় দল\nLast Updated : July 20, 2019, 15:45 IST\nদেওবাৰে ৱেষ্ট ইণ্ডিজ ভ্ৰমণৰ বাবে ভাৰতীয় দল ঘোষণা কৰাৰ আগমুহূৰ্তত মহেন্দ্ৰ সিং ধোনীয়ে আগন্তুক ৱেষ্ট ইণ্ডিজৰ বিৰুদ্ধে শৃংখলাত ভাগ নোলোৱাটো প্ৰায় চুড়ান্ত হ’ল! মহেন্দ্ৰ সিং ধোনী আগন্তুক দুমাহ জাতীয় দলৰ পৰা আঁতৰি থাকিব।দৰাচলতে ধোনীয়ে আগন্তুক দুমাহ নিজৰ পেৰামিলিটেৰী ৰেজীমেণ্টলৈ আগবঢ়াব সেৱা। খবৰ অনুসৰি ধোনীয়ে এই বিষয়ে কেইদিনমান পূৰ্বে বিচিচিআইৰ বিষয়–ববীয়াৰ সন্মুখত নিজৰ অভিমত দাঙি ধৰিছিল।\nধোনীয়ে বিশ্বকাপৰ পূৰ্বেই এই বিষয়ে সিদ্ধান্ত গ্ৰহণ কৰিছিল। সেইদৰে বিশ্বকাপৰ পিছৰ পৰাই মহেন্দ্ৰ সিং ধোনীৰ ক্ৰিকেটৰ পৰা অৱসৰ লোৱাৰ বিষয়ে বিশেষ চৰ্চা লাভ কৰি আছে। সেইসময়তে এতিয়া বিচিচিআইৰ বিষয়াই জনাইছে যে, ‘ ধোনীয়ে কেৱল দুমাহ ক্ৰিকেটৰ পৰা বিশ্ৰাম লৈছে। কিন্তু এতিয়ালৈকে ক্ৰিকেটৰ পৰা অৱসৰ লোৱাৰ কথা চিন্তা কৰা নাই ধোনীয়ে। এই বিষয়ে ইতিমধ্যে বিচিচিআই আৰু নিৰ্বাচন কমিটিকো জনাইছে ধোনীয়ে। ২০১১ চনত ধোনীক লেফ্টেনেণ্ট কৰ্ণেলৰ মৰ্যদা দিয়া হৈছিল।\nFirst published: July 20, 2019, 15:42 IST


ডি.এল.এড. পাঠ্য়ক্ৰম | প্ৰাথমিক শিক্ষা | অসম চৰকাৰ, ভাৰত\nঘৰ ❯ শিক্ষক শিক্ষা আৰু প্রশিক্ষণ ❯ ডি.এল.এড. পাঠ্য়ক্ৰম\nডি.এল.এড.(মুক্ত আৰু দূৰ শিক্ষণ প্ৰথা)ৰ অৱলোকন:\nআমাৰ গণতন্ত্ৰৰ আৰম্ভণিৰ পিছৰ পৰাই সাৰ্বজনীন প্ৰাথমিক শিক্ষাত শিক্ষকৰ ভূমিকাক স্বীকাৰ কৰা হৈছে। শিশুৰ বিনামূলীয়া আৰু বাধ্যতামূলক শিক্ষাৰ আইন,২০০৯ৰ ২১-A ধাৰাই আনুষঙ্গিক ব্যৱস্থাপনা প্ৰতিনিধিত্ব কৰে যাৰ অৰ্থ হল সকলো শিশুৰেই সন্তোষজনক আৰু যথাযথভাৱে অপ্ৰশিক্ষণপ্ৰাপ্ত শিক্ষকৰ নিয়োগ প্ৰদান কৰা হয়।\nশিক্ষক শিক্ষা হৈছে শিক্ষক শিকন সংস্থাৰ বিষয়, যি শিক্ষকসকলক ছাত্ৰ-ছাত্ৰী সঞ্চালিত শ্ৰেণীকোঠাত পাঠদান কৰিব পৰাকৈ প্ৰস্তুত কৰি উলিয়ায়। আগৰ শতাব্দীৰ তুলনাত আজিৰ দিনত শিক্ষক শিক্ষা অতি গুৰুত্বপূৰ্ণ। এছ.চি.আৰ.টিয়ে আৰম্ভণিৰ পৰাই ৰাজ্যখনৰ গুণগত প্ৰাথমিক বিদ্যালয় শিক্ষা আৰু শিক্ষক শিক্ষাৰ উন্নতি লগত জড়িত হৈ আছে।\nএছ.চি.আৰ.টিয়ে নিয়মিত/মুখামুখি প্ৰথাৰ মাধ্যমেৰে শিক্ষকক পেছাদাৰীভাৱে সক্ষম কৰি আৰু শিক্ষাৰ গুণগত মান বৃদ্ধি কৰাৰ বাবে দুবছৰীয়া ডি.এল.এড. পাঠ্যক্ৰমৰ সঞ্চালন কৰি আহিছে।\nঅসমৰ নেতৃস্থানীয় বাতৰি কাকতত প্ৰত্যেক বছৰে মাৰ্চ মাহত দুবছৰীয়া ডি.এল.এড. পাঠ্যক্ৰমৰ নামভৰ্তিৰ বিজ্ঞাপন প্ৰকাশিত হয়।\nপ্ৰত্যেক বছৰে এপ্ৰিল/মে মাহত ডি.এল.এডৰ দুবছৰীয়া পাঠ্যক্ৰমত নামভৰ্তিৰ কাৰণে এক প্ৰি-এণ্ট্ৰী পৰীক্ষা অনুষ্ঠিত হয়।\nপ্ৰত্যেক বছৰে জুন মাহত নামভৰ্তি হয়।\nপ্ৰত্যেক বছৰে ১ জুলাইৰ পৰা পাঠ্যক্ৰম আৰম্ভ হয়।\nপাঠ্যক্ৰমৰ বিৱৰণ (যোগ্যতা/নামভৰ্তি আৰু অন্য মাচুল/চেমিষ্টাৰ আদি) অনুষ্ঠান-পত্ৰ উপলব্ধ।\nদুবছৰীয়া ডি.এল.এড. পাঠ্যক্ৰম পৰিচালনা কৰিবৰ কাৰণে ৰাষ্ট্ৰীয় শিক্ষক শিক্ষণ সংস্থাৰ কিছু সংখ্যক স্বীকৃতি লাভ কৰিছে।\nডি.এল.এড.- দূৰ শিক্ষণ প্ৰথা-\nএছ.চি.আৰ.টিয়ে মুক্ত আৰু দূৰ শিক্ষণ (ODL) প্ৰথাৰ মাধ্যমেৰে শিক্ষকক পেছাদাৰীভাৱে সক্ষম কৰি আৰু শিক্ষাৰ গুণগত মান বৃদ্ধি কৰাৰ বাবে দুবছৰীয়া ডি.এল.এড. পাঠ্যক্ৰমৰ সঞ্চালন কৰে।\nকৃষ্ণ কান্ত সন্দিকৈ ৰাজ্যিক মুক্ত বিশ্ববিদ্যালয়ৰ অধীনত প্ৰাথমিক শিক্ষাত ডিপ্লোমা পাঠ্যক্ৰম\nঅসমত শিক্ষাৰ অধিকাৰ আইন(২০০৯)খন ১ এপ্ৰিল ১০১০ বৰ্ষৰ পৰা আৰম্ভ হয়। এই আইনখনত কোৱা হৈছে যে অসমৰ নিম্ন প্ৰাথমিক আৰু উচ্চ প্ৰাথমিক স্তৰৰ শিক্ষকসকলৰ কিছু সংখ্যক অপ্ৰশিক্ষিত হৈ আছে। ইয়াৰ উপৰিও, অলপতে নিযুক্তি লাভ কৰা টেট উত্তীৰ্ণ শিক্ষকসকল যাৰ বি.এড. উপাধি আছে সেইসকলৰ বাহিৰে অন্যসকলৰ মাজত প্ৰচলিত শিক্ষক-প্ৰশিক্ষণৰ অভাৱ। মানৱ সম্পদ উন্নয়ন মন্ত্ৰালয়ৰ নিৰ্দশ অনুযায়ী, ২০১৫ বৰ্যৰ ভিতৰত সকলো অপ্ৰশিক্ষিত শিক্ষকক প্ৰশিক্ষিত কৰিব লাগিব। দৰাচলতে এই বৃহত সংখ্যক শিক্ষকক মুখা-মুখি প্ৰথাৰে ইমান কম সময়ৰ ভিতৰত প্ৰশিক্ষিত কৰাটো সম্ভৱপৰ নহয়, সেইকাৰণে অসম চৰকাৰে এটা সিদ্ধান্ত উপনীত হৈছে যে এনে শিক্ষকসকলক শিক্ষাৰ দূৰ মাধ্যম প্ৰথাৰে প্ৰশিক্ষিত কৰা হব। ইয়াৰবাবে কৃষ্ণ কান্ত সন্দিকৈ ৰাজ্যিক মুক্ত বিশ্ববিদ্যালয়ক পাঠ্যক্ৰম প্ৰস্তুত কৰা আৰু শিক্ষক-শিক্ষক কাৰ্য্যক্ৰমক উন্নতি কৰাৰ দায়িত্ব অৰ্পণ কৰা হয়। এইদৰেই বিশ্ববিদ্যালয়খনে প্ৰাথমিক শিক্ষাত ডিপ্লোমা পাঠ্যক্ৰম স্থানীয় বিশেষজ্ঞসকলৰ বাহিৰেও এন.চি.টি.ই.ৰ নিৰ্দেশনাৰ আলোকত ডি.ই.চি আৰু ইগনোৰ বিশেষজ্ঞসকলৰ অকাডেমিক সমৰ্থনত ৰচনা আৰু বিকাশ কৰে আৰু অসম সৰ্ব শিক্ষা অভিযানৰ জৰিয়তে এন.চি.টি.ই.ত দাখিল কৰা হয়। এই পাঠ্যক্ৰমৰ সময়সীমা ২ বছৰ আৰু কেৱল মাত্ৰ অসম চৰকাৰৰ(সৰ্ব শিক্ষা অভিযান) দ্বাৰা নিৰ্বাচিত/ মনোনীত/প্ৰতিনিযুক্তি লাভ কৰা সকলে এই প্ৰশিক্ষণ কাৰ্য্যসূচীত অংশগ্ৰহণ কৰে।\nদৰ্শনকাৰীৰ গণনা: 441359


বিশ্লেষণঃ 'ডলাৰ জেহাদ'ৰ পৰা যুদ্ধবাজীলৈ, পিষ্টভূমি আফগানিস্থানঃ ভৱিষ্যত কোন দিশে? .... ::ইন্দ্ৰজিত বৰা - অসমীয়াৰ সুখ-দুখ\nHome ANALYSIS ARTICLE Indrajit Borah INDRAJIT-BORA RECENT ইন্দ্ৰজিত বৰা ইন্দ্ৰজিতবৰা প্ৰৱন্ধ বিশ্লেষণ বিশ্লেষণঃ 'ডলাৰ জেহাদ'ৰ পৰা যুদ্ধবাজীলৈ, পিষ্টভূমি আফগানিস্থানঃ ভৱিষ্যত কোন দিশে? .... ::ইন্দ্ৰজিত বৰা\nxukhdukh.com August 19, 2021 ANALYSIS, ARTICLE, Indrajit Borah, INDRAJIT-BORA, RECENT, ইন্দ্ৰজিত বৰা, ইন্দ্ৰজিতবৰা, প্ৰৱন্ধ, বিশ্লেষণ,\n'ডলাৰ জেহাদ'ৰ পৰা যুদ্ধবাজীলৈ, পিষ্টভূমি আফগানিস্থানঃ ভৱিষ্যত কোন দিশে?\nইচলামিক মৌলবাদ, জেহাদ আৰু যুদ্ধবাজ হ’ল সাম্প্ৰতিক আফগানিস্থানৰ জনজীৱনৰ কিছুমান দুখজনক বাস্তৱ। এনে প্ৰতিক্ৰিয়াশীল পৰিণতিৰ ঐতিহাসিক বিশ্লেষণ লাগিব । আফগানিস্থানত প্ৰধানকৈ শাসকীয় হস্তক্ষেপেৰে কৰা সামাজিক সংস্কাৰৰ দীঘলীয়া ইতিহাস আছে । তাৰ সমান্তৰালকৈ আছে প্ৰত্যক্ষ আৰু পৰোক্ষ বৈদেশিক হস্তক্ষেপৰো কদৰ্য ইতিহাস । এই উত্থান-পতনৰ ইতিহাসত আফগানিস্থানৰ জনগনৰ মুক্তিৰ প্ৰচেষ্টাও অব্যাহত আছিল । এই প্ৰচেষ্টাই যুদ্ধোন্মাদ পৰিস্থিতিৰ মাজতেই কেতিয়াবা আনুষ্ঠানিকভাৱে আত্মপ্ৰকাশ কৰিছিল আৰু কেতিয়াবা প্ৰতিহত হৈছিল । কিন্তু তৃণমূল পৰ্যায়ৰ পৰা আফগানিস্থানৰ সাধাৰণ জনগণৰ কোনোধৰণৰ গণতান্ত্ৰিক ভূমিকা লক্ষ্য কৰা নাযায় । তাৰ বিপৰীতে যোৱা সময়ছোৱাত তেওঁলোক বিভিন্ন শাসক আৰু মৌলবাদী ফৈদবোৰৰ স্বেচ্ছাচাৰিতাৰ বলি হৈছে । যুদ্ধবাজ ফৈদবোৰে নিয়োগ কৰি যুদ্ধক্ষেত্ৰতো ব্যৱহাৰ কৰিছে । যুদ্ধবাজী প্ৰতিপক্ষৰ সংঘৰ্ষত হয় প্ৰাণ হেৰুৱাইছে, নহয় চুবুৰীয়া দেশলৈ পলায়ন কৰি আশ্ৰয় শিবিৰত বসতি কৰিবলগীয়া হৈছে ।\nভৌগোলিক অৱস্থানৰ ফালৰ পৰা আফগানিস্থান হ’ল এচিয়া আৰু ইউৰোপ মহাদেশৰ সংযোগী পথ । উনৈশ শতিকাৰ প্ৰথমাৰ্ধৰ পৰা আফগানিস্থানৰ সৈতে আৰম্ভ হোৱা ৰাচিয়াৰ কূটনৈতিক সম্পৰ্কৰ মূল উদ্দেশ্য আছিল ৰাচিয়াৰ ঔপনিৱেশিক স্বাৰ্থ । ইয়েই ব্ৰিটিছ ঔপনিৱেশিক স্বাৰ্থৰ লগত সংঘাতৰ সৃষ্টি কৰিছিল আৰু ব্ৰিটিছ-আফগান যুদ্ধৰ সূত্ৰপাত হৈছিল । প্ৰথম বিশ্বযুদ্ধৰ প্ৰাক-মুহুৰ্তত হোৱা তৃতীয়খন ব্ৰিটিছ-আফগান যুদ্ধত ৰাচিয়া সমৰ্থিত আফগান সৈন্য বিজয়ী হৈ স্বাধীন ৰাষ্ট্ৰ হিচাবে ঘোষণা কৰে । এই স্বাধীনতাৰ মূল বৈশিষ্ট্য আছিল ই কোনো ধৰণৰ গণতান্ত্ৰিক ৰাষ্ট্ৰৰ বাট মুকলি কৰা নাছিল, বৰঞ্চ এক নতুন ৰূপত ৰাজতন্ত্ৰই অব্যাহত আছিল । অৱশ্যে এই ৰাজতন্ত্ৰৰ মাজত কুৰি শতিকাৰ বৈশিষ্ট্য বিদ্যমান আছিল । উল্লেখযোগ্য যে বিংশ শতিকাৰ আৰম্ভণিতে তুৰস্কৰ মুস্তাফা কামাল আতাতুৰ্কৰ দ্বাৰা অনুপ্ৰাণিত হৈ ৰজা আমানুল্লাহে আফগানিস্তানৰ আধুনিকীকৰণৰ চেষ্টা কৰিছিল । লয়া জিৰগাৰ দৰে সংৰক্ষণশীল পৰিষদৰ ক্ষমতা হ্ৰাস কৰিছিল আৰু প্ৰশাসনিক ক্ষেত্ৰত আধুনিকীকৰণ আৰু সংস্কাৰৰ কাম হাতত লৈছিল । তাৰ প্ৰতিক্ৰিয়া হিচাবে আভ্যন্তৰীণভাৱে বিভিন্ন বিদ্ৰোহী যুঁজাৰু গোষ্ঠীৰ সৃষ্টি হৈছিল আৰু যুদ্ধোন্মাদ অব্যাহত আছিল ।\nএইটো স্পষ্ট যে কোনো ৰজাই সফলতাৰে আধুনিকীকৰণ কৰাটো ঐতিহাসিকভাৱেই নাভ্ৰুত-নাশ্ৰুত কথা । ইউৰোপৰ দৰে ঔদ্যোগিক বিপ্লৱ সংঘটিত কৰি এক আধুনিক ৰাষ্ট্ৰ প্ৰতিষ্ঠা কৰিব পৰাকৈ শক্তিশালী পুঁজিপতি শ্ৰেণী তেতিয়া আফগানিস্থানত নাছিল আৰু তেনে এটা শ্ৰেণী সতকাই গঠন হোৱাৰো সম্ভাৱনা নাছিল । তাৰোপৰি আফগানিস্থানৰ ওপৰত অহৰহ সাম্ৰাজ্যবাদী আক্ৰমণ চলিয়েই আছিল । গতিকে তেনে ঐতিহাসিক সন্ধিক্ষণত কোনো ৰাষ্ট্ৰই যেতিয়া সামাজিক সংস্কাৰৰ কাৰ্যসূচীৰে গাঁথনিগত পৰিৱৰ্তনৰ চেষ্টা কৰে, তেতিয়াই সমাজৰ পৰম্পৰাগত ৰক্ষণশীল গোষ্ঠীবিলাকে নিজৰ স্বাৰ্থ অক্ষুন্ন ৰাখিবলৈ প্ৰতিক্ৰিয়াশীল হৈ উঠে । এই সংস্কাৰশীল মুষ্টিমেয় আৰু প্ৰতিক্ৰিয়াশীল গোষ্ঠীবিলাকৰ অস্তিত্ব সম্পূৰ্ণকৈ পৃষ্টপোষক শক্তিবিলাকৰ ওপৰত নিৰ্ভৰশীল হৈ পৰে । তেতিয়াৰ আফগানিস্থানৰ আৰ্থ-সামাজিক ক্ষেত্ৰখনত পুঁজিবাদী বিকাশ হোৱা নাছিল বাবে এই প্ৰতিক্ৰিয়াশীল গোষ্ঠীবিলাকৰ অস্তিত্ব সম্পূৰ্ণকৈ বৈদেশিক শক্তিৰ ওপৰত নিৰ্ভৰশীল আছিল । তেনেকৈ এদিন আমানুল্লহক খেদি জাহিৰ শ্বাহ ৰজা হৈছিল আৰু তাৰ লগে লগে আমেৰিকা যুক্তৰাষ্ট্ৰই আফগানিস্থানক ৰাষ্ট্ৰ হিচাবে স্বীকৃতি দিয়ে ।\n১৯৫৩ চনত ৰজাৰ ভতিজা মহম্মদ ডাউড খান প্ৰধান মন্ত্ৰী হৈ চোভিয়েট ৰাচিয়াৰ পৰা অৰ্থনৈতিক আৰু সামৰিক সাহাৰ্য বিচাৰে । ৰাচিয়াৰ সান্নিধ্যলৈ আহি তেওঁ মহিলাসকলক ৰাজহুৱা স্থানত প্ৰৱেশৰ অনুমতি দিয়া, বিশ্ববিদ্যালয়ৰ শিক্ষা প্ৰদানৰ অনুমতি আৰু কৰ্মক্ষেত্ৰত নিযুক্তি দিয়াকে ধৰি বহুতো সামাজিক সংস্কাৰ হাতত লয় ।\nছোভিয়েট ইউনিয়নৰ তাত্ত্বিক ৰেখা অনুসৰণ কৰি ১৯৬৫ চনৰ ১ জানুৱাৰীত নুৰ মুহাম্মাদ তাৰাকাইৰ নেতৃত্বত পিপলছ ডেমক্ৰেটিক পাৰ্টি অফ আফগানিস্থান গঠন হয় । পিছে দলটোৱে ১৯৬৭ চনত মুখ্যতঃ ৰজাৰ বিৰোধিতাৰ প্ৰশ্নত বিভাজনৰ সন্মুখীন হৈছিল। তাৰে এটা গোট আছিল পাৰ্চাম, যাৰ মূখ্য আধাৰ নগৰীয়া মধ্যবিত্ত শ্ৰেণীৰ ভিতৰত আছিল আৰু তেওঁলোকৰ কাম সশস্ত্ৰ বাহিনীত অধিক কেন্দ্ৰীভূত আছিল। আনটো গোট আছিল খালক, যাৰ আধাৰ আছিল নগৰীয়া শ্ৰমিক শ্ৰেণী আৰু গ্ৰাম্য দৰিদ্ৰ লোকসকলৰ। এই দুয়োটা গোটৰে কিমান গণভিত্তি আছিল তাৰ ওপৰত মতভিন্নতা লক্ষ কৰা যায় ।\n১৯৭৩ চনত ডাউদ খান পাৰ্চাম গোট আৰু সেনাৰ সক্ৰিয় সমৰ্থনত ৰাজপ্ৰাসাদত এক সামৰিক অভ্যুত্থানৰ জৰিয়তে ক্ষমতালৈ আহে আৰু আনুষ্ঠানিকভাৱে ৰাজতন্ত্ৰৰ সমাপ্তিৰ কথা ঘোষণা কৰে । ডাউদৰ ছোভিয়েট ইউনিয়নৰ সৈতে ঘনিষ্ঠ সম্পৰ্ক অব্যাহত আছিল। ডাউদ শাসনৰ আৰম্ভণিতে কমিউনিষ্টসকলে নিজৰ কাৰ্যকলাপ চলাই নিয়াৰ পূৰ্ণ স্বাধীনতা লাভ কৰিছিল। কিন্তু ১৯৭৭ চনত পিডিপিএৰ একত্ৰীকৰণ আৰু অসামৰিক আৰু সামৰিক আমোলাতন্ত্ৰত তেওঁলোকৰ প্ৰভাৱ বাঢ়ি যোৱাৰ লগে লগে কমিউনিষ্টসকল লাহে লাহে ডাউদ শাসনৰ বাবে ভাবুকি হৈ পৰিছিল।\n১৯৭৮ চনৰ ১৮ এপ্ৰিলত পাৰ্চাম গোটৰ ট্ৰেড ইউনিয়ন নেতা মীৰ আকবৰ খাইবাৰক ৰহস্যজনকভাৱে হত্যা কৰা হয়। কাবুলত তেওঁৰ অন্ত্যেষ্টিক্ৰিয়াত হাজাৰ হাজাৰ লোক সমবেত হৈছিল। মীৰ আকবৰ খাইবাৰ মৃত্যু আৰু অন্ত্যেষ্টিক্ৰিয়া ডাউদ শাসনৰ বাবে এক সতৰ্কবাণী আছিল। ডাউদ শাসন আৰু পিডিপিএৰ মাজত জীৱন-মৃত্যুৰ সংগ্ৰাম তীব্ৰতৰ হৈছিল। দহ দিনৰ পিছত ১৯৭৮ চনৰ ২৮ এপ্ৰিলত খালক গোটৰ নেতৃত্বত হোৱা এক সামৰিক অভ্যুত্থানত পিডিপিএয়ে ক্ষমতা দখল কৰে। নুৰ মহম্মদ তাৰকী ৰাষ্ট্ৰপতি হিচাপে, আৰু বাব্ৰক কাৰ্মাল প্ৰধানমন্ত্ৰী হিচাপে মনোনীত হয় । তেওঁলোকে ছোভিয়েট প্ৰভাৱৰ পৰা মুক্তি ঘোষণা কৰাৰ লগতে তেওঁলোকৰ নীতিবোৰ আফগান জাতীয়তাবাদ আৰু আৰ্থসামাজিক ন্যায়ৰ ওপৰত আধাৰিত বুলি ঘোষণা কৰে। পাছলৈ ছোভিয়েট ইউনিয়নৰ সৈতে বন্ধুত্ব চুক্তি স্বাক্ষৰ হয় । তাৰাকী আৰু আন এজন প্ৰভাৱশালী কমিউনিষ্ট নেতা হাফিজুল্লাহ আমিনৰ মাজত প্ৰতিদ্বন্দিতা সামৰিক সংঘাতলৈ ৰূপান্তৰ হয় আৰু অৱশেষত ১৯৭৯ চনত আমিন বাহিনীয়ে তাৰাকীক হত্যা কৰে । সমসাময়িকভাৱে ইতিমধ্যে ডাউদ খানৰ দিনৰ পৰা প্ৰৱৰ্তন কৰা সামাজিক সংস্কাৰৰ বিৰুদ্ধে ৰক্ষণশীল ইছলামিক আৰু গোষ্ঠীগত নেতাসকলে সশস্ত্ৰ বিদ্ৰোহ আৰম্ভ কৰে । ছোভিয়েট সমৰ্থিত চৰকাৰৰ সৈতে যুঁজ দিবলৈ গেৰিলা আন্দোলন মুজাহিদীন সৃষ্টি কৰা হয়। এই মৌলবাদী শক্তিবিলাকে আমেৰিকা যুক্তৰাষ্ট্ৰকে ধৰি পৃথিৱীৰ অন্যান্য পশ্চিমীয়া সাম্ৰাজ্যবাদী শক্তিবিলাকৰ পৃষ্ঠপোষকতা লাভ কৰে । ১৯৭৯ চনত আমেৰিকাৰ ৰাষ্ট্ৰদূতৰ হত্যা তেনে প্ৰক্ৰিয়াৰেই পৰিনাতি বুলি জনা যায় ।\nপ্ৰতিক্ৰিয়াশীল হিচাবে মৌলবাদী শক্তিবিলাকৰ উত্থানৰ প্ৰক্ৰিয়াটোলৈ সাম্ৰাজ্যবাদী শক্তিৰ বস্তুগত অৱদান থাকে । কিন্তু প্ৰাৰম্ভিক স্তৰত প্ৰগতিশীল শক্তিবিলাকৰ গণভিত্তি, আমোলাতন্ত্ৰ আৰু সামৰিক অভ্যুত্থানৰ দৰে তাৎকালিক পদক্ষেপৰ সীমাবদ্ধতাৰ প্ৰশ্নবোৰো গুৰুত্বপূৰ্ণ । গণভিত্তি বুলি কওঁতে ৰাজনৈতিকভাৱে ৰক্ষণশীল সামন্তীয় অৱশেষবিলাকৰ আৰ্থসামাজিক প্ৰভাৱৰ প্ৰসঙ্গটোও আহে ।\nআচলতে পিডিপিএৰ কোনো ধৰণৰ তাৎকালিক পৰিকল্পনা নাছিল । ডাউদ শাসনৰ সৈতে আৰম্ভ হোৱা সংঘাতেহে সেই এদিনীয়া সামৰিক অভ্যুত্থানটো ঘটাইছিল । এই অভ্যুত্থান সেনাৰ অভিজাত, বুদ্ধিজীৱীসকল আৰু চহৰৰ শীৰ্ষ স্তৰৰ পেছাদাৰী মধ্যবিত্ত লোকসকলৰ ওপৰত আধাৰিত আছিল। ৰক্ষণশীল সামন্তীয় শ্ৰেণীটোৰ সমৰ্থন নাছিল । এনে ধৰণৰ অভ্যুত্থানে গণতন্ত্ৰ দূৰৰ কথা, বৰঞ্চ এটা একদলীয় সামন্তীয়-আমোলাতান্ত্ৰিক শাসন উফৰাই অন্য এটা একদলীয় সামৰিক একনায়কত্ববাদী শাসন প্ৰতিষ্ঠা কৰে ।\nসেই সময়ত আফগানিস্থানৰ সামাজিক সমস্যাবোৰ গভীৰ আৰু বিস্তৃত আছিল। শিক্ষিতৰ হাৰ আছিল মাত্ৰ ৫ শতাংশ । দেশৰ প্ৰায় ৮৫ শতাংশ জনগণ গাঁওবাসী যাৰ মাজত সামন্তীয় সম্পৰ্ক তেতিয়াও বিৰাজমান আছিল । উদ্যোগিক উৎপাদন আছিল ৰাষ্ট্ৰীয় আয়ৰ ১৭ শতাংশ মাথো। কৃষিযোগ্য ভূমিৰ ৪৫ শতাংশ ভূমি মাত্ৰ ৫ শতাংশ ভূমিমালিকৰ হাতত আছিল। কৃষকসকলে মুখ্যতঃ ব্যক্তিগত জমিদাৰ আৰু ডাঙৰ কৃষকসকলৰ পৰা লোৱা গধুৰ ঋণৰ বোজাত অতি দুখজনক পৰিস্থিতিত বাস কৰি আছিল। পিডিপিএ শাসনৰ প্ৰথম গুৰুত্বপূৰ্ণ পদক্ষেপটো আছিল উদ্যোগৰ ৰাষ্ট্ৰীয়কৰণ। কেইবছৰমানৰ পিছত এই নীতিয়ে ঔদ্যোগিক উৎপাদনৰ ক্ষেত্ৰত ইয়াৰ ফলাফল দেখুৱাইছিল।\nধনী কৃষক আৰু জমিদাৰসকলৰ ওচৰত পৰিশোধ কৰা কৃষকসকলৰ ঋণ বাতিল কৰা হৈছিল । ভূমি বিতৰণ কৰা হৈছিল আৰু সামূহিক কৃষি আৰম্ভ কৰা হৈছিল। ভূমিৰ মালিকীস্বত্বৰ ওপৰত সীমা আৰোপ কৰা হৈছিল। এইবোৰ সামাজিক আৰু অৰ্থনৈতিক ন্যায়ৰ ক্ষেত্ৰত অত্যন্ত গুৰুত্বপূৰ্ণ সংস্কাৰ আছিল। নিৰক্ষৰতা নিৰ্মূল কৰিবলৈ একে ধৰণৰ সংস্কাৰ আৰম্ভ কৰা হৈছিল । এই ক্ষেত্ৰত এটা গুৰুত্বপূৰ্ণ সংস্কাৰ আছিল প্ৰিণ্টিং প্ৰেছৰ ৰাষ্ট্ৰীয়কৰণ, যি শৈক্ষিক সামগ্ৰীৰ উপলব্ধতা বৃদ্ধিত গুৰুত্বপূৰ্ণ ভূমিকা লৈছিল।\nবিবাহ সংস্কাৰ প্ৰৱৰ্তন কৰি এক শতিকা পুৰণি সামাজিক প্ৰথা 'কইনাৰ মূল্য' বিলুপ্তিৰ লগতে সন্মতিৰ বয়সও প্ৰৱৰ্তন কৰা হৈছিল । মহিলাসকলৰ বাবে সমান অধিকাৰ কাৰ্যকৰী কৰাৰ লগতে সমবেতন আৰু মাতৃত্বকালীন ছুটিও কাৰ্যকৰী কৰা হৈছিল। পৰিকল্পিত অৰ্থনীতিৰ প্ৰৱৰ্তনে সোনকালেই অৰ্থনীতিৰ বিভিন্ন ক্ষেত্ৰত ইয়াৰ ফলাফল দেখুৱাইছিল। উদাহৰণ স্বৰূপে, ১৯৮৩ চনত পাঁচ বছৰৰ ভিতৰত ১০০ টা নতুন কাৰখানা নিৰ্মাণ কৰা হৈছিল। আন্তঃগাঁথনিৰ ক্ষেত্ৰত চিকিৎসালয়ৰ বিচনাত ৮৪ শতাংশ বৃদ্ধি হৈছিল, আৰু উপলব্ধ চিকিৎসকৰ হাৰ ৪৫ শতাংশ বৃদ্ধি হৈছিল। মুষ্টিমেয় শ্ৰেণীসমূহৰ ক্ষমতা আৰু বিশেষাধিকাৰ বোৰ বেয়াকৈ ক্ষতিগ্ৰস্ত হৈছিল, আৰু লগে লগে সাম্ৰাজ্যবাদৰ স্বাৰ্থটো আঘাত লাগিছিল ।\nসত্তৰ দশকৰ সামৰণিৰ পৰাই আমেৰিকাৰ সাম্ৰাজ্যবাদে প্ৰতিক্ৰিয়াশীল কূটনীতি আৰম্ভ কৰিছিল । আফগানিস্থানৰ এই পৰিৱৰ্তনৰ বিৰুদ্ধে ৰণনীতি প্ৰস্তুত কৰিবলৈ আমেৰিকাই চৌদি আৰৱ আৰু পাকিস্তানৰ সহযোগত মিত্ৰগোট গঠন কৰিছিল । লাহে লাহে বিশ্বৰ প্ৰায়বিলাক শক্তিশালী পুঁজিবাদী দেশেই ইছলামী মৌলবাদক সংগঠিত কৰাত অৰিহনা যোগাইছিল। গতিকে মৌলবাদ সাম্ৰাজ্যবাদী প্ৰতিক্ৰিয়াশীল নীতিৰ প্ৰত্যক্ষ ফলাফল।\nআফগানিস্থানৰ সেই ৰাজনৈতিক পৰিৱৰ্তনৰ এক উল্লেখযোগ্য দুৰ্বলতা আছিল পিডিপিএৰ গণভিত্তিহীন সংগঠন। আকৌ ক্ষমতা দখল কৰাৰ পিছতে ক্ষমতাৰ আভ্যন্তৰীণ সংঘাত আৰম্ভ হৈছিল। ছোভিয়েটৰ হস্তক্ষেপেও এনে দলীয় বিভাজনলৈ উদগনি যোগাইছিল। দৰাচলতে ছোভিয়েটৰ আমোলাতন্ত্ৰই পিডিপিএৰ ভিতৰত দলীয় সংগ্ৰামত সক্ৰিয়ভাৱে অংশগ্ৰহণ কৰি অতি প্ৰতিক্ৰিয়াশীল ভূমিকা পালন কৰিছিল। তেওঁলোকে খালকৰ বিৰুদ্ধে পাৰ্চাম গোটক সমৰ্থন কৰিছিল। খালক গোটে ছোভিয়েট ইউনিয়নৰ হস্তক্ষেপৰ তীব্ৰ বিৰোধিতা কৰিছিল আৰু তেওঁলোকক সতৰ্ক কৰি দিছিল যে ইয়াৰ ভয়ানক পৰিণাম হ'ব । খালক গোটে বিচাৰিছিল যে দেশৰ বৈদেশিক নীতি জোটবিহীন হ’ব লাগে।\nকিন্তু ১৯৭৯ চনৰ ডিচেম্বৰত ছোভিয়েট ইউনিয়নে সামৰিক হস্তক্ষেপ কৰে আৰু আকৌ বাব্ৰক কাৰ্মালক প্ৰধানমন্ত্ৰী হিচাবে মনোনীত কৰে। পাৰ্চাম গোটটো ক্ষমতালৈ অনা হৈছিল আৰু খালক গোটৰ বিৰুদ্ধে এক দমনমূলক অভিযান আৰম্ভ কৰা হৈছিল। লগে লগে আভ্যন্তৰীণ বিবাদ তীব্ৰ হৈ উঠিছিল। তাৰ লগে লগে ১৯৮০ৰ আৰম্ভনি ভাগত, মুজাহিদীন বিদ্ৰোহীসকলে ছোভিয়েট সমৰ্থিত আফগান সেনাৰ বিৰুদ্ধে একত্ৰিত হয় । এক বিৰাট সামৰিক সন্মুখ সমৰৰ সূত্ৰপাত হয়। কেবা লাখো আফগান নাগৰিক পাকিস্তান আৰু ইৰানত আশ্ৰয় ল’ব লগা হয় । মুজাহিদীনে পাকিস্তানৰ যোগেদি আমেৰিকা যুক্তৰাষ্ট্ৰ আৰু মিত্ৰশক্তিৰ পৰা সামৰিক সাহাৰ্য লাভ কৰিছিল । এনেদৰে ছোভিয়েট ইউনিয়নৰ হস্তক্ষেপত আফগানিস্তান দুটা বিশ্ব শক্তিৰ যুদ্ধক্ষেত্ৰ হৈ পৰিছিল।\nচৌডি মৌলবাদী অচামা বিন লাডেন মুজাহিদীনৰ সাহাৰ্যত আগবাঢ়ি আহে । ১৯৮৮ চনত অচামা বিন লাডেন আৰু আন ১৫ জন মৌলবাদীয়ে আফগানিস্থানত ছোভিয়েট সামৰিক হস্তক্ষেপৰ বিৰুদ্ধে যুদ্ধৰ পৰা আৰম্ভ কৰি তেওঁলোকৰ জেহাদ অব্যাহত ৰাখিবলৈ আল-কায়দা গঠন কৰে । পশ্চিমীয়া পৃষ্ঠপোষকতাতেই গঠিত আল-কায়দা পিছলৈ শক্তিশালী হৈ পৰাৰ লগে লগে আমেৰিকা যুক্তৰাষ্ট্ৰ দৰে পৃষ্ঠপোষক পশ্চিমীয়া দেশবিলাকেই ইয়াৰ লক্ষ্য হৈ পৰে । গতিকে এই মৌলবাদী শক্তিবিলাকে যেতিয়া ৰাষ্ট্ৰৰ ক্ষমতা লাভ কৰে, তেতিয়া সন্ত্ৰাসবাদী কাৰ্যকলাপবিলাকৰ পৃষ্ঠপোষকতাৰ বাবে ই কোনো অন্য বৈদেশিক ক্ষমতাৰ ওপৰত নিৰ্ভৰশীল হৈ নাথাকে ।\nলাহে লাহে পিডিপিএ শাসনে বিৰোধী ৰাজনৈতিক শক্তিবিলাকৰ সৈতে মীমাংসা কৰিবলৈ চেষ্টা কৰি থকাৰ বাবে সকলো সংস্কাৰ ঘূৰাই অনা হৈছিল, আৰু ১৯৮৮ চনত ছোভিয়েট ইউনিয়নে নিজৰ সামৰিক শক্তি প্ৰত্যাহাৰ কৰে। তেতিয়ালৈকে শাসনব্যৱস্থা অত্যন্ত দুৰ্বল হৈ পৰিছিল আৰু ১৯৯২ চনত মুজাহিদীনে দায়িত্ব গ্ৰহণ কৰিছিল। পিছত তালিবান নামৰ কুখ্যাত সন্ত্ৰাসবাদী গোটটো নব্বৈ দশকৰ আৰম্ভণিতে আফগান মুজাহিদীন বা ইছলামিক গেৰিলা যোদ্ধাসকলৰ দ্বাৰা গঠন কৰা হৈছিল, যিসকলে চিআইএ আৰু ইয়াৰ পাকিস্তানী সহযোগী আইএছআইৰ গোপন সমৰ্থনত আফগানিস্তানৰ ছোভিয়েট দখল প্ৰতিৰোধ কৰিছিল। তেওঁলোকৰ সৈতে পাকিস্তানী মাদ্ৰাছাত অধ্যয়ন কৰা সৰু পষ্টোন জনজাতিৰ লোকসকলে যোগ দিছিল। তেওঁলোক আফগানিস্থানৰ দক্ষিণ আৰু পূবৰ বেছিভাগ অঞ্চল আৰু পাকিস্তানৰো উত্তৰ আৰু পশ্চিমৰ এটা মুখ্য জাতিগত গোট। শেষত তালিবানে ক্ষমতা দখল কৰে আৰু পাৰ্চাম শাসনৰ মুৰব্বী নাজিবুল্লাহক নিৰ্মমভাৱে হত্যা কৰে।\nএইখিনিতে এটা গুৰুত্বপূৰ্ণ পৰ্যবেক্ষণ হ’ল সামৰিক অভ্যুত্থানেৰে একেৰাতিৰ ভিতৰতে ৰাজতন্ত্ৰক গণতন্ত্ৰলৈ অথবা সমাজতন্ত্ৰলৈ পৰিবৰ্তন কৰাটো এক বৈদেশিক ঘটনাক্ৰম মাথো । ই প্ৰকৃততে আভ্যন্তৰীণ আৰ্থ-সামাজিক ক্ষেত্ৰখনত গণতান্ত্ৰিক প্ৰমূল্য সৃষ্টিৰ ক্ষেত্ৰত বিশেষ প্ৰভাৱ পেলাব পৰা নাছিল । বৰঞ্চ সমাজৰ ৰক্ষণশীল মৌলবাদী শক্তিবিলাকেও সামৰিক প্ৰতিক্ৰিয়াৰ ৰণ-নীতিত লিপ্ত হৈছিল । সংস্কাৰমুখী কাৰ্যকলাপবিলাকে যেতিয়া মুষ্টিমেয় শ্ৰেণীটোৰ স্বাৰ্থত আঘাত কৰে, ই সাময়িকভাৱে হ’লেও সেই শ্ৰেণীৰ অনুগত হৈ জীৱন নিৰ্বাহ কৰা এক বৃহৎ সংখ্যক জনগণৰ মাজতো অনিশ্চয়তাৰ সৃষ্টি কৰে । মুষ্টিমেয় ৰক্ষণশীল শ্ৰেণীটোৱে তেনে সময়ত এই অনুগতসকলৰ মাজত সংস্কাৰৰ বিৰুদ্ধে মৌলবাদী চিন্তাধাৰা বিয়পাই দিয়ে আৰু সংস্কাৰৰ বিৰুদ্ধে একগোট কৰাৰ সেয়াই সহজলভ্য উপায়। অন্যহাতেদি যি ৰাষ্ট্ৰযন্ত্ৰৰ মাধ্যমেৰে সংস্কাৰৰ কাৰ্যসূচী হাতত লোৱা হ’ল তাৰ মূল চালিকাশক্তি হ’ল আমোলাতন্ত্ৰ । পুৰণি ৰক্ষণশীল শ্ৰেণীটোৱে নতুনকৈ ক্ষমতাশালী হৈ উঠা মুষ্টিমেয় শ্ৰেণীবিলাকৰ সৈতে মৈত্ৰীবন্ধনৰ বাবে বিভিন্ন প্ৰস্তাৱ লৈ আমোলাতন্ত্ৰৰ কাষ চাপে । তাৰোপৰি এই আমোলাতন্ত্ৰইয়ো নিজে এক বিৱৰ্তনীয় শ্ৰেণীৰ সৃষ্টি কৰে যি ৰাষ্ট্ৰব্যৱস্থাৰ সীমাবদ্ধতাবিলাকৰ পূৰ্ণ সুযোগ গ্ৰহণ কৰে ।\nআফগানিস্থানৰ ক্ষমতাৰ গাঁথনিটোত আফগান জনগণৰ ভূমিকা ঐতিহাসিকভাৱেই গৌণ। যেনেকৈ গণতান্ত্ৰিক প্ৰমূল্যৰ সৈতে থকা মৌলবাদৰ মৌলিক সংঘাতে দেশৰ গণতান্ত্ৰিক প্ৰতিষ্ঠানসমূহক সুৰক্ষিত কৰি নাৰাখে, তেনেকৈ গনতান্ত্ৰিক প্ৰক্ৰিয়াৰ অবিহনে হাতত লোৱা যিকোনো সংস্কাৰৰ কাৰ্যসূচীয়ে অতি সহজেই প্ৰতিক্ৰিয়াশীল শক্তিৰ জন্ম দিবলৈ সক্ষম হয় । আফগান জনসাধাৰণৰ গনতান্ত্ৰিক চেতনাৰ প্ৰকৃত মূল্যায়ন এতিয়ালৈকে হোৱা নাই । মাথো প্ৰভাৱশালী শক্তিবিলাকৰ পৃষ্ঠপোষকতাতহে আভ্যন্তৰীণ দৃশ্যপটত ৰাজনৈতিক উত্থান-পতন ঘটিছে। ইয়াৰ এক ঐতিহাসিক পটভূমি আছে। ইউৰোপৰ তুলনাত ঔপনিৱেশিক দেশসমূহৰ পুঁজিবাদী বিকাশ বহু পলমকৈ হৈছিল, যেতিয়া ইতিমধ্যে পুঁজিবাদী শক্তিবিলাকে পৃথিৱীত আধিপত্য বিস্তাৰ কৰি আছিল। সমাজত সামন্ততান্ত্ৰিক আৰু প্ৰাক-সামন্ততান্ত্ৰিক অৱশিষ্টৰ অৱস্থিতিৰ হেতু এক অৰ্দ্ধ-পুঁজিবাদী বিকাশ লক্ষ কৰা যায়। সেয়ে এইটো ঐতিহাসিক সত্য যে পশ্চিমীয়া পুঁজিপতি শক্তিবিলাকৰ সাম্ৰাজ্যবাদী আগ্ৰাসনত ঔপনিৱেশিক দেশসমূহৰ পুঁজিপতি শ্ৰেণীয়ে কোনো প্ৰগতিশীল ভূমিকা পালন কৰিব পৰা নাছিল । এই দেশবিলাকৰ পুঁজিপতিসকল অতি দুৰ্বল আৰু উদ্যোগিক অৰ্থনীতিৰ সৈতে প্ৰতিযোগিতা কৰিবলৈ অপাৰগ আছিল । তেওঁলোক এফালে সামন্তীয় সমাজ আৰু আনফালে সাম্ৰাজ্যবাদৰ মাজত আবদ্ধ, যাৰ ফলত এক স্থিতাৱস্থা বাহাল ৰখাৰ বাদে অন্য কোনো উপায় নাছিল ।\nতালিবানে প্ৰতিদ্বন্দী মুজাহিদীন গোটসমূহৰ মাজৰ প্ৰায় চাৰি বছৰৰ সংঘাতৰ (১৯৯২-১৯৯৬) অৱসান ঘটাই দেশৰ সুস্থিৰতাৰ প্ৰতিশ্ৰুতিৰে জনসমৰ্থন আদায় কৰিবলৈ চেষ্টা কৰিছিল । সেয়া প্ৰকৃততে জনসমৰ্থন নহয়, এখন জৰাজীৰ্ণ দেশৰ ৰাজনৈতিক শূণ্যতাই সৃষ্টি কৰা বাধ্যবাধকতা । ২০০১ চনত উৎখাত হোৱাৰ আগলৈকে তালিবান শাসনে দেশৰ প্ৰায় ৯০ শতাংশ এলেকা নিয়ন্ত্ৰণ কৰিছিল । এইটো সহজেই অনুমান কৰিব পাৰি যে তালিবান এক শক্তিশালী যুঁজাৰু শক্তি যি আফগান গণতান্ত্ৰিক প্ৰতিষ্ঠান, নাগৰিকৰ অধিকাৰ আৰু নিৰাপত্তাৰ প্ৰতি ভাবুকি সৃষ্টি কৰি আহিছে । ই এতিয়ালৈকে বিশ্বৰ আটাইতকৈ শক্তিশালী নিৰাপত্তাৰক্ষী মিত্ৰজোঁট নাটো আৰু আমেৰিকা যুক্তৰাষ্ট্ৰৰ ক্ৰমান্বয়ে তিনিটা প্ৰশাসনৰ সন্ত্ৰাসবাদ বিৰোধী অভিযানৰ সৈতে যুঁজি ৬,০০০ তকৈও অধিক আমেৰিকা যুক্তৰাষ্ট্ৰৰ সৈন্য আৰু ১,১০০ তকৈও অধিক নাটো সৈন্যক হত্যা কৰিছে। তাৰোপৰি ২০০৭ চনৰ পৰা প্ৰায় ৪৬,০০০ জন অসামৰিক লোকৰ মৃত্যু হৈছে আৰু আনুমানিক ৭৩,০০০ জন আফগান সৈন্য আৰু আৰক্ষী বিষয়া নিহত হৈছে। ২০০১ চনৰ আমেৰিকাৰ আক্ৰমণৰ পাছত তালিবান আকৌ শক্তিশালী হৈ উঠে । ২০২০ চনৰ এক প্ৰতিবেদনত ৰাষ্ট্ৰসংঘৰ তালিবান নিৰীক্ষণ দলে প্ৰকাশ কৰা মতে তালিবানৰ এতিয়াও আল-কায়েদাৰ সৈতে শক্তিশালী সম্পৰ্ক আছে । তালিবানে সম্পদ আৰু প্ৰশিক্ষণৰ বিনিময়ত আল-কায়েদাক সুৰক্ষা প্ৰদান কৰে।\nযোৱা শতিকাৰ শেষৰ দশকৰ মাজভাগত আফগানিস্থান নিয়ন্ত্ৰণলৈ অহাৰ লগে লগে তালিবানে এক অতি জঘন্য মৌলবাদী শাসন প্ৰনালী আৰম্ভ কৰে । স্বাভাৱিকভাৱেই এই শাসনে সামাজিক সেৱা আৰু অন্যান্য মৌলিক প্ৰশাসনিক কাৰ্যকলাপক অৱহেলা কৰিছিল আৰু আনকি ইয়াৰ প্ৰাসঙ্গিকতাৰ ওপৰত মতামত আগবঢ়োৱাটোও ইচলাম বিৰোধী বুলি অভিহিত কৰি নিষেধাজ্ঞা প্ৰয়োগ কৰিছিল। মহিলাসকলে মূৰৰ পৰা ভৰিলৈ বোৰ্খা পিন্ধা বাধ্যতামূলক কৰিছিল, সংগীত আৰু দূৰদৰ্শন নিষিদ্ধ কৰা হৈছিল আৰু দাড়ি নৰখা পুৰুষক কাৰাবাস দিছিল ।\nদুই দশকতকৈ অধিক কাল ধৰি কৰা মৌলবাদৰ সম্প্ৰসাৰণ আৰু আগ্ৰাসনে আফগানিস্তানক বৰ্বৰতালৈ ঠেলি দিছিল। এই প্ৰক্ৰিয়াটোৱে কেৱল আফগানিস্থানকেই প্ৰভাৱিত কৰা নাছিল, পাকিস্তানকে ধৰি দক্ষিণ এচিয়াৰ সমগ্ৰ ভূখণ্ডটো প্ৰভাৱিত কৰিছিল । মুজাহিদীনক বিত্তীয় যোগান ধৰাৰ উপায় হিচাপে হেৰোইন দৰে নিচাযুক্ত দ্ৰব্যৰ বজাৰ সৃষ্টি কৰা হৈছিল। আজি সেই ৰণনীতিৰ পৰিনাতি হিচাবে বিশ্বৰ প্ৰথম নিচাজাতীয় সামগ্ৰীৰ ওপৰত নিৰ্ভৰশীল ৰাষ্ট্ৰৰ সৃষ্টি হয় । ২০১৭ চনত তথ্য মতে আফগানিস্তানত প্ৰায় ৫০০,০০০ একৰ মাটিত ৯০০০ টন আফিম পপী উৎপাদন হয় ।\nআমেৰিকা যুক্তৰাষ্ট্ৰ আৰু মিত্ৰশক্তিয়ে দুটা দশকৰ ৰক্তক্ষয়ী উপস্থিতিৰ অন্ত পেলোৱাৰ সিদ্ধান্তৰ লগে লগে আফগানিস্থানে ইতিমধ্যে আন এক গৃহযুদ্ধৰ দিশে গতি কৰিছে। কোনে জানে কাবুলৰ পৰৱৰ্তী চৰকাৰত কোনটো প্ৰতিদ্বন্দী গোট কোন সময়ত আধিপত্যত থাকিব । দেশৰ জনসংখ্যাৰ এক গুৰুত্বপূৰ্ণ অংশ বিশেষকৈ অপাষ্টোন আৰু চহৰীয়া বাসিন্দাসকলে ধৰ্মৰ নামত চলাই যোৱা তালিবানৰ বৰ্বৰতা আৰু অত্যাচাৰৰ বিৰোধিতা কৰি আহিছে । প্ৰকৃততে ইৰাণ, পাকিস্তান, চীন আৰু অন্যান্য শক্তিৰ সমৰ্থনৰ বাবেহে তালিবান পুনৰ সংগঠিত হৈ যুঁজ দিবলৈ সক্ষম হৈছে । অন্যহাতেদি কাবুলৰ পুতলা শাসনে বিশেষকৈ পাষ্টোন অঞ্চলৰ গ্ৰাম্য জনসাধাৰণৰ বহুলাংশক তালিবানলৈ ঠেলি দিয়ে । আফগানিস্তানৰ হাজাৰা চিয়া, তাজিক আৰু উজবেকৰ দৰে নিৰ্যাতিত সম্প্ৰদায়বোৰে আত্মৰক্ষাৰ বাবে প্ৰস্তুতি চলাই আছে । কাবুল চৰকাৰে স্থানীয় গোষ্ঠীগত সৈন্যবাহিনী আৰু যুদ্ধবাজসকলক তালিবানৰ আক্ৰমণৰ পৰা নিজকে ৰক্ষা কৰিবলৈ সংগঠিত হ’বলৈ উৎসাহিত কৰি আহিছে। স্থানীয় যুদ্ধাধিপতি, গোষ্ঠীগত নেতা আৰু ক্ষুদ্ৰ জাতিবিলাকে সশস্ত্ৰ পথ লোৱাৰ লগে লগে সমগ্ৰ দেশতে গৃহযুদ্ধ হ'ব পাৰে । যিয়েই নহওঁক, এইটো নিশ্চিত যে আটাইতকৈ বেছি মূল্য সাধাৰণ মানুহ, শ্ৰমিক, কৃষক, দৰিদ্ৰ, মহিলা আৰু শিশুসকলে পৰিশোধ কৰিব।\nপ্ৰথম কথা আমেৰিকা যুক্তৰাষ্ট্ৰ আৰু মিত্ৰশক্তিয়ে কিয় প্ৰত্যাহাৰৰ সিদ্ধান্ত ল’লে? যোৱা দুটা দশকত আমেৰিকা যুক্তৰাষ্ট্ৰৰ হস্তক্ষেপ স্থানীয় জনসাধাৰণৰ তীব্ৰ বিৰোধিতাৰ সন্মুখীন হৈছিল। এই যুদ্ধই হাজাৰ হাজাৰ নিৰীহ লোকক হত্যা কৰিছে আৰু সমগ্ৰ দেশক ধ্বংস, অস্থিৰতা আৰু বৰ্বৰতাৰ মাজলৈ ঠেলি দিছে। অন্যহাতেদি তালিবানৰ প্ৰতিক্ৰিয়াশীল আৰু বৰ্বৰ মৌলবাদী শক্তিবোৰৰ প্ৰতি যে জনগণৰ সহানুভূতি আছিল তেনে নহয় । আজি আমেৰিকা যুক্তৰাষ্ট্ৰৰ প্ৰত্যাহাৰৰ ফলত সৃষ্টি হোৱা শূন্যতা তালিবানৰ দখলে পূৰণ কৰিছে । ৰক্তপাত আৰু গৃহযুদ্ধৰ আশংকাত হাজাৰ হাজাৰ লোকে তালিবান অধিকৃত অঞ্চলৰ পৰা ইতিমধ্যে পলায়ন কৰিছে।\nআফগানিস্তানক এখন আধুনিক গণতান্ত্ৰিক ৰাষ্ট্ৰলৈ ৰূপান্তৰ কৰাৰ উদ্দেশ্যে হাতত লোৱা আমেৰিকা যুক্তৰাষ্ট্ৰৰ দুটা দশকৰ অভিযানটোৰ মুঠ ব্যয় হৈছে দুই ত্ৰিলিয়ন ডলাৰ । তালিবানৰ দৰে সন্ত্ৰাসবাদী গেৰিলা সংগঠনৰ সৈতে যুদ্ধ কৰাটো সহজ নাছিল । হয়তো আফগানিস্থানক একেবাৰে উচ্ছেদ কৰিলেহে সেয়া সম্ভৱ হ’লহেতেন । অৱশেষত যোৱা বছৰ কাটাৰৰ দোহাত ট্ৰাম্প প্ৰশাসন আৰু তালিবান নেতৃত্বৰ মাজত স্বাক্ষৰিত এক তথাকথিত শান্তি চুক্তিত আমেৰিকা যুক্তৰাষ্ট্ৰই তালিবানৰ সকলো দাবী মানি লৈছিল, যাৰ ভিতৰত আছে আফগান কাৰাগাৰত থকা তালিবান বন্দীক মুক্তি দিয়া, আৰু তালিবানক বিশ্ব কূটনীতিৰ মেজত আসন দিয়া।\nস্বাভাৱিকভাৱেই আমেৰিকা যুক্তৰাষ্ট্ৰ আৰু অন্যান্য মিত্ৰশক্তিৰ সমৰ্থিত দুৰ্বল কাবুল চৰকাৰখন আমেৰিকাৰ প্ৰত্যাহাৰৰ লগে লগে দ্ৰুতগতিত ভাগি পৰিল । ইয়াৰ কাৰণ হৈছে বৈদেশিক শক্তিৰ হাতৰ পুতলা এনে চৰকাৰৰ প্ৰকৃততে কোনো গণভিত্তি থকাটো অসম্ভৱ কথা । আমি ইতিমধ্যে আলোচনা কৰিলোঁ যে দেশীয় আৰু ছোভিয়েট হস্তক্ষেপত হোৱা সামৰিক অভ্যুত্থানে অনা একদলীয় একনায়কত্ববাদৰ মাজত এক মুষ্টিমেয় উপাদান থাকে আৰু ই প্ৰাৰম্ভিক পৰ্যায়ত ৰাষ্ট্ৰসৰ্বস্ব ব্যৱস্থাৰে সংস্কাৰ আৰম্ভ কৰিলেও ইয়াৰ গাঁথনিগত একনায়কত্ববাদী সীমাবদ্ধতাবিলাকৰ বাবে সংস্কাৰ বেছিদিনলৈ কাৰ্যক্ষম হৈ নাথাকে । অন্যহাতেদি নিৰ্বাচন অনুষ্ঠিত কৰাৰ পাছতো গণতান্ত্ৰিক আমেৰিকাৰ সাম্ৰাজ্যবাদী স্বাৰ্থৰ সন্মুখত পুতলা চৰকাৰৰ গণভিত্তিও প্ৰকৃততে অৰ্থহীন হৈ পৰে । আকৌ তেনে যুদ্ধবাজ পৰিৱেশত গণভিত্তি একেবাৰে অৰ্থহীন ধাৰণা । এইটো স্পষ্ট হৈ পৰে যে সামৰিক হস্তক্ষেপে এখন ৰাষ্ট্ৰ আৰু তাৰ ৰাষ্ট্ৰব্যৱস্থা বেছিদিন টিকাই ৰাখিব নোৱাৰে । ই জনগনক সাঙুৰি ল’ব পৰাকৈ মৌলবাদী শক্তিৰ কোনো গণতান্ত্ৰিক বিকল্প দাঙি ধৰিব নোৱাৰে ।\nআফগানিস্তানত ছোভিয়েট হস্তক্ষেপৰ পিছত, আমেৰিকা যুক্তৰাষ্ট্ৰই কুখ্যাত 'ডলাৰ জেহাদ' আৰম্ভ কৰে আৰু লগে লগে পাকিস্তানক তালিবান আৰু অন্যান্য জেহাদীসকলৰ ঘাটি হিচাবে ব্যৱহাৰ কৰিছিল। জেনেৰেল জিয়াউল হকৰ শাসনে আমেৰিকা যুক্তৰাষ্ট্ৰ আৰু চৌদি আৰৱৰ পৃষ্ঠপোষকতাত পাকিস্তানত ইছলামী মৌলবাদী গোটবোৰৰ সংগঠন আৰু প্ৰশিক্ষণৰ ব্যৱস্থা কৰিছিল । ছোভিয়েট ইউনিয়নৰ পতনৰ পিছত, আমেৰিকা যুক্তৰাষ্ট্ৰই নিজেই সৃষ্টি কৰা এই সন্ত্ৰাসবাদী গোটবিলাকৰ ওপৰত নিয়ন্ত্ৰণ হেৰুৱায়। ইয়াৰ পৰিনতিস্বৰূপে কাবুল নিয়ন্ত্ৰণৰ বাবে জেহাদী দলবোৰে নিজৰ মাজতেই যুদ্ধত লিপ্ত হয় আৰু হাজাৰ হাজাৰ নিৰীহ লোকক হত্যা কৰা হয়।\nঅন্যহাতেদি তালিবানে কাবুল অধিকাৰ কৰাৰ লগে লগে আফগানিস্থানৰ সাম্প্ৰতিক প্ৰেক্ষাপটত পৃথিৱীৰ বিভিন্ন ৰাষ্ট্ৰই বিশেষকৈ চুবুৰীয়া ৰাষ্ট্ৰবিলাকে যি কূট-কৌশল আৰম্ভ কৰিছে সেয়া নিজৰ নিজৰ ভূৰাজনৈতিক স্বাৰ্থক সুৰক্ষিত কৰি ৰখাৰ এক স্বাভাৱিক পৰিনাতি মাথো । আফগানিস্থানক মৌলবাদী সন্ত্ৰাসবাদৰ পৰা উদ্ধাৰ কৰাৰ কোনো উদ্দেশ্য এনে কূট-কৌশলৰ নাই । আফগানিস্থানৰ ভৱিষ্যত শাসনযন্ত্ৰত প্ৰভাৱ বিস্তাৰ কৰাৰ আশাত ইৰানে যোৱা সময়ছোৱাত তালিবানক সংগঠিত কৰাত সহায় কৰি আহিছে । ইৰাণে মৌলবাদী যুদ্ধাধিপতি আৰু স্থানীয় অভিজাত সকলৰ এক মিত্ৰজোঁট স্থাপন কৰাৰ যোগেদি নিজৰ সীমান্তৰ স্বাৰ্থ সুৰক্ষিত কৰিব বিচাৰে । ইছলাম কুইলা ক্ৰছিং হ’ল সৰ্ববৃহৎ বাণিজ্য প্ৰৱেশদ্বাৰ যি ইৰাণ চৰকাৰৰ বাবে মাহে ২০ মিলিয়ন ডলাৰৰ উৎস।\nতেনেদৰে ৰাছিয়া আৰু চীনৰো স্বাৰ্থ একেই । ৰাছিয়াই তালিবানৰ আশ্বাস বিচাৰিছে যে আফগানিস্তানৰ উত্তৰ সীমাক প্ৰাক্তন ছোভিয়েট গণৰাজ্যৰ ওপৰত আক্ৰমণৰ আধাৰ হিচাপে যাতে ব্যৱহাৰ কৰা নহয়। চীনে খনিজ সম্পদ লুণ্ঠন আৰু নিজৰ দেশীয় স্বাৰ্থৰ বাবে এক কৌশলগত অৱস্থান লৈছে। কিন্তু, আমেৰিকাৰ দৰে সমগ্ৰ পৰিস্থিতি নিয়ন্ত্ৰণলৈ অনাৰ বাবে প্ৰয়োজনীয় বিত্তীয় আৰু সামৰিক সাহাৰ্যৰ ক্ষেত্ৰত উদাসীন। অৱশ্যে চীন আমেৰিকা যুক্তৰাষ্ট্ৰ আৰু ইয়াৰ মিত্ৰশক্তিৰ দৰে শক্তিশালী নহয়। চীনৰ দেশীয় স্বাৰ্থ দুই ধৰণৰ। প্ৰথমতে ই নিজৰ বিনিয়োগ বিশেষকৈ বেল্ট এণ্ড ৰোড ইনিচিয়েটিভক সুৰক্ষিত কৰিব বিচাৰে । দ্বিতীয়তে চীনে জিনজিয়াং প্ৰদেশৰ বিচ্ছিন্নতাবাদীসকলক সীমান্তৰ সিপাৰে থকা জেহাদী গোটবোৰৰ প্ৰভাৱৰ পৰা মুক্ত কৰিব বিচাৰে । আমেৰিকাই ৰাছিয়া আৰু চীনক আফগানিস্তানৰ ক্ষেত্ৰত সহযোগিতাৰ প্ৰস্তাৱ দিছিল । যদি পৃথিৱীৰ শক্তিশালী শক্তিৰ দ্বাৰা দুটা দশকৰ সামৰিক হস্তক্ষেপে আফগানিস্তানক সুস্থিৰ কৰিব নোৱাৰে, তেন্তে চীন, ৰাছিয়া বা আন কোনো আঞ্চলিক শক্তিৰ পৰা কেনেকৈ সম্ভৱ হ’ব ?\nআমেৰিকা যুক্তৰাষ্ট্ৰৰ দুটা দশকৰ আফগান অভিযানে পাকিস্তানৰ ওপৰত বিশেষ প্ৰভাৱ পেলাইছে । যোৱা সাতটা দশকেই আমেৰিকাৰ ভেৰণীয়া গুণ্ডা হিচাবে কাৰ্যনিৰ্বাহ কৰি পাকিস্তানৰ শাসকগোষ্ঠী যথেষ্ট লাভান্বিত হৈছে। দক্ষিন এচিয়াত আমেৰিকা যুক্তৰাষ্ট্ৰৰ প্ৰতিটো সাম্ৰাজ্যবাদী অভিযানৰ সম্পাদনত পাকিস্তানক নিয়োজিত কৰা হৈ আহিছে । প্ৰধানকৈ আশীৰ দশকৰ 'ডলাৰ জেহাদ'ৰ পৰা 'সন্ত্ৰাসৰ বিৰুদ্ধে যুদ্ধ'লৈকে পাকিস্তান নিৰ্ভৰযোগ্য হৈ আহিছে । পাকিস্তানৰ শাসক শ্ৰেণীটো প্ৰতিটো ৰক্তক্ষয়ী অভিযানতেই সম্পদশালী হৈ উঠে। পিছে আফগান হস্তক্ষেপত পাকিস্তান নিৰ্ভৰযোগ্য বুলি প্ৰমানিত নহ’ল । আমেৰিকাই দাবী কৰে যে পাকিস্তানে এই যুদ্ধত দ্বৈত ভূমিকা পালন কৰিছিল। পাকিস্তানত তালিবান নেতৃত্বৰ বাবে সুৰক্ষিত আশ্ৰয় প্ৰদান কৰি তথাকথিত 'সন্ত্ৰাসবাদৰ বিৰুদ্ধে যুদ্ধ'ৰ বাবেও আমেৰিকা যুক্তৰাষ্ট্ৰৰ পৰা ধন লোৱা বুলি ট্ৰাম্পে আভিযোগ আনিছিল । ভেৰণীয়া জেহাদীয়েই হওঁক অথবা গুণ্ডাই হওঁক, বেছিদিন প্ৰভুভক্ত হৈ নাথাকে। আমেৰিকাই এতিয়া পাকিস্তানৰ গুৰুত্ব সীমিত কৰিবলৈ বিশ্ব মঞ্চত নিজৰ শক্তি প্ৰদৰ্শন কৰিব বুলি প্ৰকাশ । ফাইনেন্সিয়েল একচন টাস্ক ফ'ৰ্চে যোৱা তিনি বছৰ ধৰি পাকিস্তানক এক সংবেদনশীল তালিকাত ৰখাৰ লগতে সন্ত্ৰাসবাদ আৰু অবৈধ বিত্তীয় লেনদেনৰ বিৰুদ্ধে নিয়মাৱলী পালন নকৰিলে দেশখনক ব্লেকলিষ্ট কৰাৰ ভাবুকি দিছে । দৰাচলতে এই সকলোবোৰ অপৰাধৰ আৰম্ভনি আশীৰ দশকৰ 'ডলাৰ জেহাদ'ৰ পৰাই আৰম্ভ হৈছিল ।\nপাকিস্তানে আমেৰিকা যুক্তৰাষ্ট্ৰৰ শাসক শ্ৰেণীক আফগানিস্তানত যুদ্ধ অব্যাহত ৰাখিবলৈ অনুৰোধ কৰিছিল । কাৰণ প্ৰত্যাহাৰৰ লগে লগে আমেৰিকা পাকিস্তানৰ ওপৰত নিৰ্ভৰশীল হৈ নাথাকিব আৰু পাকিস্তানী শাসক শ্ৰেণীলৈ আহি থকা ডলাৰৰ সোঁত বন্ধ হ'ব । এতিয়া অৱশ্যে পাকিস্তানী শাসক শ্ৰেণীয়ে আমেৰিকাৰ শাসক শ্ৰেণীক সন্তুষ্ট কৰিব পৰা তেনে কোনো বিকল্প সহজসাধ্য হৈ থকা নাই । কাৰণ আফগানিস্তানৰ তালিবান নেতৃত্ব এতিয়া কেৱল পাকিস্তানৰ ওপৰত নিৰ্ভৰশীল নহয়, আৰু ইৰাণ, ৰাছিয়া, চীন আৰু অন্যান্য শক্তিৰ সমৰ্থন অবিহনে সেয়া অসম্ভৱ। অন্যহাতেদি এনে সন্মিলনো আফগানিস্থানৰ ওপৰত সম্পূৰ্ণকৈ নিয়ন্ত্ৰণ পাবৰ বাবে পৰ্যাপ্ত নহয় । ইৰাণ, ৰাছিয়া আৰু চীন সকলোৱে তেওঁলোকৰ নিজৰ সংকীৰ্ণ স্বাৰ্থৰ বিনিময়ত আফগানিস্তানৰ সৈতে সম্পৰ্ক স্থাপন কৰিব বিচাৰিলেও তাৎকালিকভাৱে আফগানিস্তানলৈ স্থিৰতা ঘূৰি অহাৰ কোনো সম্ভাৱনা নাই।\nএটা কথা ঠিক যে তালিবানৰ শাসন অত্যন্ত দুৰ্বল আৰু অস্থিৰ হ'ব । স্থানীয় জমিদাৰ আৰু গোষ্ঠীগত নেতাৰে গঠিত বিৰোধী শক্তিৰ প্ৰতিৰোধৰ সন্মুখীন হোৱাৰ লগতে অন্তৰ্দ্বন্দ্ব আৰু বিভাজন আৰম্ভ হ'ব। অন্যহাতেদি, সামাজিক অস্থিৰতাই এই দৰিদ্ৰ দেশখনৰ ইমানেই দকৈ শিপাইছে যে চীন, ৰাছিয়া, ইৰাণ, পাকিস্তান আৰু অন্যান্য দেশৰ পৰা অহা বিত্তীয় সমৰ্থনেও অস্থিৰতা, জনসাধাৰণৰ চৰম দৰিদ্ৰতা আৰু দুৰ্দশাবোৰ দূৰ কৰিবলৈ পৰ্যাপ্ত নহ'ব। যোৱা দুটা দশকত আমেৰিকা যুক্তৰাষ্ট্ৰ আৰু মিত্ৰশক্তিৰ পৰা অহা বিলিয়ন ডলাৰে যুদ্ধাধিপতি, গোষ্ঠীগত মুৰব্বী, বিভিন্ন বেচৰকাৰী সংগঠন আৰু আমেৰিকা যুক্তৰাষ্ট্ৰৰ অসামৰিক ঠিকাদাৰসকলৰ ভাণ্ডাৰ চহকী কৰিছিল ।\nপাকিস্তানীৰ দৰে চুবুৰীয়া দেশবোৰে কেবা দশক ধৰি আফগান শৰণাৰ্থীসকলক নিৰ্মমভাৱে অত্যাচাৰ কৰি আহিছে । আকৌ এই শৰণাৰ্থীসকলৰ দুৰ্দশাক পৃথিৱীৰ ধনী দেশবোৰৰ পৰা সাহাৰ্যৰ ল’বলৈ ব্যৱহাৰ কৰিছে, যিবোৰে শাসক গোষ্ঠীক চহকী কৰি আহিছে । আনহাতে, নথিভুক্ত নোহোৱা শৰণাৰ্থীসকলৰ সস্তীয়া শ্ৰম স্থানীয় পুঁজিপতিসকলে ব্যৱহাৰ কৰে । ৰাষ্ট্ৰৰ পৃষ্ঠপোষকতাত সন্ত্ৰাসবাদী কাৰ্যকলাপ চলাবলৈ এই শৰণাৰ্থীসকলেই এসময়ত মৌলবাদী শক্তিৰ বাবে নিযুক্তিৰ উৎস আছিল।\nআন্তৰ্জাতিক প্ৰেক্ষাপটত ৰাষ্ট্ৰীয় স্বাৰ্থৰ কোনো স্বতন্ত্ৰ অস্তিত্ব নাই । আন্তঃৰাষ্ট্ৰীয় শক্তি সমীকৰণে ৰাষ্ট্ৰীয় স্বাৰ্থক সংজ্ঞাবদ্ধ কৰে । মানুহৰ মৌলিক সমস্যাবিলাক যিহেতু ৰাজনৈতিক সীমাৰে বিভাজন কৰিব নোৱাৰি, বৈদেশিক আৰু বিশেষকৈ সামৰিক হস্তক্ষেপৰ সীমাবদ্ধতা অৱশ্যম্ভাৱী । সেয়ে বৈদেশিক হস্তক্ষেপে ঔপনিৱেশিকতাবাদ আৰু মৌলবাদৰ বাদে অন্য কোনো প্ৰগতিশীল বাদেই সম্পূৰ্ণকৈ প্ৰতিষ্ঠা কৰিব নোৱাৰে । কাৰণ এখন গণতান্ত্ৰিক প্ৰগতিশীল ৰাষ্ট্ৰ নিৰ্মাণৰ পূৰ্বচৰ্ত হ’ল সেই ভূখণ্ডৰ জনগণেহে সেয়া প্ৰতিষ্ঠা কৰিব লাগিব। বৈদেশিক শক্তি দূৰৰ কথা কেৱল দেশীয় শাসকগোষ্ঠীৰ দ্বাৰাও সেয়া অসম্ভৱ কথা । সেয়ে আফগানিস্থানৰ সাম্প্ৰতিক যুদ্ধবাজ পৰিস্থিতিত কেৱল কোনো বৈদেশিক আৰ্থিক সাহাৰ্য অথবা সামৰিক হস্তক্ষেপতকৈয়ো দেশৰ মানুহখিনিৰ গণতান্ত্ৰিক শক্তিৰ প্ৰয়োজন হৈছে । কাৰণ ইমানদিনে তেনে পদক্ষেপবোৰে আফগানিস্থান আৰু তাৰ চুবুৰীয়া দেশবিলাকৰ কেৱল শাসকগোষ্ঠী আৰু মুষ্টিমেয়সকলকহে চহকী কৰি আহিছে ।\nলেখকৰ আনবোৰ লেখাৰ একত্ৰ লিংকঃ\nTags # ANALYSIS # ARTICLE # Indrajit Borah # INDRAJIT-BORA # RECENT # ইন্দ্ৰজিত বৰা # ইন্দ্ৰজিতবৰা # প্ৰৱন্ধ # বিশ্লেষণ\nBy xukhdukh.com on August 19, 2021


onlinejob715 | onlinejob715blogspot\nonlinejob715 onlinejob715blogspot online job 715 blogspot com login – online job 715 mobile number – বন্ধুসকল, আজি আমি আপোনাৰ বাবে এটা ভাল ব্যৱসায়িক ধাৰণা আনিছো।\nগতিকে এতিয়া আপোনাক কওঁ আহক-\nবন্ধুসকল, আপুনি এই ব্যৱসায়টো মেডামৰ ঘৰত অংশীদাৰ জাহাজত কৰিব লাগিব।\nঘৰত বহি থকা চাবোন পেকিং কৰি প্ৰতি মাহে 25,000 ₹ উপাৰ্জন কৰা – ঘৰুৱা ব্যৱসায়ৰ ধাৰণা 2021-ৰ পৰা কাম কৰা\nFAQ OF onlinejob715\nHow to apply onlinejob715?\nonlinejob715 is Real?\nকাম কৰাৰ বাবে অৰ্হতা-\nদশমৰ পৰা দ্বাদশ লৈকে সকলো নিৰক্ষৰ লোকে এই কামটো কৰিব পাৰে। হিন্দীভাষা টো কবলৈ আহিব লাগে। আপুনি এই কামটো কৰিবলৈ যিকোনো ৰাজ্যৰ পৰা আবেদন কৰিব পাৰে। বয়সৰ সীমা ১৮ বছৰ বাধ্যতামূলক।\nসকলো উপলব্ধ হ’ব। আপোনাক মেডামৰ ঘৰত এটা কোঠাও দিয়া হ’ব।\nonlinejob715 বন্ধুসকল, আজি আপুনি আপোনালোক সকলোৰে বাবে এটা ভাল ব্যৱসায়িক ধাৰণা লৈ আহিছে।\nযদি আপুনি ঘৰত বহি টকা উপাৰ্জন কৰিব বিচাৰে, আপুনি সকলোৰে বাবে সুযোগ অতি ভাল।\nআপুনি ঘৰৰ পৰা এই ব্যৱসায় আৰম্ভ কৰিব পাৰে। আপুনি কোনো চহৰলৈ ক’লৈও যাব নালাগে।\nবন্ধুসকল, আজিৰ ব্যৱসায়িক ধাৰণা। চাবোন পেকিং। কোম্পানীৰ হৈ আপোনাক চাবোন আৰু পাত দিয়া হ’ব।\nকেৱল আপুনি চাবোনটো পেক কৰিব লাগিব আৰু সামগ্ৰীবোৰ কোম্পানীলৈ ঘূৰাই দিব লাগিব।\nআপুনি এই ব্যৱসায়টো অকলে কৰিব পাৰে। আপুনি এইটো পৰিয়ালৰ সৈতেও কৰিব পাৰে।\nআপুনি যিমানে পেক কৰিব, আপুনি সিমানে অধিক উপাৰ্জন কৰিব।\nচাবোন এটা পেক কৰাৰ বাবে আপুনি 1 টকা পাব।\nআপুনি দিনটোত যিমানে পেক কৰিব সিমানে আপুনি অধিক টকা উপাৰ্জন কৰিব।\nonlinejob715 এই ব্যৱসায় আৰম্ভ কৰিবলৈ কি প্ৰয়োজন:-\nএই ব্যৱসায় আৰম্ভ কৰিবলৈ আপুনি এটা টকাও খৰচ কৰিব নালাগে। আপুনি ব্যয় নকৰাকৈ এই ব্যৱসায় আৰম্ভ কৰিব পাৰে।\nসকলো খৰচ কোম্পানীৰ লগত থাকিব। কেৱল আপুনি আপোনাৰ শ্ৰমিকসকলক ৰাখিব লাগিব আৰু চাবোনটো পেক কৰিব লাগিব। আপুনি নগদ ধন ল’ব লাগিব।\nবন্ধুসকল, এই ব্যৱসায়টো ভাৰতৰ বহুলোকে কৰি আছে আৰু তেওঁলোকে যথেষ্ট ধন উপাৰ্জন কৰিছে।\nযদি আপুনি এই সুযোগটো হেৰুৱায়, তেন্তে বুজি বযে আপুনি আপোনাৰ জীৱনৰ আটাইতকৈ ডাঙৰ ভুল কৰিছে।\nবন্ধুসকল, এয়া হৈছে ব্যৱসায়িক ধাৰণা সৰু। কিন্তু এইটো আপোনাৰ বাবে এটা ৰামবাৰ হিচাপে প্ৰমাণিত হ’ব পাৰে।\nকাৰণ এই ব্যৱসায় আৰম্ভ কৰা সকলো লোক। ঘৰত বহি লাখ টকা উপাৰ্জন কৰিছে। আপোনাৰ জীৱন সুখেৰে জীয়াই থকা।\nকোম্পানীৰ সৈতে কেনেদৰে যোগাযোগ কৰিব:-\nবন্ধুসকল, যদি আপুনি কোম্পানীৰ সৈতে যোগাযোগ কৰি ঘৰৰ পৰা এই ব্যৱসায় আৰম্ভ কৰিব বিচাৰে, আপুনি অতি সহজে আপোনাৰ সৈতে যোগাযোগ কৰিব পাৰে। আমি আপোনাক এই ইমেইল আইডিত মেইলযোগে যোগাযোগ কৰিব পৰা কোম্পানীটোৰ অফিচিয়েল ইমেইল আইডি প্ৰদান কৰিছো।\nগুটকা বনাবলৈ মোৰ এটা ডাঙৰ কোম্পানী আছে।\nমোক মোৰ কোম্পানীত ৬০০ জন পুৰুষৰ প্ৰয়োজন।\nগুটকা মোৰ কোম্পানীত তৈয়াৰ কৰা হৈছে।\nআৰু পেকিংও কৰা হয়।\nআপুনি ঘৰৰ পৰা পেকিং ৰ কামও কৰিব পাৰে।\nসকলো সামগ্ৰী আপোনাক ঘৰৰ কোম্পানীৰ পৰা বিতৰণ কৰা হ’ব। পেক কৰি উভতি আহিল।\nসকলোৱে ৬৩ হাজাৰ দৰমহা পাবলৈ গৈ আছে।\nকামটো সততাৰে সম্পন্ন হ’লে দৰমহা বৃদ্ধি কৰা হ’ব।\nঅশিক্ষিত লোকসকলেও কাম কৰিব পাৰে।\nকাম সম্পৰ্কীয় তথ্য: –\nগুটকা এই কোম্পানীত তৈয়াৰ কৰা হৈছে। আপুনি হেলফাৰৰ স্থিতিত কাম কৰিব লাগিব। সামগ্ৰীবোৰ চাৰিওফালে স্থানান্তৰ কৰক অৰ্থাৎ, আপুনি আধাৰ স্থিতিত কাম কৰিব লাগিব।\nপ্ৰতি দেওবাৰে বন্ধ থাকিব। মেডামৰ ঘৰত থাকিবলৈ ঠাই দিয়া হ’ব।\nইয়াত খাদ্য ৰন্ধা হ’ব।\nপৃথক পুৰুষ ৰন্ধাৰ বাবে তৈয়াৰ কৰা হয়।\nৰন্ধা খাদ্য পাব।\nতিনিওবাৰখাদ্য দিয়া হ’ব।\nসততাৰে কামটো কৰাটো চিৰদিনৰ বাবে কামত ৰখা হ’ব। আৰু দৰমহাও ৫০ হাজাৰলৈ বৃদ্ধি কৰা হ’ব।\nসঠিকভাৱে কৰিলে এটা মোবাইল ফোন উপহাৰ হিচাপে দিয়া হ’ব।\nকাম কৰিবলৈ: – (অৰ্হতা)\nবয়স 18 বছৰৰ অধিক হ’ব লাগিব।\nকামটো কৰিব পাৰে।\nকেৱল আইডি থকাটো প্ৰয়োজনীয়।\nআৰু দুখন পাছপোৰ্ট আকাৰৰ ফটো থাকিব লাগে।\nকামটো ক’ত কৰিব লাগিব? মুম্বাইত কাম কৰিব লাগিব।\nYou can apply onlinejob715 in many private company in india.\nyes this is real but is this private job like servent, safaiwala, security guard etc.\nNext Real job profile | Private Jobs Salary 35,000 »\nPrevious « অসমৰ প্ৰাকৃতিক সম্পদ | অসমীয়া ৰচনা\nTags: online job 715 dotkom mobile numberonline job 715 hindi meinonline job 715 mobile numberonlinejob715onlinejob715blogspot


চিন্তনঃ ভাৰতে অলিম্পিকত অধিক পদক জিনিব কেনেকৈঃ ভৱিষ্যতৰ সম্ভাৱনা বনাম প্ৰত্যাহ্বান :: ৱাচিম শইকীয়া - অসমীয়াৰ সুখ-দুখ\nHome ARTICLE CHINTAN RECENT SPORTS WASIM-SAIKIA খেল চিন্তন প্ৰৱন্ধ ৱাচিম শইকীয়া চিন্তনঃ ভাৰতে অলিম্পিকত অধিক পদক জিনিব কেনেকৈঃ ভৱিষ্যতৰ সম্ভাৱনা বনাম প্ৰত্যাহ্বান :: ৱাচিম শইকীয়া\nচিন্তনঃ ভাৰতে অলিম্পিকত অধিক পদক জিনিব কেনেকৈঃ ভৱিষ্যতৰ সম্ভাৱনা বনাম প্ৰত্যাহ্বান :: ৱাচিম শইকীয়া\nxukhdukh.com August 05, 2021 ARTICLE, CHINTAN, RECENT, SPORTS, WASIM-SAIKIA, খেল, চিন্তন, প্ৰৱন্ধ, ৱাচিম শইকীয়া,\nভাৰতে অলিম্পিকত অধিক পদক জিনিব কেনেকৈ?\nভৱিষ্যতৰ সম্ভাৱনা বনাম প্ৰত্যাহ্বান\nবিশ্বৰ আটাইতকৈ বিশাল ক্ৰীড়া প্ৰদৰ্শন অলিম্পিক চাই চাই কথাবোৰ চিন্তা কৰিছো। এটা কথা, যদিও ভাৰতত বিশ্বৰ এক ষষ্ঠাংশ জনসংখ্যা আছে, তথাপিও অলিম্পিক পদক তালিকাৰ ক্ষেত্ৰত ভাৰত সদায় কিয়নো অন্তিম স্থানত থাকে? এই সমস্যাটোৰ সমাধান কৰাৰ কোনো উপায় আছে নে নাই? যদিও এই বিষয়ে কিবা লিখিবলৈ মই নিজকে এজন অনভিজ্ঞ ব্যক্তি বুলিয়েই ভাবোঁ, তথাপিও মোৰ মনলৈ কেইটামান কথা এইকেইদিনত আহি আছে। সেয়েহে এই মনত অহা কথাবোৰ প্ৰকাশ কৰিব বিচাৰো, যাতে বিজ্ঞজনে কথাবোৰ নকৈ ভাবিব পাৰে। ৰাইজৰ মাজত কথাবোৰ আলোচিত হয় আৰু পদক্ষেপ লব পৰা সংস্থা তথা চৰকাৰৰ দ্বায়িত্বত থকা লোক সকলেও কথাবোৰে বিবেচনালৈ আনে।\nবিগত ২০০৪ চনত এথেন্স অলিম্পিকত, ভাৰতে শ্বুটিঙত জিকা এটা ৰূপৰ পদকৰ কৃতিত্ব যথেষ্ট উৎসাহেৰে উদযাপন কৰিছিল। চাৰি বছৰৰ পিছত, ২০০৮ চনৰ বেইজিং অলিম্পিকত, ভাৰতে ১০ মিটাৰ এয়াৰ ৰাইফল ইভেণ্টত সোণৰ পদক আৰু এটাকৈ ব্ৰঞ্জৰ পদক জিকিছিল, ৰেছলিং আৰু বক্সিংত। আন্তৰ্জাতিক সংবাদ মাধ্যমসমূহে ইয়াকে 'অ-খেলুৱৈ ৰাষ্ট্ৰ'ৰ(Non athletic nation) এক বিৰল কৃতিত্ব হিচাপে প্ৰশংসা কৰিছিল। এই অলিম্পিক প্ৰতিযোগিতাত বিশ্বদৰ্শকৰ সন্মুখত নিৰন্তৰ দুৰ্বল প্ৰদৰ্শনৰ বাবে ভাৰতক এক অ-খেলুৱৈ (Non athletic nation) ৰাষ্ট্ৰ হিচাপে গণ্য কৰা হয়। ভাৰতত বিশ্বৰ জনসংখ্যাৰ ১৭% আছে, কিন্তু অলিম্পিকত মুঠ পদকৰ মাত্ৰ ০.৩ % হে জিকিছে। সেয়েহে, ভাৰতক অধিক অলিম্পিক পদক জয় কৰাবলৈ এক কাৰ্য-কুশল ৰণনীতিৰ নিশ্চয়কৈ আৱশ্যকতা আছে।\nভাৰতে কেনেকৈ অধিক অলিম্পিক পদক লাভ কৰিবলৈ সক্ষম হ’ব - তাৰ উত্তৰ দিয়াৰ আগতে ভাৰতে ‘কিয়’ অধিক অলিম্পিক পদক লাভ কৰিবলৈ সক্ষম হোৱা নাই, আমি সেইটো বিশ্লেষণ কৰিব লাগিব। এইটো সহজে বুজিব পাৰি যে ক্ৰিকেটৰ বাহিৰে অন্যান্য সকলো খেলুৱৈয়ে প্ৰায়ে পৰ্যাপ্ত পুঁজি, আন্তঃগাঁথনি, সুবিধা, পৃষ্ঠপোষকতা, সঁজুলি, উৎসাহ আদি নথকাৰ বিষয়ে অভিযোগ কৰে।\nদুৰ্নীতি, ৰাজনৈতিক হস্তক্ষেপ আৰু ক্ৰীড়া কৰ্তৃপক্ষৰ অনিচ্ছাকো মূল কাৰণ হিচাপে উল্লেখ কৰা হয়। অপৰ্যাপ্ত প্ৰশিক্ষণ কাৰ্যসূচী আৰু অনুশীলন যিবোৰে আন্তৰ্জাতিক মানদণ্ড পূৰণ নকৰে। অলিম্পিকত হতাশাজনক প্ৰদৰ্শনৰ আন এটা কাৰণ বুলি কোৱা হয়। উপৰোক্ত কাৰণবোৰৰ উপৰিও, আন এটা আটাইতকৈ গুৰুত্বপূৰ্ণ কাৰণ হৈছে অভিভাৱক আৰু শিক্ষকসকলে তেওঁলোকৰ সন্তানৰ ক্ৰীড়া আৰু খেলৰ প্ৰতি দেখুৱা নিৰুৎসাহ।\nপ্ৰথমতে, অভিভাৱক আৰু শিক্ষকসকলে ক্ৰীড়াৰ প্ৰতি শিশুৰ প্ৰৱণতা চিনাক্ত কৰিবলৈ অতিৰিক্ত প্ৰচেষ্টা কৰা উচিত। সকলো বয়সৰ শিশুক ক্ৰীড়াত সক্ৰিয়ভাৱে অংশগ্ৰহণ কৰিবলৈ উৎসাহিত কৰিব লাগে কিয়নো ই তেওঁলোকৰ সামগ্ৰিক শাৰীৰিক আৰু মানসিক বিকাশত সহায় কৰিব। বিদ্যালয়সমূহে ক্ৰীড়াক তেওঁলোকৰ পাঠ্যক্ৰমৰ এক অবিচ্ছেদ্য অংশ হিচাপে অন্তৰ্ভুক্ত কৰিব লাগে। ক্ৰীড়া প্ৰতিযোগিতাবোৰ স্থানীয় আৰু আঞ্চলিক পৰ্যায়ত অনুষ্ঠিত কৰিব লাগে, আৰু এক নিৰ্দিষ্ট খেলত আগ্ৰহী শিক্ষাৰ্থীসকলক পৰৱৰ্তী প্ৰশিক্ষণ প্ৰদান কৰিব লাগে। ই শিশুসকলক খেলুৱৈৰ গুণাগুণ বিকাশ কৰাত সহায় কৰিব আৰু খেলখনত অভিজ্ঞতা লাভ কৰাত সহায় কৰিব।\nদ্বিতীয়তে, ৰাজ্য আৰু কেন্দ্ৰীয় চৰকাৰে খেলুৱৈসকলক উন্নত প্ৰশিক্ষণ কাৰ্যসূচী, প্ৰয়োজনীয় আন্তঃগাঁথনি, সঁজুলি আৰু অন্যান্য সুবিধাৰ বাবে পৰ্যাপ্ত পুঁজি আৰু সম্পদ প্ৰদান কৰিব লাগে। উদাহৰণ স্বৰূপে, চীনৰ চৰকাৰ আৰু ক্ৰীড়া কৰ্তৃপক্ষই কেৱল বেইজিংত ২০০৮ চনৰ অলিম্পিক খেলসফলতাৰে আয়োজন কৰাৰ পৰিকল্পনা কৰাই নহয়, লগতে সাঁতোৰ, ট্ৰেক, ৰোয়িং, কায়াকিং আৰু নৌযাত্ৰাৰ পদক সমৃদ্ধ ক্ৰীড়াত স্বৰ্ণ জয়ৰ দিশত 'প্ৰজেক্ট ১১৯' ডিজাইন কৰিছিল। এই প্ৰকল্পৰ অধীনত, বিভিন্ন খেলৰ খেলুৱৈ আৰু অংশগ্ৰহণকাৰীসকলক আন্তৰ্জাতিক মানদণ্ডৰ সমান গভীৰ প্ৰশিক্ষণ প্ৰদান কৰা হৈছিল। ভাৰতে অলিম্পিক খেলত অধিক পদক অৰ্জন ৰখাৰ বাবে এনে লক্ষ্য প্ৰকল্পৰচনা আৰু ৰূপায়ণ কৰিব লাগিব।\nতৃতীয়তে, সকলো উৎসাহ, সম্পদ, আন্তঃগাঁথনি, সঁজুলি আৰু অন্যান্য সুবিধাৰ কোনো কাম নাই যদিহে এজন সঠিক প্ৰশিক্ষক নাথাকে। খেলৰ সূক্ষ্মতা আৰু কৌশলবোৰ কেৱল এজন ভাল প্ৰশিক্ষকৰ পৰাহে শিকিব পাৰি। আনকি মহান ভাৰতৰ মহাকাব্য মহাভাৰততো অৰ্জুনৰ দৰে এজন মাষ্টাৰ-আৰ্চাৰক তেওঁৰ বহুমুখী শিক্ষক দ্ৰোনাচাৰ্যই প্ৰশিক্ষণ দিছিল। সেয়েহে, খেলুৱৈসকলক প্ৰশিক্ষণ দিবলৈ ভাল অভিজ্ঞতা আৰু ৰাষ্ট্ৰীয় আৰু আন্তঃৰাষ্ট্ৰীয় ক্ৰীড়াৰ সংস্পৰ্শলৈ অহা প্ৰশিক্ষকসকলক ক্ৰীড়া প্ৰশিক্ষক হিচাপে নিযুক্তি দিব লাগিব। অসম তথা ভাৰতৰ ক্ষেত্ৰত ক্ৰীড়া প্ৰশিক্ষক সকলৰ নিযুক্তি কি স্তৰৰ হয় সেই বিষয়ে বিশ্লেষণঃ লাভলীনাৰ অলিম্পিক যাত্ৰা বনাম অসমত ক্ৰীড়া প্ৰশিক্ষণৰ বাস্তৱতা :: কিশোৰ কুমাৰ কলিতা প্ৰৱন্ধটোত ইতিমধ্য়েই অসমীয়াৰ সুখ-দুখৰ পাতত আলোচিত হৈছে।\nইয়াৰ উপৰিও, 'দুৰ্নীতি' নামৰ এই ভয়ানক অক্টোপাছটোৰ জাল ছিন্ন কৰাৰ বাবে পদক্ষেপ লোৱা উচিত যিয়ে ইয়াক ক্ৰীড়া আৰু খেলকে ধৰি মানৱ জীৱনৰ প্ৰতিটো অংশত প্ৰৱেশ কৰাইছে। পৰ্যাপ্ত পুঁজি মঞ্জুৰ কৰা আৰু প্ৰদান কৰা টো এটা পদক্ষেপ কিন্তু সেইবোৰ কঠোৰভাৱে উদ্দেশ্যৰ বাবে ব্যৱহাৰ কৰাটো এক সম্পূৰ্ণ পৃথক পদক্ষেপ। পুঁজিৰ সঠিক বিনিয়োগ নিশ্চিত কৰিবলৈ একাউণ্টবোৰ অডিট কৰিব লাগে। আৱণ্টিত পুঁজিৰ যিকোনো অপব্যৱহাৰ হ'লে ক্ৰীড়া সংগঠন, সংগঠন আৰু বাছনি সমিতিত পদত অধিষ্ঠিত কৰ্তৃপক্ষক জবাবদিহি কৰিব লাগে আৰু শাস্তি দিব লাগে।\nতদুপৰি, দলৰ সদস্য বাছনি, প্ৰশিক্ষক নিযুক্তি আদিত পক্ষপাতিত্ব কঠোৰভাৱে নিৰুৎসাহিত কৰিব লাগে। এইটো নিশ্চিত কৰিব লাগে যে দলত এজন খেলুৱৈ বা প্ৰশিক্ষক বাছনি কৰাৰ একমাত্ৰ চৰ্ত হ'ব লাগে তেওঁৰ/তাইৰ প্ৰদৰ্শনৰ ৰেকৰ্ড আৰু নিশ্চিতভাৱে তেওঁলোকৰ ব্যক্তিগত পৃষ্ঠভূমি বা বাছনি সমিতিৰ সদস্যসকলৰ সৈতে সম্পৰ্ক নহয়। এনে ধৰণৰ ঘটনাই খেলুৱৈসকলৰ মাজত অসন্তুষ্টিৰ সৃষ্টি কৰিব পাৰে।\nঅৱশেষত, ভাৰতত ক্ৰীড়া সম্প্ৰসাৰিত হ'ব লাগে আৰু ক্ৰিকেটৰ বাহিৰলৈকো ই উপনীত হ'ব লাগে। ক্ৰিকেটে বিশাল পৃষ্ঠপোষকতাৰ বাবে প্ৰতিষ্ঠিত ব্ৰেণ্ড-নাম আৰু উদ্যোগপতি আৰু বলীউডৰ অভিনেতাৰ দৰে জনপ্ৰিয় চেলিব্ৰেটীসকলক আকৰ্ষিত কৰিবলৈ সক্ষম হৈছে। ইণ্ডিয়ান প্ৰিমিয়াৰ লীগ ইয়াৰ প্ৰমাণ হিচাপে থিয় হৈছে। একে ধৰণৰ ব্যৱহাৰ আন ক্ৰীড়াক প্ৰদান কৰা হ'ব লাগে। শেহতীয়াকৈ ফুটবল, কাবাডী আদিক জনপ্ৰিয় কৰণৰ বাবে এনে দেশীয় লীগ ধৰণৰ খেল প্ৰতিযোগিতাৰ আৰম্ভণি হোৱাটো অতিশয় আশাপ্ৰদ কথা।\nদেশৰ ঘৰুৱা আৰু বহুজাতিক কোম্পানীকে ধৰি ব্যক্তিগত পৃষ্ঠপোষকসকলক আন খেলৰ খেলুৱৈসকলকো পৃষ্ঠপোষকতা আগবঢ়োৱাৰ বাবে আমন্ত্ৰণ জনাব লাগে। দূৰদৰ্শনত সম্প্ৰচাৰ কৰি আন ক্ৰীড়াসমূহকো ব্যাপক প্ৰচাৰ কৰা উচিত। পদক বিজয়ী প্ৰদৰ্শনক কেন্দ্ৰীয় আৰু ৰাজ্য চৰকাৰৰ দ্বাৰা যথাযথভাৱে পুৰস্কৃত কৰা উচিত। অৱশ্যে, সকলো বাধা স্বত্বেও, পি ভি সিন্ধু, মীৰাবাই চানু, লাভলীনা বৰগোহাঁই, মল্লযুঁজত চিলভাৰ পদকেৰে ৰবি দাহিয়া আৰু প্ৰায় চল্লিশ বছৰৰ পাছত পুৰুষৰ হকীত ব্ৰঞ্জ পদক জয় কৰি টকিঅ’ অলিম্পিকত নতুন ইতিহাস সৃষ্টি কৰিছে। এইখিনি সফলতাৰ বাবে এইবাৰৰ খেলুৱৈ সকলে #খেলো_ইণ্ডিয়া পদক্ষেপেৰে এক পৰিৱেশ গঢ়ি তোলাৰ বাবে পূৰ্বৰ খেল মন্ত্ৰী কিৰেন ৰিজ্জিজুক ধন্যবাদ দিয়া দেখা গৈছে। আনফালে উৰিষ্যৰ মুখ্যমন্ত্ৰী নৱীন পাটনায়কে ২০২৩ত হকী বিশ্বকাপ উৰিষ্যাত অনুষ্ঠিত কৰাৰ লক্ষ্যৰে বিগত ২০১৮ চনৰ পৰাই ভাৰতীয় পুৰুষ-মহিলা দুয়োটা দলকে স্পনচৰ কৰি ১৫০ কোটি টকা ব্যয় কৰাৰ খবৰো হকীৰ এই বিজয়ে পোহৰলৈ আনিছে। ভুৱনেশ্বৰত এই অনাগত হকী বিশ্বকাপৰ বাবে বিশ্বৰ বিশালতম হকী ষ্টেডিয়ামো গঢ়াৰ খবৰো প্ৰকাশ পাইছে। এনেবোৰ পদক্ষেপে নিশ্চয়কৈ ভাৰতীয় খেলুৱৈৰ মনলৈ উদ্দীপনা আনিবই।\nএকেদৰেই এইবাৰ এক স্পষ্ট ক্ৰীড়া 'পুৰস্কাৰ' নীতি গ্ৰহণ কৰি অসম চৰকাৰেও আন্তঃৰাষ্ট্ৰীয় খেলত সফল খেলুৱৈৰ বাবে পুৰস্কাৰ আৰু সন্মানজনক চাকৰিৰ ব্যৱস্থা কৰিছে। মণিপুৰতো মীৰা বাই চানুক ডিএছপি(Sports) হিচাবে লগে লগে নিযুক্তি দিয়া হৈছে, লগতে আৰ্থিক পুৰস্কাৰো আছেই। এইবোৰেও উদ্দীপক ৰূপে নিশ্চয়কৈ কাম কৰিব। কিন্তু কেৱল সফল ক্ৰীড়াবিদক পুৰস্কাৰ দিয়াতেই চৰকাৰ, ক্ৰীড়া প্ৰশাসক সংগঠন আদি সীমিত থাকিলে নহব। দেশৰ ভিন্ন প্ৰান্তৰ পৰা প্ৰতিভাক বিচাৰি অনা, উন্নত প্ৰশিক্ষণ, উন্নত সঁজুলি, উন্নত ক্ৰীড়া আন্তঃগাঁঠনি দিয়াৰ বাবে সু-পৰিকল্পিত এক দীৰ্ঘম্যাদি আঁচনি গ্ৰহণ কৰিব লাগিব। ক্ৰীড়াকো কেৰিয়াৰৰ এক উজ্জ্বল ক্ষেত্ৰ ৰূপে পিতৃৃমাতৃ অভিভাৱক সকলেও বিচাৰ কৰাৰ এক পৰিৱেশ গঢ়ি তুলিব পাৰিব। সকলো স্তৰতে এক অনুকূল পৰিৱেশে দেশৰ ক্ৰীড়াৰ ভৱিষ্যত যে উজ্জ্বল কৰি তুলিব সেয়াও নিশ্চিত। কাৰণ, এইবাৰ টকিঅ' অলিম্পিকৰ সফলতাই স্পষ্টভাৱেই দেখুৱালে যে, পৰ্যাপ্ত উৎসাহ আৰু সুবিধাৰ সৈতে ভাৰতেও ভৱিষ্যতে অলিম্পিকত সুনাম কঢ়িয়াই আনিব পাৰিব। ভাৰতীয় সন্তানৰ মাজত প্ৰতিভাৰ অভাৱ নাই, কৰ্ষণৰ বাবে অনুকূল পৰিৱেশ গঢ়া আৰু কৰ্ষণৰ সাধনাৰ বাবে দেশৰ নাগৰিকৰ মাজত এক মনোবল গঢ়াটোৱেই হব, এই যাত্ৰাৰ অন্যতম খোজ।\nTags # ARTICLE # CHINTAN # RECENT # SPORTS # WASIM-SAIKIA # খেল # চিন্তন # প্ৰৱন্ধ # ৱাচিম শইকীয়া\nBy xukhdukh.com on August 05, 2021\nLabels: ARTICLE, CHINTAN, RECENT, SPORTS, WASIM-SAIKIA, খেল, চিন্তন, প্ৰৱন্ধ, ৱাচিম শইকীয়া


কাব্যশ্ৰী হাজৰিকাৰ “গল্পৰ দৰে…” - Hourly Times\nকাব্যশ্ৰী হাজৰিকাৰ “গল্পৰ দৰে…”\nAugust 16, 2019000 1 min2yrs 56\n-দেউতা, কুকুৰৰ নেজ কেতিয়াবা পোন হয় বুলি ক’ৰবাত পাইছানে?\n-কিন্তু তয়েটো তাক মানে অনুৰাগক ভালপোৱাৰ কথা কৈছিলি। আৰু তালৈকে বিয়া হ’ম বুলি আমাক কথা দি থৈছিলি! শুন মাজনী ডাঙৰ বায়েৰে যি কৰিলে সেইয়া তই নিজেই দেখিছ। হাজাৰ হওঁক সৰু বায়েৰক দুজন ভকতৰ আগত উলিয়াই দিবলৈ পালো। আনৰ দৰে ধুমধামেৰে বিয়া পাতিব নোৱাৰিলেও তোৰ এই মাৰ-বাপেৰহালে মনত অকনমান শান্তি পালো। এইবাৰ ভাবিছো তোৰ বিয়াখনকে অলপ বহলকৈ পাতিম। তহঁতক এজন ভাল ল’ৰাৰ হাতত গটাব পাৰিলেই আমি মাৰ-বাপেৰহালে শান্তিৰে চকু দুটা মুদিব পাৰিম। তহঁতকেইজনিক লৈয়েটো আমাৰ জীৱন। পিছে তোকো উলিয়াই দিলে এই ঘৰখন বৰ উকা হৈ যাব অ’!\n-মই জানো মাজনি তই আনৰদৰে দেখাক দেখি কাৰোবাক হিয়া উজাৰি ভাল পালেও এই মাৰ-বাপেৰহালক এৰি যাবলৈ বেয়া পাইছ। কিন্তু কি কৰিবি অ’ ছোৱালীৰ বাবে এইয়া যে সামাজিক নিয়মেই। তথাপিও বাৰু মই গৈ তাৰ মাক-বাপেকৰ লগত কথা পাতি চাম। কিজানী বিয়াৰ পিছতো তহঁতক ইয়াতে ৰাখিবলৈ দিয়েই। মাকজনিকচোন কথাই-বতৰাই ভালেই যেন পাইছিলো, বাপেকটোও বৰ বেয়া নহ’ব বুজিছ। দিবও পাৰে একেবাৰে এইখন ঘৰতে থাকিবলৈ; এনেও সিহঁতৰ দুটা ল’ৰা নহয়!\n– দেউতা…, মোক ক্ষমা কৰি দিবা দেউতা। তোমাৰ এই সপোনটো কেতিয়াও পুৰণ নহয়। মই তোমালোকৰ আগত তাৰ বিষয়ে যিবোৰ গুণ গৰিমা গাইছিলো সেইবোৰ সকলো মিছা হ’ল অ’।\nতাইৰ এনেকৈ কন্দাত দেউতাকৰ আৰু বুজিবলৈ বাকী নাথাকিল। এজনি নলে-গলে বান্ধৱীৰ দৰে কথাবোৰ ফঁহিয়াই ফঁহিয়াই সুধি গ’ল। আৰু তাইও কৈ গ’ল এফালৰপৰা। এনেও তাই মাক-দেউতাকৰ কোনো কথাৰে অবাধ্য নহয়।\n-দেউতা, তাক মই বুজাত বহুত পলম হ’ল অ’। সি আন ল’ৰাৰ দৰে নহয় সচাঁ, কিন্তু তাৰ হৃদয়খন বহুত আৱৰ্জনাৰে ভৰা। যিবোৰ চাফা কৰি এজন প্ৰকৃত মানুহ ৰূপে গঢ় দিয়াটো মোৰ বাবে অসম্ভৱ।\nসফলতাৰ হাঁহিটো মাৰি তেওঁ আকৌ ক’লে\n– মোৰ বিশ্বাস আছিল মাজনী। তই এদিন বুজি পাবি। আচলতে তহঁতি নিজকে যিমান ডাঙৰ হ’লো বুলি ভাব, আমি কিন্তু কেতিয়াও ডাঙৰ হোৱা বুলি নাভাবো। তহঁতক আমিবোৰে এজন সাহসী মানুহ বুলি স্বাধীনতা দিলেও পাছে পাছে সদায়ে চকু ফুৰাই যাওঁ তহঁতৰ কৰ্মৰ ওপৰত। তোক আগতেই কৈছিলো ‘অচিন কাঠৰ ঠোৰা নলগাবা’ বোলা কথাষাৰ। মাথো বেছি জোৰ দিয়া নাছিলো যাতে তই মানুহ চিনি পাৱ। চা মাজনী, কোনো মাক-দেউতাকেই নিজৰ সন্তানৰ অহিত চিন্তা নকৰে। আমিও নিবিছাৰো কেতিয়াও তোৰ নাইবা বায়েৰহতঁৰ বেয়া হোৱাটো। যিয়েই নহওঁক অৱশেষত মানুহ চিনি পালি যেতিয়া এতিয়াৰপৰা আৰু ভাৱি চিন্তি খোজ দিবি। এইয়া জীৱনৰ এটা সামান্য প্ৰত্যাহ্বানহে মাথো! ইয়াতকৈ বহুত ডাঙৰ ডাঙৰ প্ৰত্যাহ্বান অতিক্ৰম কৰিহে এটা জীৱন সফল হয়। আমাৰ আৰ্শীবাদ সদায় আছে তহঁতৰ ওপৰত মাত্ৰ মনত ৰাখিবি অসৎ আৰু আন্ধাৰ পথেৰে গ’লে কোনোদিনে গন্তব্য স্থান নাপাবিগৈ। দেউতাকৰ কথাবোৰ শুনি কবিতাই যেন হেৰুৱা বিবেক ঘূৰাই পালে। আজি চাৰিটা বছৰে অনুৰাগৰ প্ৰেমত ডুবি এনে এজন আদৰ্শৱান দেউতাকৰো বিৰোধীতা কৰি আহিছিল মানে…? কথাবোৰে তাইৰ দুচকুৰ ভেটা ভাঙি আনিলে। কাষতে থকা বেতৰ চকীখনত লেবেজান হৈ বহি পৰিল কবিতা; দুগালত দুধাৰি মালা। দেউতাকেও অনুভৱ কৰিলে যে এই মুহুৰ্তত কবিতাক শান্তনা নহয় অলপ নিৰৱতাৰ হে প্ৰয়োজন। সেয়ে তেৱো আদৰ্শ পুৰুষৰ মিঠা হাঁহিটো মনতে সামৰি আঁতৰি আহিল নিজৰ কামলৈ।


ফণী তালুকদাৰ সন্দৰ্ভত সোধা প্ৰশ্নত বিব্ৰত বিজেপিৰ ৰাজ্যিক সভাপতি! কি ক’লে ভৱেশ কলিতাই?– News18 Assam\nফণী তালুকদাৰ সন্দৰ্ভত সোধা প্ৰশ্নত বিব্ৰত বিজেপিৰ ৰাজ্যিক সভাপতি! কি ক’লে ভৱেশ কলিতাই?\n»ফণী তালুকদাৰ সন্দৰ্ভত সোধা প্ৰশ্নত বিব্ৰত বিজেপিৰ ৰাজ্যিক সভাপতি! কি ক’লে ভৱেশ কলিতাই?\nUpdated:September 22, 2021, 4:16 PM IST\nকংগ্ৰেছৰ এই অভিযোগৰ বিপৰীতে ফণী তালুকদাৰ সন্দৰ্ভত আশ্বৰ্যকৰ মন্তব্য ৰাজ্যিক বিজেপিৰ সভাপতি ভৱেশ কলিতাৰ৷\nLast Updated: September 22, 2021, 4:16 PM IST\nAIUDF ত্যাগ কৰি ধোৱা তুলসীৰ পাত হ’ল নেকি ফণী তালুকদাৰ! AIUDF এৰি বিজেপিত যোগদান কৰা বাবে পাপ মোচন হ’ল নেকি ফণী তালুকদাৰৰ! নে AIUDF থাকিলে ভূ–মাফিয়াৰ অভিযোগত গ্ৰেপ্তাৰ হ’লহেঁতেন ফণী তালুকদাৰ। সেয়া লাখটকীয়া প্ৰশ্ন। কিয়নো পূৰ্বৰে পৰা মাটি দালালৰূপে সুকীয়া চিনাকী তালুকদাৰৰ৷ আনহে নালাগে অসম বিধানসভাৰ অধ্যক্ষই মাটি সন্দৰ্ভত আপোনাক একো ক’বলগীয়া নাই বুলি কটু মন্তব্য কৰিছিল ফণী তালুকদাৰক৷ যাৰপৰাই সকলো স্পষ্ট হয়৷\nকিন্তু ইমানবোৰ অভিযোগ থকাৰ পাছতো বিজেপি হোৱা হেতুকে হেৰাই পাব নেকি ফণী তালুকদাৰে? প্ৰশ্ন অসম প্ৰদেশ কংগ্ৰেছ কমিটীৰ সভাপতি ভূপেন বৰাৰ৷ কংগ্ৰেছৰ এই অভিযোগৰ বিপৰীতে ফণী তালুকদাৰ সন্দৰ্ভত আশ্বৰ্যকৰ মন্তব্য ৰাজ্যিক বিজেপিৰ সভাপতি ভৱেশ কলিতাৰ৷\nফণী তালুকদাৰক লৈ সাংবাদিকে কৰা প্ৰশ্নত বিব্ৰত বিজেপিৰ ৰাজ্যিক সভাপতি ভৱেশ কলিতা৷ ভৱেশ কলিতাই ক’লে – ‘ফণী তালুকদাৰৰ মাটিৰ দালালিৰ বিষয়ে মই অৱগত নহয়৷’ মাটিৰ দালালবোৰ কংগ্ৰেছৰ সৃষ্টি বুলি মন্তব্য ভৱেশ কলিতাৰ৷ আইন সকলোৰ বাবে সমান বুলি উত্তৰ দিয়েই দায় সাৰে বিজেপিৰ ৰাজ্যিক সভাপতিগৰাকীয়ে৷\nFirst published: September 22, 2021, 4:16 PM IST


আপং - অসমীয়া ৱিকিপিডিয়া\nনগিন আপং (ওপৰত) আৰু পঃৰৱ আপং (তলত)-ৰ চিত্ৰ\nপঃৰৱ আপং (ছাই মদ)\nমিচিং লোকসকলৰ মাজত বহুলভাৱে প্ৰচলিত পানীয় বিধৰ নাম আপং। মিচিং সকলে দৈনন্দিন জীৱনত ব্যৱহাৰ কৰাৰ উপৰিও উছৱ-পৰৱ, ধৰ্মীয় কাম-কাজ আৰু অপদেৱতাৰ নৈবেদ্য হিচাপেও ব্যৱহাৰ কৰি আহিছে।\n3 প্ৰস্তুত প্ৰণালী\nউত্তৰ-পূৱ অঞ্চলত আপং ঐতিহ্যৰ উৎসৰ ওপৰত ঐতিহাসিক জ্ঞান লিপিবদ্ধ কৰা হোৱা নাই, কিন্তু, এই ঐতিহ্যটো চীনা আৰু মঙ্গোলইড বংশৰ সৈতে আহে বুলি বিশ্বাস কৰা হয়। বিশ্বাস কৰা হয় যে পাৰম্পৰিক চাউলৰ আপংটো প্ৰথমে অসমত মিছিং সম্প্ৰদায়ৰ লোকসকলে বিকশিত কৰিছিল। বিভিন্ন জনগোটৰ বিভিন্ন প্ৰান্তত, নিৰ্মাণ পদ্ধতিৰ কিছুমান পাৰ্থক্য আছে, কিন্তু ফাৰ্মেণ্টেচনৰ বাবে ব্যৱহৃত পদ্ধতি একেই।\nআপং ঘাইকৈ দুবিধ:\nআপং মূলত চাউলৰ পৰা প্ৰস্তুত কৰা হয়। বৰা, জহা, বাও আদি চাউলৰ পৰা তৈয়াৰী আপং অতি উৎকৃষ্ট হয়। কোনো কোনোৱে পৰা কঁঠাল, কণীধান, ভীমকল আদিৰ পৰাও আপং প্ৰস্তুত নকৰা নহয়। আপং তৈয়াৰ কৰিবলৈ পোনতে চাউল ভাতৰ দৰে সিজাই ডলা এখনত ঠাণ্ডা হ’বলৈ মেলি দি হাবিৰ পৰা সংগ্ৰহ কৰা ঔষধি গুণসম্পন্ন বনপাত আনি গুড়ি কৰি ৰ’দত শুকুৱাই পিঠা গুড়িত পানী মিহলাই তৈয়াৰ কৰা অৗপপ (বাখৰ) সিদ্ধ কৰি থোৱা ভাতৰ সৈতে মিহলাই শুকান কলহত ধান খেৰেৰে সোপা দি ৰখাৰ তিনি চাৰি দিনৰ পিছত সেইখিনি পকি উঠে। নিৰ্দিষ্ট দিনত পকি উঠা ভাতখিনি কলহৰ পৰা উলিয়াই পৰিমাণ মতে পানী ঢালি চেকিলে যি বগা পাতল গুলপীয়া ৰস নিসৃত হয় সেয়ে নগিন আপং।\nপঃৰৱ আপঙৰ প্ৰস্তুত প্ৰণালী এনেধৰণৰ- পোনতে চাউলখিনি পানীত সিজাই কিছুসময় ডলাত মেলি দি ধানখেৰ আৰু তুঁহ গুড়িৰ ছাইৰে ভাতখিনি সানি পুনৰবাৰ ঔষধিযুক্ত অৗপপৰ গুড়িৰে মিহলাই পোৰা কলহত কেঁচা কলপাতৰ মেৰণি দি দহ-পোন্ধৰ দিন ভালকৈ বান্ধি ৰাখি পকি উঠাৰ পিছত ভাতখিনি (আৰুগ) উলিয়াই বাঁহৰ জুলকিত (তাঃচুগা) ভৰাই অলপ অলপকৈ পানী ঢালি চেকিলে যি ক’লা-কজলা-ৰঙা ৰঙৰ ৰস নিসৃত হয় সেয়ে পঃৰৱ আপং বা ছাই মদ।\n↑ Tanti, Bhaben; Gurung, Lisha; Sarma, Hridip Kumar; Buragohain, Alak K (1 July 2010). "Ethnobotany of starter cultures used in alcohol fermentation byafew ethnic tribes of Northeast India". Indian Journal of Traditional Knowledge খণ্ড9(3): 463–466.\n↑ Barman, Rini. "Assam: How tribal communities brew apong, their drink, revealsalot about gender and tradition". https://scroll.in/article/857160/assam-how-tribal-communities-brew-apong-their-drink-reveals-a-lot-about-gender-and-tradition.\n↑ অসমীয়া সংস্কৃতিৰ কণিকা – সম্পাদনা- ড॰ পৰমানন্দ ৰাজবংশী, ড॰ নাৰায়ন দাস (পৃষ্ঠা- ৪৩)\n"https://as.wikipedia.org/w/index.php?title=আপং&oldid=259094"ৰ পৰা অনা হৈছে\nএই পৃষ্ঠাখন ১৩ জানুৱাৰী, ২০২১ তাৰিখে ১৯:২৯ বজাত অন্তিম সংশোধন কৰা হৈছিল।


আমাৰ নতুন ঘৰ-দিগন্ত কুমাৰ ভট্টাচাৰ্য – ফটাঢোল\n: ‘ফ্লেট’ক ঘৰ নোবোলে নহয় পোণা, পাৰৰ বাঁহ হে সেইবোৰ!\n– গাঁৱৰ ঘৰৰ ওচৰৰ ৰণেন ঠিকাদাৰে মোৰ মুখত ‘গুৱাহাটীত ঘৰ এটা কিনিলোঁ’ বুলি শুনোঁতে তেনেকৈয়ে কৈছিল। ইমান যে হিংসা ও মানুহবোৰৰ – মোৰ তেনেই লাগিছিল।\nআজি দুবছৰ পাছত সেই ফ্লেটত ভৰি থৈ আকৌ ভাবিলোঁ – ৰণেন ঠিকাদাৰৰ কথাষাৰ মিছা নাছিল নেকি বাৰু! এই ‘ফ্লেট’টোক আমাৰ ‘ঘৰ’ বুলি ক’ব পাৰিম জানো? কিয় লৈছিলোঁ ফ্লেট কিনাৰ ডিচিছন?\nমনত পৰিল প্ৰায় দুবছৰ আগৰ সেই সন্ধিয়াটোলৈ-\n‘আমাৰ লগৰ ৰুমাহঁতৰ নতুন ঘৰটোৰ গৃহপ্ৰৱেশৰ ফ’টোবোৰ চোৱাচোন…হোৱাটচ্ এপত পঠাইছে। ইমান ধুনীয়া ন তাই পিন্ধা কাপোৰযোৰ?’\nসিদিনা অ’ফিচৰপৰা আহি ঘৰত সোমোৱাৰ লগে লগে শ্ৰীমতীৰ কথাষাৰ শুনি ক্ষন্তেক চিন্তা কৰিছিলোঁ তেওঁৰ মনটো কাপোৰযোৰ নে নতুন ঘৰটোৰ আগে-পিছে, সোঁৱে-বাৱে ঘূৰিবলৈ আৰম্ভ কৰিছে। শ্ৰীমতীয়ে সাধাৰণতে কিবা এটা বস্তু লাগে লাগে বুলি কেতিয়াও চিঞৰ-বাখৰ কৰি নাথাকে, সেইটো তেওঁৰ বৰ ভাল স্বভাৱ। মাজে মাজে মাত্ৰ দুই-এশাৰী বাক্য বাণেৰে বুজাবলৈ চেষ্টা কৰে, তেওঁক কি লাগে বা তেওঁ কি বিচাৰে। কেতিয়াবা ভাবোঁ মই একো নুবুজা অলপ অলগদ্ধ মানুহ হ’লে চাগে সদায় এখন কুৰুক্ষেত্ৰৰ সৃষ্টি হ’লহেঁতেন।\n‘নিজৰ ঘৰ থাকিলে কিন্তু এটা সুবিধা, ঘৰভাড়াটো বাচি যায়।’ – শ্ৰীমতীৰ কথাত বুজি পাইছিলোঁ তেওঁৰ মনটো এতিয়াও নতুন ঘৰটোৰপৰা ওলাব পৰা নাছিল।\n‘কিন্তু ই.এম.আইতো মাহে মাহে দি থাকিবই লাগিব’ –\nদ্ৰাৱিড়ৰদৰে মোৰ ৰক্ষণাত্মক শ্বট খেলিছিলোঁ।\n‘ঘৰভাড়াতকৈ দুই-তিনিহাজাৰহে বেছি। ভাড়াতো কেতিয়াও নকমে, বাঢ়িহে গৈছে। ই.এম.আই ফিক্সড থাকিব। আৰু নিজৰ ঘৰত থকাৰ আমেজেই সুকীয়া দিয়াচোন। ‘বেৰত গজাল নামাৰিব’, ‘আজি মাহৰ চাৰিদিন গ’ল, ভাড়াটো?’, ‘অলপ চাফাকে ৰাখিব দেই’-আদি মালিকৰ বচনবোৰৰ পৰাও হাত সাৰিব পাৰি।’\nবুমৰাহৰ দৰে শ্ৰীমতীয়ে একেলগে পেলোৱা ইন-ছুইংগাৰ, য়’ৰ্কাৰত ধৰাশায়ী হৈ গৈছিলোঁ মই। শেষত এটা কথা ডাকৰ বচনৰ দৰে মানি লৈছিলোঁ –\n“নিজে ঘৰ কিনি বা সাজি থাকিলে খৰচ হয় ৰাহি, ভাড়াঘৰত জীৱন কটোৱা মানে এক মুৰ্খামি।”\nতাৰ পিছৰ পৰা আৰম্ভ হৈছিল গুৱাহাটী চহৰত আমাৰ ঘৰ মানে ফ্লেটৰ সন্ধানত যাত্ৰা! অৱশেষত প্ৰায় দুমাহযোৰা যুঁজৰ অন্তত আমি ফ্লেট এটা বুক কৰিছিলোঁ। মাজৰ দালালজনৰ দেউতাকে হেনো দহবছৰ আমাৰ কদমতল গাঁৱৰ ওচৰতে থাকি চাকৰি কৰিছিল। সেয়ে আমাক দহহেজাৰমান টকা কমকৈ দিলেও হ’ব বুলি ক’লে। ছ’চাইটিখন ভালেই লাগিছিল। বহুতো সম্ভ্ৰান্ত পৰিয়ালে ফ্লেট লৈছে তাত। আমাৰ সন্মুখৰ বিল্ডিঙটোতে ছিৰিয়েলৰ এক্ট্ৰেছ এজনীয়ে ফ্লেট এটা বুক কৰিছে বাবে আমাৰ বিল্ডিঙৰ ফ্লেটকেইটাৰ দাম অলপ বঢ়াই দিছিল বিল্ডাৰে। আনটো বিল্ডিঙত টিকটক ভিডিঅ’ কৰা ফেমাচ মহিলা এগৰাকীও হেনো থাকিব। সেয়ে সেইটো বিল্ডিঙৰ দাম দহ শতাংশ বেছি আছিল। আমি টিকটকৰ ওচৰৰ বিল্ডিঙতে লৈছিলোঁ।\nসকলো ঠিকেই গৈ আছিল। ক’ৰ’ণা-ক’ভিডে আমি ফ্লেট পোৱাৰ সময়বোৰ পিছুৱাই নিলে। ৰৈ ৰৈ আমনি লাগিল। বিল্ডাৰৰো ভুল নাই। বনুৱা নাথাকিলে কাম কৰিব কেনেকৈ? আকৌ এই বছৰৰপৰা কাম আৰম্ভ হ’ল। অৱশেষত এই বছৰৰ মাজতে ফ্লেট পোৱাৰ কথাটো বিল্ডাৰে ঘোষণা কৰিলে।\nসেই ঘোষণাৰ পাছতে-\n‘আজিকালি কিন্তু মানুহবোৰে ‘গৃহপ্ৰৱেশ’টো বৰ ডাঙৰকৈ পাতে দেই। অৱশ্যে অভ্যাগতক ভালকৈ খুৱালে-ধুৱালে আশীৰ্বাদো পোৱা যায় নহয়!’ – শ্ৰীমতীয়ে মাত দিছিল।\n‘হয় মানুহৰ আশীৰ্বাদেই ডাঙৰ কথা’- এওঁৰ কথাত হয়ভৰ দিওঁ।\n‘শুনা, পঠাৰ মাংস বহুতে কিন্তু নাখায়, চিকেনৰ ব্যৱস্থা কৰিব লাগিব। হেৰিহঁতে হাঁহৰ কথা প্ৰায়েই কয় হে..তেলাল হাঁহ বোলে সোণাপুৰৰ ফালে বৰ ভাল পায়। দাম দুগুণ লয়। কথা নাই দিয়া, ঘৰ লোৱা এবাৰহে পাতিম।’\nশ্ৰীমতীৰ লিষ্ট দেখি কোন কোন শুভাকাংক্ষীৰপৰা ঘৰৰ ডাউনপে’মেন্টৰ কাৰণে অৰ্থ সাহায্য লোৱা নাছিলোঁ মনতে ভাবি উলিয়াওঁ। গৃহ প্ৰৱেশৰ দিনা ঘৰ ভৰি গ’ল। খোৱাই খালে, পেলোৱাই পেলালে। পূজাৰ পুৰুহিতেও সিদিনা দুইহেজাৰ খুজিলে দক্ষিণা। মই বোলো-\n‘প্ৰভু, আগতে দেখোন আপুনি দুশ টকাতে দিনটোৰ পূজা কৰিছিল, আজি দুইহেজাৰ যে!’\nবাঙালী হোটেলখনৰপৰা অনা টেনিছ বলটোৰ সমান ৰসগোল্লাটো চুহি চুহি তেওঁ উত্তৰ দিলে-\n‘আগতে সেইবোৰ ভাড়াঘৰত কৰিছিলা। এতিয়া নিজৰ লাখটকীয়া ঘৰত কৰা পূজা। সকলোতে পাৰ্থক্য আহিবই নহয়!’\nশ্ৰীমতীয়ে চকু পকাই ফুচফুচালে-\n‘বামুনৰ লগতনো কিহৰ বাৰ্গেইনিং কৰা হে? পাপে চুব’।\nএমাহ আগতে আমি নতুন ঘৰলৈ আহিলোঁ।\nঘৰটোত সোমালেই দেখোন মোৰ ৰণেন ঠিকাদাৰৰ কথাষাৰ বৰকৈ মনলৈ আহে।\n‘নিজৰ নতুন ঘৰত পুৰণি ছোফা-টিভি-বেড এইবোৰ কিবা খাপ নাখাব নহয়নে?’\n-শ্ৰীমতীৰ কথামতে আগৰ বেছিভাগ বস্তু অতি কম দামত বিক্ৰী কৰা হ’ল। ৩২ইঞ্চিৰ ডাঙৰ এল.চি.ডি আহি নতুন ঘৰ পালে। আগতে টিভিটো সৰু মেজ এখনৰ ওপৰতে থৈছিলোঁ। এলচিডি আৰু আন কিবাকিবি বস্তু সজাবলৈ ডাঙৰ টিভি ইউনিট এখন আনিলোঁ। সপ্তাহত দুদিন হোম ডেক’ৰ শ্ব’পবোৰত যোৱাটো নিয়ম হ’ল। আগতে এনেকুৱা দোকানবোৰত গ’লে ‘নিজৰ ঘৰ হ’লে ল’ম দিয়া’ বুলি কৈছিলোঁ। এতিয়া সেই শাৰীও ক’ব নোৱাৰা হ’লোঁ। নিজৰ ঘৰ বুলি ভালৰো ভাল পৰ্দা, ছোফা, বিছনা, বিছনা চাদৰেৰে ঘৰ ভৰি পৰিল। মই ৰাতি ৰাতি ই.এম.আই, আন খৰছ আৰু দৰমহাৰ হিচাপ কৰোঁ।\nঅলপ আগতে অ’ফিচৰপৰা আহিলোঁ। শ্ৰীমতীয়ে হাঁহি মাৰি দুৱাৰখন খুলি দিলে। তেওঁক ইমান বেছি আনন্দত থকা দেখিলেও মোৰ টেনছন হয়। কি বা কয়!\n‘আজি আমাৰ তলৰ পাটিলৰ ঘৈণীয়েক আৰু জীয়েকৰ লগত চিনেমা চাবলৈ গৈছিলোঁ। বৰ ভাল মানুহজনী। তেওঁলোকৰ হোণ্ডা চিটিখন যে ইমান স্পেচিয়াছ!’\n‘ডাঙৰ গাড়ী, হ’বইতো স্পেচিয়াছ।’\n‘আজিহে প্ৰথমবাৰৰ বাবে গুৱাহাটীৰ ৰাষ্টাত ঘূৰি ভাল লাগিছে। ইমান ফ্ৰেছ ফ্ৰেছ লাগি আছে গা-মন! আৰু গেটত থকা ছিকিউৰিটি গাৰ্ড কেইজনে গাড়ীত গ’লে চালাম মাৰে, জানা। দৌৰা-দৌৰিকৈ গেটো খুলি দিয়ে। আমি স্কুটাৰত গ’লে হে গেট খুলিবলৈ চিঞৰি থাকিব লাগে..।’\n-মই একো নামাতিলোঁ। ভাবিলোঁ এই ছ’চাইটিটোত থকাৰ পিছত নিজৰ গাড়ী এখন নহ’লে সঁচাকৈ কিবা এটা ঠিক নালাগে। তলত নিজৰ কাৰণে ডাঙৰ পাৰ্কিঙৰ ঠায়ো কিনিছোঁ। সকলোৰে পাৰ্কিংবোৰ গাড়ীৰে ভৰ্তি। মোৰ পাৰ্কিঙৰ ঠাইটুকুৰাই সৰু বাজাজ স্কুটাৰখন পেটত সুমুৱাই পৰি থাকে, যেন আধাপেটি খাই হে ফেঁকুৰি ফেঁকুৰি ৰৈ আছে। ৰাতি ভালকৈ হিচাপ এটা কৰিম।\n‘শুনা, কি চিন্তা কৰিছা বাৰু? তুমি আৰু দুই-এদিনতে যিকোনো গাড়ী কিনাৰ ডিচিছন লৈ নল’বা দেই। লাগিলে এমাহ দেৰিয়েই হওঁক, ছিডানত উঠাৰ মজা কিন্তু বেলেগ দেই।’\nএনেতে মোৰ মোবাইলটো বাজি উঠিল। বন্ধু বিক্ৰমৰ ফোন। ঘৰৰ ডাউন পে’মেন্টৰ বাবে তাৰ পৰা এক লাখ লৈছিলোঁ ধাৰত। ঘৰ লোৱাৰ এমাহৰ ভিতৰতে ঘূৰাই দিম বুলি কৈছিলোঁ যদিও এতিয়ালৈ দিয়া হোৱা নাই। তাক কি ক’ম ভাবি ল’লোঁ মনতে।\n‘ৰিংটোনৰ গানটো বৰ ধুনীয়া ন? কালি মোৰ মোবাইলৰপৰা তোমাৰ তাত ভৰাই দিছোঁ।’ শ্ৰীমতীয়ে মিচিকিয়াই ক’লে।\nভাবিলোঁ কিছুমান গান শুনিবলৈ ইমান ভাল! তেতিয়াও মোবাইলৰ ৰিংটোনটো ফুল ভ’লিউমত বাজি আছিল\n-‘তুমি-মই এদিন জানা ঘৰ সাজিমেই, ঘৰ সাজিমেই..তাতে জোন থাকিব, তাতে তৰা থাকিব….’।।\n« অথঃ শইকীয়া সংবাদ -লক্ষ্যদ্বীপ গগৈ\nমূল : শেষৰাতি বৰষুণ পেলালে,কবি : জয় গোস্বামী, ভাষান্তৰ-মুনমুন সৰকাৰ »\nচিক্সাৰ মাৰিছা দিগন্ত৷ বঢ়িয়া লাগিল৷ 👌🏼👌🏼\nদূৰদৰ্শী পত্নীৰ কৃপাতে জীৱনশৈলী উৰ্দ্ধমূখী । সুন্দৰ\nএইকাৰণে আপোনাৰ গল্প পঢ়ি ভাল লাগে-জীৱনৰ পৰা কিছুমান কথা আজুৰি আনি মেলি ধৰে৷


আকৌ দেশত মন্দিৰ-মছজিদৰ সংঘাত! জ্ঞানবাপী মছজিদ-মন্দিৰৰ বিতৰ্কৰ ভিত্তি কি? | Asom Live 24\nআকৌ দেশত মন্দিৰ-মছজিদৰ সংঘাত! জ্ঞানবাপী মছজিদ-মন্দিৰৰ বিতৰ্কৰ ভিত্তি কি?\nin ভাৰত, ৰাজনীতি\nদেশত পুনৰ আকৌ মছজিদ-মন্দিৰৰ বিতৰ্কই ছানি ধৰিছে৷ উচ্চতম ন্যায়ালয়ে ৰামমন্দিৰ আৰু বাবৰি মছজিদৰ বিতৰ্কক ইতি পেলোৱাৰ পিছত এইবাৰ পুনৰ আৰম্ভ হৈছে জ্ঞানবাপী মন্দিৰ-মছজিদৰ বিতৰ্কই৷ পুনৰ অন্য এক মন্দিৰ ধ্বংস কৰি তাৰ ওপৰত মছজিদ নিৰ্মাণৰ গুৰুতৰ অভিযোগ উত্থাপন কৰিছে একাংশ হিন্দুৱে৷ এই বিতৰ্কৰ কেন্দ্ৰবিন্দু হৈছে বাৰানসীৰ জ্ঞানবাপী মছজিদ। এটা মন্দিৰ ভাঙি ঔৰংজেবে তাত মছজিদ নিৰ্মাণ কৰা বুলি দাবী কৰা হৈছে।\nইতিমধ্যে বিতৰ্কটো অৱসানৰ বাবে উচ্চতম ন্যায়ালয়ে জৰীপৰ নিৰ্দেশ দিয়ে যদিও হিন্দু আৰু মুছলমান পক্ষৰ মাজত এই বিবাদে সংঘাতৰ পিনে ঢাল লোৱাহে পৰিলক্ষিত হৈছে৷ সোমবাৰে ন্যায়ালয়ে গঠন কৰি দিয়া পত্নতাত্বিকৰ গোটে জ্ঞানবাপী চৌহদত জৰীপৰ কাম সম্পূৰ্ণ কৰিছে।\nমংগলবাৰে আদালতত ইয়াৰ প্ৰতিবেদন দাখিল কৰা হ’ব। দুয়োটা পক্ষই এতিয়া জৰীপকলৈও বিতৰ্কৰ সূত্ৰপাত ঘটাইছে৷ হিন্দু পক্ষৰ সোহনলাল আৰ্য্যই সংবাদ মাধ্যমক জনোৱা মতে, বাবাক মছজিদৰ ভিতৰত উদ্ধাৰ কৰা হৈছে। আৰ্য্যই দাবী কৰিছে যে গম্বুজ, দেৱাল আৰু মজিয়াৰ জৰীপৰ সময়ত পুতি থোৱাৰ পৰা বহু প্ৰমাণ দেখা গৈছে। একে সময়তে অঞ্জুমান ইনাজন্তীয়া মাছাজিদ কমিটিৰ অধিবক্তা অভয়নাথ যাদৱ আৰু মুমতাজ আহমেদে কয় যে জৰীপৰ সময়ত মছজিদৰ ভিতৰত একো পোৱা নগ’ল।\nলগতে পঢ়ক ‘গুৰুতৰ কৰ্কট ৰোগত আক্ৰান্ত ৰাষ্ট্ৰপতি পুটিন, উন্মাদৰ দৰেই আচৰণ কৰিছে পুটিনে’\nপ্ৰকৃত বিবাদটো কি?\nজ্ঞানবাপী বিবাদ সন্দৰ্ভত হিন্দু পক্ষই দাবী কৰিছে যে ইয়াৰ তলত ১০০ ফুট ওখ আদি বিশ্বেশ্বৰৰ স্বয়ম্ভু জ্যোতিৰ্লিংগ আছে। প্ৰায় ২০৫০ বছৰ পূৰ্বে মহাৰাজ বিক্ৰমাদিত্যই কাশী বিশ্বনাথ মন্দিৰ নিৰ্মাণ কৰিছিল যদিও ১৬৬৪ চনত মোগল সম্ৰাট ঔৰংজেবে মন্দিৰটো ভাঙি পেলাইছিল। হিন্দু পক্ষৰ দাবী যে উক্ত পুৰণি মন্দিৰটো ভাঙি পেলোৱাৰ পিছত বৰ্তমান জ্ঞানবাপী মছজিদ নামেৰে জনাজাত মাটিত মছজিদটো নিৰ্মাণ কৰা হৈছিল।\nমন্দিৰৰ ভূগৰ্ভস্থ অংশটো মন্দিৰৰ অৱশিষ্ট নে নহয় সেই কথা জানিবলৈ জ্ঞানবাপী কমপ্লেক্সৰ প্ৰত্নতাত্ত্বিক জৰীপ কৰাৰ দাবী জনাই হিন্দু পক্ষৰ আবেদনকাৰীয়ে। লগতে বিতৰ্কিত গাঁথনিটোৰ মজিয়া ভাঙি ১০০ ফুট ওখ জ্যোতিৰ্লিংগ স্বয়ম্ভু বিশ্বেশ্বৰনাথও তাত উপস্থিত আছে নে নাই তাৰো প্ৰমাণ বিচৰা হৈছে। তেওঁলোকৰ মতে মছজিদৰ দেৱালবোৰো পৰীক্ষা কৰি মন্দিৰৰ নে নহয় সেই পৰীক্ষাও কৰিব লাগে।\nএই দাবীসমূহ শুনানি গ্ৰহণ কৰি আদালতে আদালতৰ এজন আয়ুক্ত নিয়োগ কৰি ভাৰতীয় পুৰাতাত্ত্বিক জৰীপ (ASI) নামৰ এটা দল গঠন কৰে। এই দলটোক জ্ঞানবাপী কেম্পাছৰ জৰীপ কৰিবলৈ কোৱা হৈছিল। সোমবাৰে এই জৰীপৰ কাম সম্পূৰ্ণ কৰা হয়।\nলগতে পঢ়ক ড্ৰামা কুইন ৰাখীৰ নতুন প্ৰেমিক! প্ৰেমিকৰ সৈতে ভিডিঅ’ শ্বেয়াৰ কৰি কি ক’লে ৰাখীয়ে?\n১৯৯১ চনত কাশী বিশ্বনাথ জ্ঞানবাপী গোচৰত বাৰাণসী আদালতত প্ৰথমটো গোচৰ ৰুজু হৈছিল। এই আবেদনত জ্ঞানবাপী চৌহদত পূজা কৰাৰ অনুমতি বিচৰা হৈছিল। স্বনামধন্য দেৱতা বিশ্বেশ্বৰৰ প্ৰাচীন মূৰ্তিৰ হৈ বাদী হিচাপে সোমনাথ ব্যাস, ৰামৰাং শৰ্মা আৰু হৰিহৰ পাণ্ডে জড়িত হৈ আছে।\nগোচৰ দাখিল হোৱাৰ কেইমাহমান পিছত ১৯৯১ চনৰ ছেপ্টেম্বৰ মাহত কেন্দ্ৰীয় চৰকাৰে উপাসনা স্থান আইন প্ৰণয়ন কৰে। এই আইনত কোৱা হৈছে যে ১৯৪৭ চনৰ ১৫ আগষ্টৰ আগতে যি কোনো ধৰ্মৰ পূজাস্থলী অস্তিত্বত আহিছিল, সেই স্থানক আন কোনো ধৰ্মৰ পূজাস্থলীলৈ ৰূপান্তৰিত কৰিব নোৱাৰি। এনে কৰিবলৈ চেষ্টা কৰা ব্যক্তিকক এবছৰৰ পৰা তিনিবছৰলৈ কাৰাদণ্ডৰ লগতে জৰিমনা বিহা হ’ব পাৰে।\nঅযোধ্যা বিষয়টোও সেই সময়তে আদালতত বিচাৰ চলি আছিল৷ সেয়ে ইয়াক এই আইনৰ বাহিৰত ৰখা হৈছিল। কিন্তু জ্ঞানবাপী গোচৰত এই আইনৰ উদ্ধৃতি দি মছজিদ কমিটিয়ে উচ্চ ন্যায়ালয়ত আবেদনখনক প্ৰত্যাহ্বান জনায়। ১৯৯৩ চনত এলাহাবাদ উচ্চ ন্যায়ালয়ে স্থগিতাদেশ জাৰি কৰি যথাৰ্থ অৱস্থা বজাই ৰাখিবলৈ নিৰ্দেশ দিয়ে।\nলগতে পঢ়ক লকডাউনৰ মাজতো উত্তৰ কোৰিয়াত ক’ৰনাৰ গণ সংক্ৰমণ\n২০১৮ চনত উচ্চতম ন্যায়ালয়ে নিৰ্দেশ দিয়ে যে যিকোনো গোচৰতে এই স্থগিতাদেশৰ আদেশ মাত্ৰ ৬ মাহৰ বাবেহে বৈধ হ’ব। ইয়াৰ পিছত এই নিৰ্দেশ আৰু কাৰ্যকৰী নহ’ব।\nএই নিৰ্দেশৰ পিছত ২০১৯ চনত পুনৰ বাৰাণসী আদালতত এই গোচৰৰ শুনানি আৰম্ভ হয়। ২০২১ চনত বাৰাণসীৰ অসামৰিক ন্যায়াধীশৰ জ্যেষ্ঠ সংমণ্ডলে ফাষ্ট ট্ৰেক আদালতৰ পৰা জ্ঞানবাপী মছজিদৰ প্ৰত্নতাত্ত্বিক জৰীপৰ অনুমোদন জনায়।\nএই নিৰ্দেশত এজনীয়া আয়োগ নিযুক্তি দিয়া হয় আৰু এই আয়োগক ৬ আৰু ৭ মে’ত দুয়োপক্ষৰ উপস্থিতিত শ্ৰিংগাৰ গৌৰীৰ ভিডিঅ’গ্ৰাফী কৰিবলৈ নিৰ্দেশ দিয়া হয়। ১০ মে’ৰ ভিতৰত আদালতে এই সন্দৰ্ভত সম্পূৰ্ণ তথ্য বিচাৰে। ৬ মে’ত প্ৰথম দিনটোৰ জৰীপৰ কাম বাধাহীনভাৱে আৰম্ভ হয় যদিও ৭ মে’ত মুছলমান পক্ষই ইয়াৰ বিৰোধিতা কৰিবলৈ আৰম্ভ কৰে। বিষয়টো পুনৰ গৈ আদালতৰ মজিয়া পায়গৈ৷\nলগতে পঢ়ক ভয়াতুৰ আমেৰিকাই এইবাৰ পিছ লৈছে ভাৰতৰ\n১২ মে’ত মুছলমান পক্ষৰ আবেদনৰ শুনানি গ্ৰহণ কৰা হয়। আয়ুক্ত সলনি কৰাৰ দাবী নাকচ কৰি ১৭ মে’ৰ ভিতৰত জৰীপৰ কাম সম্পূৰ্ণ কৰি প্ৰতিবেদন দাখিল কৰিবলৈ পুনৰ নিৰ্দেশ দিয়ে ন্যায়ালয়ে। আদালতে কয় যে য’ত তলা লগোপা আছে সেই তলাটো ভাঙি দিয়ক। যদি কোনোবাই বাধা সৃষ্টি কৰিবলৈ চেষ্টা কৰে তেন্তে তেওঁৰ বিৰুদ্ধে আইনী ব্যৱস্থা লওক, কিন্তু যিকোনো ক্ষেত্ৰতে জৰীপৰ কাম সম্পূৰ্ণ কৰিব লাগিব।\n১৪ মে’ত উচ্চতম ন্যায়ালয়ে মুছলমান পক্ষৰ আবেদন তৎকালীনভাৱে শুনানি গ্ৰহণ কৰিবলৈ অস্বীকাৰ কৰে। এই আবেদনত জ্ঞানবাপী মছজিদত জৰীপ বন্ধ কৰাৰ দাবী উত্থাপন হয়। কাগজ-পত্ৰ নোচোৱাকৈ নিৰ্দেশ দিব নোৱাৰি বুলি কৈ শীৰ্ষ ন্যায়ালয়ে ষ্টেটাছ বৰ্তাই ৰাখিবলৈ অস্বীকাৰ কৰে। এতিয়া বিষয়টো পুনৰ ১৭ মে’ত শুনানি গ্ৰহণ কৰা হ’ব।\n১৪ মে’ৰ পৰা পুনৰ আৰম্ভ হ’ল জ্ঞানবাপীৰ জৰীপৰ কাম। বন্ধ থকা সকলো কোঠাৰ পৰা কুঁৱাটোলৈকে অনুসন্ধান কৰা হ’ল৷ গোটেই প্ৰক্ৰিয়াটোৰ ভিডিঅ’ আৰু ফটোগ্ৰাফী কৰা হয়৷\nলগতে পঢ়ক আধাৰৰ কাৰ্ডেৰে ভোটাৰ আইডিৰ সংযোগ; বাধ্যতামূলক হ’ব নে নহয়?\n১৬ মে’ত জৰীপৰ কাম সম্পূৰ্ণ কৰা হয়। হিন্দু পক্ষই দাবী কৰিছে যে কুঁৱাটোৰ পৰা বাবাক উদ্ধাৰ কৰা হৈছে। ইয়াৰ বাহিৰেও উক্ত স্থানটো হিন্দুসকলৰ হোৱাৰ বহু প্ৰমাণো পোৱা গৈছে। একে সময়তে মুছলমান পক্ষই কয় যে জৰীপত হিন্দু পক্ষই দাবী কৰাৰ দৰে একো তথ্য প্ৰমাণ পোৱা নগ’ল।\nবৰ্তমান কি অৱস্থাত আছে?\nবৰ্তমান প্ৰশাসনে জ্ঞানবাপী মছজিদত মাত্ৰ কেইজনমান লোককহে নামাজ পঢ়িবলৈ অনুমতি দিছে। আৰু নিৰ্দিষ্ট লোকসকলে নামাজ আগবঢ়াই নিছে। ইফালে একে সময়তে মছজিদৰ গাতে লাগি থকা কাশী বিশ্বনাথ মন্দিৰটোও সংস্কাৰ কৰা হৈছে। প্ৰধানমন্ত্ৰী নৰেন্দ্ৰ মোদীয়ে ইয়াৰ দ্বাৰ মুকলি কৰে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamGyanvapi case\nব্ৰা ফিটিং টিপছ: ব্ৰা পিন্ধোতে নাৰীয়ে কি কি কথা মনত ৰখা উচিত!\nবিবাহ বিচ্ছেদৰ ঘাটি বলিউদ! আকৌ এজন অভিনেতাৰ বিবাহ বিচ্ছেদ


কবিতা - ৱিকিউৎস\n←অসমীয়া জাতি ডাঙৰ জাতি\nবোলে কাব্যৰ ৰস ৯টা| ভু| ১৮টা| যাথা:-বীৰ, ৰৌদ্ৰ, ভয়, কৰুণা, বিভত্স, শান্তি প্ৰভৃতি ৯টা ৰস; আৰু পাণৰ ৰস, মাটিকাঁদুৰীৰ ৰস, নেমুটেঙাৰ ৰস, মৌ ৰস, প্ৰভৃতি ৯টা| বীৰ ৰস প্ৰভৃতিৰ কথা এটায়ে জানে, সেই দেখি তাত বাক্যব্যয় বা কাব্যক্ষয় নকৰি বাকী ৯টাৰ ভিতৰৰ দুটা এটাৰ বিষয়ে কিঞ্চিত কওঁ| কাৰবাক ভাবি চিন্তি যদি ৰাতি তোমাৰ টোপনি নাহি পাছদিনা পেটৰ অসুখ কৰে তেনেহলে পাণৰ ৰসত দুফাকিমান কবিতা মাৰি ”অচ্যুতানন্দ গোবিন্দং নামোচ্চাৰণ ভেষজা| নশ্যন্তি সকলান ৰোগাণ সত্যং সত্যং বদামাহং|” এই মন্ত্ৰ মাতি খাবা; তোমাৰ পেটৰ অসুখ ভাল হব, মূৰফুৰণি গুচিব, আৰু ভাত-পানীত ৰুচি জন্মিব|\nকোনো লোকৰ গাত, কোনো সমাজৰ গাত, বা কোনো জাতিৰ গাত যদি তুমি ঘা দেখিলা, তেন্তে ততালিকে নেমুটেঙাৰ ৰসত বিদ্ৰুপাত্মক বা ব্যঙ্গসূচক কবিতা খৰাই তাত চটিয়াই দিব পাৰা| এই ঔষধ প্ৰয়োগ কৰা বাবে যদি ৰোগীয়ে বৰকৈ চেঙালুটি পাৰে, তেনেহলে তেওঁৰ কাণৰ ওচৰত ’সহিলে সম্পদক পায়’; আৰু ”ধৈৰ্য্যগুণ বৰগুণ” সোৱঁৰাই তুমি ঠাইতে আঁতৰ হবা; নাইবা তেওঁক কান্ধত লব লাগিব জানিবা|\nমৌ-ৰসত মাৰি সকলো ৰকমৰ কবিতা সকলোকে সেৱন কৰাব পাৰি| ই সৰ্ব্বঢাক; বাতৰিকাকত মাহেকীয়া কাকত য’তে ত’তেই প্ৰাপ্তব্য| কেতিয়াবা মৌ নোপোৱা যদি ”মধ্বাভাবে গুড়ং দদ্যাত্” বাক্যং বা কাব্যমস্তি|\nআৰু সৰহ বেলি আমি কাব্যৰসত জোবোৰা নেখাওঁ, ৰসৰ পৰা বগাই উঠি পাখি ৰদোৱা যাওক| কবি যিমনবিধ, কবিও সিমান বিধ| কথাটো অলপ বিয়লাই কওঁ| অৰ্থাত্ কবি শাক যত প্ৰকাৰৰ কবিও তত প্ৰকাৰৰ আছে| চুটীকৈ দুবিধ এবিধৰ কথা কোৱা যাওক| এবিধ কবি আছে, তাক বন্ধা কবি বোলে| এই বিধ কবিৰে আমাৰ ”বঘাসুৰ বধ,” ’কূলাচলবধ’ ৰচোঁতা কবিৰ তুলনা হয়| বন্ধা-কবি, যাক ইংৰাজীত দ্ৰম্‌হেড্ বোলে, দুটা দুফালে দিলে এখন মেট্‌মৰা ভাৰ হয়; বঘাসুৰবধ আৰু কূলাচলবধ পুথি দুখন দুফালে দিলে ভাৰীয়ে কোনোমতে ভাৰখন দাঙিব পাৰেহে! দ্ৰম্‌হেড্ কবিৰ ভিতৰে পাতহে পাত মেৰহে মেৰ, তাৰ অন্ত নাই; বঘাসুৰবধ আৰু কূলাচলবধ পুথি ৰচোঁতাৰ পেটত নো কিমান পাত কিমান মেৰ, বঘাসুৰ আৰু কূলাচল পুথিয়েই তাৰ সাক্ষী|\nআৰু এবিধ কবি আছে, যাক ফুল-কবি বুলিব পাৰি| আজি এপাহি, কাইলৈ দুপাহি, অ’ত এপাহি, ত’ত দুপাহি, আজি এটি কবিতা, কাইলৈ দুটি কবিতা, আজি বাতৰি কাকতত চাৰি ফাকি, কাইলৈ মাহেকীয়া কাকতত বাৰ ফাকি| গুৰিৰ ফালে যেইকিবা নহওক ফুলৰ ফালে ঠিক আছে| ইয়ালৈ ভাবিব নালাগে, চিন্তিব নালাগে, মুঠেই লেখিবা আৰু ছপাবা|\nওল-কবিৰ শ্ৰেণীৰ এবিধ কবি আছে, তাৰ ওপৰ ফালে চোৱা যদি একোৱেই নাই, জুটুলাপুতুলা; কিন্তু তললৈ মন কৰা, গোট কবিতাৰ লাড়ুটো| এই বিধৰ কবিয়ে কাকতে-পত্ৰই এফাকি কবিতা লেখা দেখা নাযায়; কিন্তু ভিতৰি তেওঁ কবিতাৰ কোঁহটো| ’মস্ত’ কবি! ভইব কবি! আকোঁৱালে নোপোৱা কবি! এই শ্ৰেণীৰ কবিৰ প্ৰতি বৰবৰুৱাৰ বৰ ভক্তি , বৰ প্ৰীতি, তেওঁবিলাক ’অগাধ জল সঞ্চাৰী ৰোহিত’| ৰৌমাছৰ মূৰ এৰি পুঠিমাছৰ কাঁইট চোবাই মৰিবলৈ বৰবৰুৱা একো আপদত পৰা নাই|\nতলে তলে বৰবৰুৱা যে ভয়ঙ্কৰ কবি এই কথা কোনেও নেজানে| নেজানে নেজানক তাত বৰবৰুৱাৰ অণুমাত্ৰকো হানি নাই| লোকে শুই থাওক, তলে তলে বৰবৰুৱাৰ কবিতাৰ বৰ আলু বাঢ়ি থাওক| আঙঠা এডোখৰ কাপোৰ দি ঢাকি কোনেও ৰাখিব নোৱাৰে| বৰবৰুৱাৰ কবিতাৰ আঙঠা আজি নহয় কাইলৈ, কাইলৈ নহয় পৰশুইলৈ ওলাবই ওলাব, তাৰ ভুল নাই| আজিকালি কাকত কিতাপত কবিতা নেলেখিলে মানুহে কবি বুলি স্বীকাৰ নকৰে| দুৱাৰ-চুকে পানীপোতায় খেৰতলে বাঁহতলে যে কত কালিদাস ভৱভূতি আছে তাক কোনেও নেজানে| মনুষ্য সমাজৰ ইমান দূৰ অধোগতি দেখি বৰবৰুৱা অবাক! বৰবৰুৱাই জানো মন কৰিলে বাতৰি কাকতত কবিতা লিখি বিখ্যাত হৈ যাব নোৱাৰে? আমুকাৰ পক্ষে তেনেবিলাক ক্ষুদ্ৰাদপি ক্ষুদ্ৰ কাম| কিন্তু বৰবৰুৱাৰ তো আত্মসন্মানৰ (Self-respect) জ্ঞান নাইকিয়া হোৱা নাই: তেওঁ তেওঁৰ আত্মসন্মান সোপাকে কলঙৰ সোঁতত উটাই দি বজৰুৱা কাকতত কবিতা লেখি বজৰুৱা কবি হব লাগিব নে কি? ”ইম্‌পচিবোল” অসম্ভৱ! লোকে বৰবৰুৱাক মান কৰক নকৰক তেওঁ যে নিজে নিজক মান কৰে তাৰ সন্দেহ নাই|\nআজিকালি কবি আপোনগুণে কবি হয় নে বিষয় (Subject) গুণে কবি হয়? বিষয় গুণহে| ফুল, ফুলনি, কুলি, মলয়া, কপৌ, চন্দ্ৰ, পদুম, ভেট, হাঁহি বিলাপ প্ৰভৃতি কিছুমান কথা আৰু বিষয় আছে, যিবিলাক গয়াঁ মানুহে পাতক নেপাতক আপুনি গাওঁবুঢ়া, অৰ্থাত্ যিবিলাক নিজগুণেই কবিতা| কবিয়ে, অৰ্থাত্ আজিকালিৰ নামধাৰী কবিয়ে সেইবিলাককে ইফাল-সিফাল কৰি কছুগুটি খেলি কবিতা খেলাৰ বাহাদুৰী লয় মাত্ৰ| অৰ্থাত্ জানিবা শ্ৰীযুত কপৌ ডেকা মহাজনক ঘোৰামৰা সত্ৰৰপৰা ভেচেলি মৰা সত্ৰলৈ অধিকাৰ পাতি পঠিয়ালে; চন্দ্ৰবাবু চতুৰ্থ শিক্ষকক তেজপুৰৰ স্কুলৰ পৰা যোৰহাটৰ স্কুললৈ বদলি কৰি তেওঁৰ ঠাইত যোৰহাটৰ পৰা শ্ৰীযুত হামিৰাম হাজৰিকাক আনি খাজিলে; ডিবৰুৰ ছোৱালী-স্কুলৰ মাষ্টৰণী মিচ মলয়া দাসক ধুবুৰীলৈ পঠিয়াই তাৰপৰা শ্ৰীমতী বিলাপবালা বাগচীক নি ডিবৰুত দিলে, কুলি কানুনগুক ৰঙামাটিৰপৰা গুৱাহাটীলৈ বদলি কৰি ভেট ভড়ালী বৰুৱা পেস্কাৰক গুৱাহাটীৰ পৰা ৰঙামাটিলৈ পঠিয়ালে; এনে বিধৰ ব্যৱস্থা| এইবিলাক বিষয়ে কবিতাৰ মলা-চৰু লৈ মথুৰা পাগ মাৰি আদি কবি বাল্মীকিৰ দিনৰেপৰা কবিতা গাওঁবুঢ়া বা কবিতা-বৰমেধী হৈ আছে; তাক আৰু তুমি-কবি, আমি-কবিয়ে নিমন্ত্ৰণ কৰি ’ৰসাত্মকং বাক্যং’- বৰ সবাহৰ আগ শাৰীত বহুৱাত যশস্যা ক’ত? বাৰু তুমি যদি সঁচাসচিকৈয়েই কবি, তেন্তে বিলাতী কবি পোপৰ দৰে তিহু শহাপহুৰ বিষয়ে বিষয়ে কবিতা লেখি ওপৰত কোৱা ১৮টা ৰসৰ নিচিনা ৰস বোওৱাঁচোন চাওঁ? সৰু কথাত ডাঙৰ ভাবৰ ”পয়দা” কৰিব যি সি হে কবি| বৰবৰুৱাৰ পৰামৰ্শ এই:-অসমত এণ্ট্ৰেন্স পৰীক্ষাৰ লগতে বছৰি বছৰি কবিতাৰ পৰীক্ষা হওক| বাঢ়নি, সোতা, ঢেঁকী, উৰাল, শোৱা-পাটী, ভাত-চৰু, গা-টোকা গামোছা, তামোলৰ বঁটা, সেন্দুৰৰ টেমা, কেটেলা পহুৰ কাঁইট, গোবৰ, ব-চুঙা, তাঁতশাল, তেল পেৰা পলা, খলিহৈ, ইত্যাদি বিষয়ৰ উত্‌কৃষ্ট ডাঙৰ ডাঙৰ ভাবৰ ”পয়দা’ হোৱা কবিতা লেখিবলৈ চৰ্কাৰৰ ঘৰৰপৰা প্ৰশ্ন দিয়া হওক| এই পৰীক্ষাত যি যি উত্তীৰ্ণ হয়, তেওঁবিলাকক যোগ্যতানুসাৰে, কবি-ঢেকী, কবি-চুঙা, কবি-টেমা, কবি-খলিহৈ, কবি-গোবৰ বা কবি-গোবৰ্দ্ধন উপাধি দি চিহ্নিত বা ছাব-মৰা কবি পতা যাওক| এনে উপায় অৱলম্বন নকৰিলে ধানপুৰীয়া প্ৰকৃত কবি পাতৰ তলতে লুকাব আৰু ফুতে-উড়া মেমেৰা কবি ভোটাতৰা জ্বলাদি জ্বলিব| আৰু এনে এটা কিবাকিবি নহলে বৰবৰুৱাই সত্যে কৈছে কবিতা নেলেখে|\nৰাঙ্গলি হাঁহিটি, সোণালি আকাশে\nমলয়া বলিছে ঘনে,\nকুউ পঞ্চমত কুলিয়ে মাতিছে\nফুলনি ফুলিছে বনে||\nযুতি জাতি জাই মালতী মধাই\nভোমোৰা কলীয়া গুঞ্জে|\nতৰু লতা কুল ৰঙ্গত বিভোল,\nমৌ-পিয়া পিয়ে কুঞ্জে||\nচন্দ্ৰৰ হাঁহিটি, ভেটৰ পাহিটি,\nপদুম সূৰ্য্যৰ প্ৰেম|\nনিজম পৰত নিজনি বিলত\nবাঁহী বাজে গ্ৰেম্ গ্ৰেম্|\nবসন্ত মিলিল, সখি যে নাহিল,\nপ্ৰিয়া হিয়া যায় ভাগি|\nভাল পাওঁ দেবি, যাওঁ পমি গলি\nমইনা মৰম লাগি||\nউষাৰ সঙ্গীত, চৰাইৰ গীত\nবিজুলী তৰাৰ মাজে|\nযেনে মুকুতাৰ মণি জিলিকিছে\nজোনাকী পৰুৱা বাজে||\nকপৌ কপৌৱনী মধুৰ হাসিনী\nকুৰু কুৰু মুখে মুখে,\nবনৰ হৰিণী কান্দে ৰিণি ৰিণি\nযেনে বীণা বাজে দুখে||\nসখি ঐ নেচাবাঁ, কাষলৈ নাহিবাঁ,\nদেই পুৰি মাৰে বুকু,\nভজা ভাই ভজা, নকৰিবা হেলা\nঈশ্বৰত ৰাখি চকু||\nগৈছিলোঁ এদিন গধূলি সখি ঐ নেপালোঁ দেখা|\nকত দুখ বেজাৰে মৰোঁ সখি,\nনেৰা-নেপেৰা সখি হৃদয় পটত লেখা||\nভাল পোৱা নাই সংসাৰত, কলৈ যাম,\nকি কৰিম, তপত খোলাত পাৰোঁ চেঙালুটি|\nদিন ৰাতি নেযায় নুপুৱায় তোমাতে ধাউতি||\nবেলি দুপৰ হ’ল|\nহালোৱা পথাৰলৈ গ’ল||\nএলাহ টোপনি থোৱা||\nনুঠিলি নে অসমীয়া?\nসঁচাই বুলিছ নে কানীয়া?\nওচৰ চাপি যাব দিছ নে ভঙ্গুৱা?\nএখুন্দা দিম নে বৰিয়া?\nচকু মেলি চা!\nকুহিঁয়াৰ এচকল খা||\nকটা বৰ কানীয়া||\nকাণত দিম পানী বাকি|\nমুখত ল পাণৰ চাকি||\nলোকে কবিতাক কাব্যং ৰসাত্মকং বাক্যকেই বোলক বা লাই শাকৰ জোলকেই বোলক, বৰবৰুৱাই হ’লে তাক পঁচি খেলা কড়ি নুবুলি কোনোমতেই থাকিব নোৱাৰিলে| ওপৰত লেখ দিয়া ’বসন্ত’ ’কুলি’ প্ৰভৃতি কথাবিলাক ডাঙৰ-সৰু অনুসাৰে বামুণ-কড়ি আৰু গাঁথি-কড়ি নহয় কি? তুমি ডেকা মানুহ, তোমাৰ হাত ডাঙৰ হৈছে, তুমি দীঘলকৈ ঢাল পাতি, বসন্ত, ময়না, কুলি, ফুল, পদুম, চন্দ্ৰ এই ছটা ডাঙৰ বামুণ-কড়ি লৈ ডথালি এটা কাণ-তাল-মৰা এটাহ লগাই পঁচি মাৰি দিয়া, দেখিবা সুন্দৰ কবিতাখন খাই পৰিল, তোমাৰ কবিতা পঢ়ি তাৰ গুণত মোহ গৈ ভাবত ভোল হৈ কত অমুক পাঠক, তমুক পাঠিকা, ভচুক লেখক আৰু তহুক লেখিকা বলিয়া হৈ ফুৰিছে| মই ইস্কুলীয়া লৰা, বয়স ১৫/১৬, ইউক্লিডৰ জিয়েমেট্ৰিৰ পঞ্চম আৰু চতুৰ্থ প্ৰতিজ্ঞাৰূপী ভলুকা বাঁহৰ টোকোনৰ প্ৰহাৰত ইস্কুল তোমাৰ পক্ষে যমৰ দক্ষিণ দুৱাৰ হৈছে, বাৰু একো কথা নাই, চিন্তা নকৰিবা, ভেট, হাঁহি, বিলাপ (বিধৱাৰে বা সধৱাৰে, তেও বিধৱাৰ হলে ভাল) মন, সখি আৰৌ কপৌ এই কেটা গাঁথি-কড়ি লৈ যোৱাঁ, মুঠি মাৰি ধৰি ঢালত ঠেকেছা মাৰি দহ বুলি পেলাই দিয়া, দহ নেখায় যদি তেও কবিতাৰ ছয়খন খাবহে| বিশেষ সাহিত্য-বজাৰত যদি কিবা সস্তা শাক-পাচলি আছে, তেন্তে সি কবিতাৰ বৰ-বেঙেনা| ভাবিব নেলাগে, চিন্তিব নেলাগে, শ্ৰীদামচন্দ্ৰ বৰুৱাৰ পৰা ফোকোন্দ চন্দ্ৰ কলিতালৈকে সকলো কবিয়ে এপইচা পেলাই দিলেই এজোকা পাব|\nবৰবৰুৱাই আজি এধা পইচা এটা ভাঙ্গি এইজোকা কবিতা-বৰবেঙেনা কিনি আনিছে, কাৰবাক লাগিলে দুটা এটা নিব পাৰে; কিন্তু শাস্ত্ৰত কৈছে ”বতৰা এটি কৈ যোৱাঁ| ঢেকিঠোৰাটি লৈ যোৱা||” সেইদেখি বৰবৰুৱাইও কয়—”কবিতা বৰ বেঙেনা এটি লৈ যোৱা; কিন্তু গোটেই জোকা বেঙেনা জাত লগাই এবাৰ পঢ়ি যোৱা||”—\nশুনা হেৰা ককাই!\nহাতত লৈ কাৰফাই\nবগৰি দগৰি আহিল কাহ|\nভাগৰি-ছাগৰি বাৰ মাহ|\nকবিতাৰ কথা অতি অমৃত সমান|\nকিৰিপ আচাৰ্য্যে কয় শুনে পুণ্যবান||\n"https://as.wikisource.org/w/index.php?title=কবিতা&oldid=848"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৪ জানুৱাৰী ২০১৩ তাৰিখে ০১:০৪ বজাত সলনি কৰা হৈছিল।


সাময়িকী (মলিন মজুমদাৰ)\nসৰু চহৰখনৰ এমূৰে থকা চৰকাৰী মাটিখিনিত এটা পুথিভঁৰাল আৰু এটা শিৱ মন্দিৰ নিৰ্মাণৰ সিদ্ধান্ত হ’ল। যুৱকসকলৰ দুটা দলে দুয়োটা কামৰ বাবে চহৰখনৰ এমূৰৰ পৰা স্থানীয় আবাসী আৰু ব্যৱসায়ীসকলৰ পৰা বৰঙণি তুলিলে।\nসংগৃহীত পুঁজিৰে কেইমাহমানৰ পাছত এটা দুকোঠলীয়া অসম আৰ্হিৰ ঘৰ আৰু এটা মাৰ্ব্বল শিলেৰে সুন্দৰ কাৰুকাৰ্যখচিত পকীঘৰ নিৰ্মাণ হৈ উঠিল।\nঅসম আৰ্হিৰ ঘৰটোত স্থাপন কৰা পুথিভঁৰালটোৰ বৰ্ষপূৰ্তি সভাখনৰ মুখ্য অতিথি স্থানীয় বিধায়কজনে পুথিভঁৰালটোৰ নতুন কিতাপ আৰু ঘৰটোৰ সম্প্ৰসাৰণৰ বাবে বিছ হাজাৰ টকাৰ এটা শকত বৰঙণি আগবঢ়ালে। তাৰ পৰা ওলাই বিধায়কজনে শিৱ মন্দিৰটোত মূৰ দোঁৱাই যাওঁতে এটা সোণৰ চিলিম আৰু নগদ পঞ্চাছ হাজাৰ টকাৰ ক্ষুদ্ৰ দান আগবঢ়ালে।\nঅভিমান (মল্লিকা শৰ্মা বৰদলৈ)\nঅৰুণিমাই এফালৰ পৰা কবীৰৰ সন্মুখত কৈ যায়, দিনটোত কি কি হ’ল। সেইটো তাইৰ অভ্যাস। আগতে কবীৰে তাইৰ কথাবোৰত দুই এটা মন্তব্য দিছিল, আজিকালি একোৱেই নকয়। তাইৰ সদায় সেইটোৱেই আপত্তি, “তুমি ইমান কম কথা কোৱা”।\nআজিও সি একোৱেই নক’লে, মাথোঁ শুনিলে। অভিমানত চকুপানী ওলায় তাইৰ। কিমান যে দিন সি মনৰ কথা কোৱা নাই, কিমানদিন কপালত হাত বুলাই দিয়া নাই, উচুপি উচুপি পাৰ কৰা ৰাতিবোৰত কান্ধ পাতি দিয়া নাই…কিমানদিন।\nছমাহ হ’ল কবীৰৰ একো যত্ন নোলোৱা। আজিহে ওচৰৰ পৰা চাইছে। ইমান অপৰিষ্কাৰ লাগিছে তাক। সি পৰিষ্কাৰ হৈ থাকি ভাল পায়।\nশুকাই যোৱা মালাডাল আঁতৰাই, কাপোৰ এখনেৰে প্ৰিয় মানুহজনৰ ফটোখন মচিবলৈ ল’লে অৰুণিমাই।\nবেলুন (মনমী ভট্টাচাৰ্য)\nশ্ৰীমতীৰ মানে বিভাৰ আজি পূজাৰ বজাৰ।\n“মাথো পাঁচযোৰ ড্ৰেছ, ষষ্ঠীৰ পৰা দশমীলৈকে। এপাৰ্টমেণ্টৰ প্ৰাধিহঁতে যে নৱৰাত্ৰিৰ প্ৰতিদিনৰ কাৰণেই কিনিছে সুকীয়া সুকীয়া। ভাগ্যে আমাৰ নৱৰাত্ৰি নাই দেই। বাচি গ’ল তোমাৰ জেপ। “খিলখিলাই উঠিল তাই। আত্মসন্তুষ্টিৰ খিলখিলনি নুবুজে বিভাসে।\n“……অষ্টমীত হালধীয়া… দশমীলৈকে ৰঙাপাৰিৰ বগা শাৰী….। ” বিভাসৰ কাণত বিন্ধি গ’ল কিবাকিবি মাজে মাজে।\n“তুমি চিলেক্ট কৰা, মোক পেইমেণ্টৰ সময়ত মাতি দিবা।” কৈ ওলাই আহিল বিভাস।\nশ্ব’ৰুমটোৰটোৰ বাহিৰৰ বতাহজাক নিৰ্মল যেন লাগিল তাৰ। প্ৰদূষণৰ তালিকা শীৰ্ষস্থান দখলৰ প্ৰতিযোগিতাত নামি পৰা মহানগৰখনৰ বতাহজাক যেন স্বচ্ছ সেই শ্ব’ৰুম নামৰ কৃত্ৰিম শীতাতপ নিয়ন্ত্ৰিত কোঠাতকৈ। মনটো উৰা মাৰিলে… প্ৰায় তিনিটা দশক উভতি গ’ল।\nএজন সৰু ল’ৰাই এখন সৰু চহৰৰ দোকানত দেউতাকৰ সৈতে মানুহৰ ভিৰ ঠেলি সোমাইছে। প্ৰতিটো চোলাই পচন্দ আছিল সিদিনা ল’ৰাটোৰ, প্ৰতিটো ৰঙেই প্ৰিয়। এবছৰৰ মূৰত এয়া নতুন কাপোৰ লোৱা সময়, পূজাৰ সময়। দেউতাকে পিছে এসাজ হে কিনি দিছিল। সুখী আছিল সি। কিমান উৎসাহেৰে পূজাৰ প্ৰতিটো দিনত কাপোৰযোৰৰ নতুন নতুন লগা গোন্ধটো লৈছিল।\nদেউতাকে পূজাত যাবলৈ পুৰণি কামিজটোৰ বুটামটো চিলাই বায়েকক কৈছিল “মোৰ চোন আছেই বহুত। কিয় নতুন লাগে? ”\nবিভাই মিছ কল দিছে। মানে তাৰ চহীটো কৰিব হ’ল। শ্ব’ৰুমৰমৰ পৰা ওলাই আহোঁতে কৈ উঠিল বিভাই, ,\n“জেনেৰেল বজাৰ হৈ যাম দেই। তোমাৰ দেউতাৰ কাৰণে কিবা এটা লম। প্ৰথমবাৰৰ বাবে পূজাত আহিছে। আমাৰ মীনাজনীৰ কাৰণেও লাগিব শাৰী। ইহঁতৰ ডিমাণ্ড কি ক’ম। ”\nগাড়ীৰ খিৰিকীৰে বাহিৰলৈ চালে বিভাসে। বেলুন লৈ ফেৰীৱালাটো আগুৱাই আহিছে। নিজকে ফোপোলা আভিজাত্যৰ বতাহেৰে পূৰ্ণ বেলুন যেন লাগিল বিভাসৰ।\nচাৰিআলিৰ চুক এটাতে তাইৰ দোকানখন। দোকান মানে গুমটি। তামোল-পাণ আৰু চিপচ্, মৰ্টনৰ।\nযান-বাহনৰ ভিৰপূৰ্ণ ব্যস্ত ৰাজপথ। সকলোবোৰ গতানুগতিকভাৱে যান্ত্ৰিক। কোনোৱে কাৰোলৈ চাবৰ আহৰি নাই। পিছে সকলোবোৰতকৈ ব্যতিক্ৰম সেই তেতিয়াৰে পৰা চোকা দৃষ্টিৰে তাইলৈ চাই থকা পুলিচটো। লাহে লাহে সি তাইৰ ফালে আগবাঢ়ি আহিল। ওচৰলৈ আহি তাইৰ পিনে হাউলি তামোলৰ চেক লগা লেতেৰা দাঁতকেইটা উলিয়াই দ্ব্যৰ্থক হাঁহি এটা মাৰি সুধিলে: কিমান লবা?\nএই হাঁহি এই আচৰণ তাইৰ বাবে অপৰিচিত নহয়। বৰঞ্চ এনে ব্যৱহাৰ পোৱাত তাই অভ্যস্ত। তাই বুজে সি আচলতে কি সুধিব খুজিছে। তাইৰ এটা কাণতলীয়া চৰ গাৰ জোৰেৰে সোধাব মন গ’ল তাক। পিছে তাই জানে, পুলিচৰ লগত ফেপেৰী পাতিলে তাইৰ এই জীৱন নিৰ্বাহৰ একমাত্ৰ সম্বল দোকানখন দিয়া ঠাইকণো হেৰুৱাব লাগিব। সিহঁতৰ নিচিনা মানুহৰ বাবে আনৰ পৰা মান পাব বিচৰাটো অলীক কল্পনা মাত্ৰ।\nমুহূৰ্ততে তাই উঠি অহা খংটো জাৰি জোকাৰি মুখত কৃত্ৰিম হাঁহি এটা ফুটাই বুকুৰ কাপোৰখন অভ্যাসবশতঃ ওপৰলৈ টানি উত্তৰ দিলে, “দাদা গুৱা তামোলৰ যিহে দাম! খনে পাঁচ টকা!”\nচিতাজুই (অজন্তা বৰা)\nপিছফালে বাঁহনীডৰাৰ মাজত দপদপকৈ জ্বলি থকা জুইকুৰাই আজিও সেউজীৰ বুকুখন পুৰে, তাইৰ দুচকুত এতিয়াও ভাঁহি থাকে দেউতাকে বোকোচাত উঠাই পিছফালে জ্বলি থকা জুইকুৰাৰ কাষলৈ লৈ যোৱা, তাতে জুম বান্ধি থকা মানুহখিনিৰ মাজৰে দুজনমানে দেউতাকক ঘৰলৈ লৈ আহিছিল। সেউজীৰ বয়স তেতিয়া কিমান আছিল, তাই মনত পেলাব ধৰিলে . . . চাৰি নে পাঁচ বছৰ হৈছিল! কেতিয়াবা দেউতাকলৈ তাইৰ ক্ষোভ ওপজে এখন ফটোও ৰাখিব নোৱাৰিলেনে বুলি। নিজকে বৰ দুৰ্ভগীয়া বুলি ভাৱে তাই, যেতিয়া দুখৰ সময়ত মূৰত হাত বুলাই তাইক সান্তনা দিবলৈ কাষত কোনো নাথাকে। তেতিয়া তাইৰ বুকুখন পোৰে সেই সৰুতে দেউতাকে দেখুওৱা পাছফালৰ বাঁহনীডৰাৰ কাষত জ্বলা জুইকুৰাই, দুচকুত ভাঁহি উঠি জুইকুৰা, ওঁঠ দুটিয়ে এটা শব্দৰ বাবে কঁপি উঠে, “মা” এই মধুৰ শব্দৰ বাবে। ছেহ, কিবোৰ যে মনত পৰি গ’ল তাইৰ। দুচকুৰ লুণীয়া পানীৰে শিতানৰ গাৰুটো তিতি গ’ল, দুচকুত ভাঁহি থাকিল সেই জুইকুৰা, মাকৰ চিতাজুই।\nলয় (মিতালী বৰ্মন)\nতেওঁ: (ৰৈ থকা ঘড়ীকেইটালৈ চাই) তাৰমানে সময় একেলগে স্তব্ধ হৈ গৈছিল।\nমই: কিন্তু স্তব্ধ সময়ক পুনৰ গতিশীল কৰিব পাৰি। বি প’জিটিভ।\nতেতিয়াও কিন্তু আমাৰ অলক্ষিতে দেউতাই দিয়া মোৰ জীৱনৰ প্ৰথম ঘড়ীটো নিজৰ ছন্দত লহৰ তুলি গতি কৰি আছিল।\nবোৰ্খা (অঞ্জলি গগৈ বৰগোহাঞি)\nগাখীৰত সেন্দূৰ মিহলোৱা বৰণৰ মসৃণ হাতখন দেখিয়েই অৰ্ণৱৰ বুকুৰ তেজবোৰত এক পিৰপিৰণি!\nহঠাতে এজাক উতনুৱা বতাহে উৰুৱাই দিছিল তাইৰ বোৰ্খা! এযোৰ তীক্ষ্ণ চকু তাৰ হৃদয় ভেদি পাৰ হৈ গৈছিল।\nএতিয়া মন্দিৰ আৰু মচজিদ মাজত এখন বোৰ্খা!\nশ্বপিং মল (অঞ্জলি গগৈ বৰগোহাঞি)\nডাঙৰ দোকানখনত ৰং-বিৰঙৰ বস্তুৰ সম্ভাৰ দেখি মোৰ চকু থৰ! বাইদেউ আৰু ৰিয়াৰ সামগ্ৰীৰ ভৰত মোৰ হাত দোঁ খাই গৈছে। অপ্ৰত্যাশিতভাৱে মোৰ মুখৰ পৰা ওলাই গ’ল, “বাইদেউ, মোকো এসাজ কাপোৰ কিনি দিয়কচোন! “\nবাইদেৱে ক’লে “ছল পালে কুকুৰে গললৈকে জপিয়াব খোজে! “\nদৃষ্টি (টুটুমণি বৰুৱা শইকীয়া)\nযেতিয়ালৈকে মানুহজন জীয়াই আছিল তেতিয়ালৈকে মানুহজনী ৰাতি বাৰটাত ক’ৰবাৰ পৰা আহিলেও কাৰো একো কবলৈ সাহস নাছিল। লোকচক্ষুত আগতে তাই সতী আছিল। কিন্তু মানুহজনৰ মৃত্যুত আৰ্থিকভাৱে অভাৱী মানুহজনীয়ে কাপোৰ চিলোৱা কাৰাখানাটোত কাম কৰিবলৈ ল’লে। বেলি ডুবিলেই ঘৰমুৱা হয়। তথাপি মানুহবোৰৰ কথা শুনিব লগা হয়েই। এতিয়া সেই চকুবোৰৰ মতে তাই অসতী। গিৰিয়েক মৰাৰ পিছৰে পৰা বা বলায় ঘূৰি ফুৰি ভাল পায়।\nকবৰ (উপাসনা কৃষ্ণাত্ৰেয় শৰ্মা)\nযুৱক যুৱকীহালে গাঁত এটা খান্দিলে আৰু টোপোলা এটা পুতিলে। টোপোলাটোত আছিল মৰম-চেনেহ, অভিমান, কেইকাপমান কফি, পাতি শেষ নোহোৱা কিছু কথা, মৰমসিক্ত কেইজাকমান বৰষুণ আৰু কেইটামান দিন। গাঁতটো ভালদৰে মাটিৰে ঢাকি দুয়ো ঘৰা-ঘৰি হ’লগৈ।\nলাজ (প্ৰনীতা গোস্বামী বৰঠাকুৰ)\nচহৰখনৰ মূল চাৰিআলিটোৰ পূব কোণত থকা পাৰ্কখনলৈ সোমোৱা পথটোৰ বাওঁফালেই তাই আৰু ভায়েক সদায় বহে। এখন পুৰণি বস্তা, এটা মামৰে ধৰা গাখীৰৰ টেমা আৰু এখন পলিথিন– এয়াই সিহঁতৰ সম্পত্তি। বাছৰ বাবে ৰৈ থকা মানুহ, পাৰ্কলৈ অহা মানুহবোৰে যচা অকণমান মৰমেই সিহঁতৰ ভোক নিবাৰণৰ উপায়। মানুহ নাথাকিলে সিহঁত বস্তাখনতে বহে। বৰষুণৰ বতৰত দুয়োটাই মুৰত পলিথিনখন লৈ কাষৰ গছজোপাৰ ওচৰত বহেগৈ।\nআজি বন্ধবাৰ। পাৰ্কখনলৈ ল’ৰা-ছোৱালীবোৰৰ সৈতে মাক -দেউতাকবোৰ আহিব। সিহঁতৰ আশা আজি অলপ বেছিকৈ পইছা পাব! তাই ভায়েকক পাৰ্কলৈ সোমোৱা ৰাস্তাটোৰ সমুখতে ৰ’বলৈ ক’লে- বস্তাখনৰ ওচৰৰ পৰা সি যাতে আঁতৰি নাযায়, তাই সঁকিয়াই দিলে তাক।\nআবেলি সময়লৈ মানুহৰ ভিৰ বাঢ়োঁতেই তাই আগবাঢ়ি গ’ল। বহুতেই তাইলৈ চাই নাক কোচালে; দুই একে ভঙনি পইছা দুটামান দলিয়াই দিয়াদি দিলে। এনেতে চেঙেলীয়া ল’ৰা দুটামানে কিবা দিয়াৰ চলেৰে তাইৰ ওচৰলৈ আগবাঢ়ি অহা দেখি তাই সচকিত হল। মিচিকিয়াই হাঁহি হাঁহি তাইক চাই চাই সিহঁত আঁতৰি গ’ল। ইকাষে ৰৈ থকা চানা বেচা ডেকাটোৱেও আজি তাইলৈ বৰকৈ চাই আছিল, তাই মন কৰিছিল। কি হৈছে ভাবি থাকোঁতেই গাৰ চোলাটোলৈ চকু গ’ল তাইৰ- বুকুৰ সেই লাজ লগা অংশখিনিৰ ওচৰতে সোঁকাষে চোলাটো অলপ ফিচিকি গৈছে! টান হৈছে চোলাটো আজিকালি তাইলৈ। লাজত কাণ-মুৰ গৰম হৈ গ’ল। বৰ অসহায় বোধ কৰিলে তাই। কোনোফালে নোচোৱাকৈ বাওঁহাতেৰে ফটা অংশ ঢাকি দৌৰি আহি বস্তাটোকে গাত মেৰিয়াই ল’লেহি তাই, শৰীৰৰ লাজ ঢাকিবলৈ।\nঅনুৰণন (জয়ন্ত আকাশ বৰ্মন)\nমাজ সমুদ্ৰত নাওখন কঁপিছিল। এযোৰ ডলফিন সাঁতুৰি আহি নাওখন ধৰি সাম্যতা দিছিল।\nবুকুত তুমৰলি খোঁচেৰে বৰফ বাকচত ছি-ফুড ৰেষ্টোৰাঁলৈ গৈ থাকোঁতে মুমূৰ্ষু ডলফিনটোৱে মাকৰ নিঠৰ চকুক ক’লে- মা, নাওখন নহয়, কঁপিছিল সিহঁতৰ তেজপিয়া জিভা যাঠিকেইডালহে।\nচিন্তা (হিমাংশু ভাগৱতী)\nসি: ছোৱালীজনীক সদায় দেখোঁ। কাণত অনবৰত মোবাইলটো লাগিয়েই থাকে। আজিকালিৰ যে ছোৱালীবোৰ, কাৰ লগত যে ইমান কি কথা পাতি থাকে। বদমাছ।\nতাই: তিনিআলিৰ পৰা স্কুলৰ ভাঁজটোলৈ- সেইখিনি অকলে পাৰ হ’বলৈ সদায় ভয় লাগে। বৰ ভয় লাগে, কেৱল মাজতে দোকানখনহে আছে। দোকানী ল’ৰাজনে ইমানকে চাই থাকে। ভয়তে মোবাইলত কথা পতা যেন দেখুৱাই থাকোঁ। অসভ্য।\n← পূজা তেতিয়াৰ,পূজা এতিয়াৰ (অৰিন্দম তালুকদাৰ)\nফৰেইনৰ ‘বস্তু’! (জ্যোতিৰূপম দত্ত) →\nঅহংকাৰ (অয়ন উত্তম)\nমাৰ্টিন গডফ্ৰেৰ সন্ধিয়া – অভিজিত দত্ত


Microsoft OneNote | আপোনাৰ ডিভাইচসমূহৰ বাবে ডিজিটেল টোকা-গ্ৰহণ এপ্প্\nOffice ক্ৰয় কৰক\nOneNote-ত আকৃতি লোৱাৰ ধাৰণা আছে\nএপ্প্‌টো ডাউনলোড কৰক\nEvernote-ৰ পৰা OneNote-লৈ সহজে লৈ যাওক আৰু মুক্তভাৱে সকলো ডিভাইচত আপোনাৰ টোকাসমূহ ছিংক কৰক৷ কেনেকৈ বিচাৰক\nআপোনাৰ পন্থা সৃষ্টি কৰক\nআপুনি নেপকিন আৰু ষ্টিকী নোটসমূহৰ বিষয়ে মহান ধাৰণা ৰচনা কৰিবনে? আপোনাৰ অধিক শৈলী ফাইলিং কৰাটো নিৰ্দিষ্ট হয়নে? আপুনি আপোনাৰ চিন্তাক যেনেকৈয়ে ভাঁজ দিয়ে OneNote-এ আপোনাক সামৰি ল'ব৷ টাইপ কৰক, মুক্ত প্ৰপত্ৰ, কাগজত পেনেৰে লিখক বা অংকন কৰক৷ ৱেবৰ পৰা চিত্ৰ ধাৰণালৈকে অনুসন্ধান কৰক আৰু ক্লিপ কৰক৷\nযিকোনো ব্যক্তিৰ সৈতে সহযোগ কৰক\nআপোনাৰ টিমে শতিকাৰ ধাৰণাটো জয় কৰিছে৷ আপোনাৰ পৰিয়ালে এটা ডাঙৰ ৰিইউনিয়নৰ বাবে পৰিকল্পনা কৰিছে৷ একেটা পৃষ্ঠাতে থাকক আৰু আপুনি য'তেই আছে তাৰপৰাই ছিংক কৰক৷\nচিঁয়াহীৰে চিন্তা কৰক\nসাজু কৰক৷ ছেট কৰক৷ অংকন কৰক৷ এটা ষ্টাইলাছ বা ফিঙ্গাৰপ্ৰিণ্টেই হৈছে আপোনাক প্ৰয়োজন হোৱা একমাত্ৰ সঁজুলি৷ হাতে লিখা টোকা লওক আৰু পাছত সেইবোৰক টাইপ কৰা পাঠলৈ ৰূপান্তৰ কৰক৷ গুৰুত্বপূৰ্ণ কি আছে হাইলাইট কৰক আৰু ৰং বা আকৃতিৰ সৈতে ধাৰণাবোৰ প্ৰকাশ কৰক৷\nযিকোনো ঠাইৰ পৰাই প্ৰৱেশ কৰক\nটোকা লওক৷ যিকোনো ঠাইৰ পৰা আপোনাৰ সামগ্ৰী লোৱাটো ইয়াত সহজ, আনকি আপুনি অফলাইন থাকিলেও৷ আপোনাৰ লেপটপ আৰম্ভ কৰক ইয়াৰ পিছত আপোনাৰ ফোনত থকা টোকাসমূহ উন্নীত কৰক৷ OneNote-এ যিকোনো ডিভাইচ বা প্লেটফ'ৰ্মত কাম কৰে৷\nডেস্কটপ টেবলেট ফোন\nটেবলেট ফোন Wear\nসকলো ডিভাইচ Chromebook\nOffice-ৰ সৈতে উন্নত\nআপুনি ইতিমধ্যে জানে যে OneNote হৈছে Office পৰিয়ালৰ এটি সদস্য৷ Outlook ইমেইলৰ পৰা উলিয়াই পইণ্টসমূহৰ সৈতে টোকাসমূহক আকৃতি দিয়ক বা এখন Excel তালিকা এম্বেড কৰক৷ আপোনাৰ সকলো প্ৰিয় Office এপ্প্‌ত একেলগে কাম কৰি অধিক সম্পন্ন কৰক৷\nশ্ৰেণীকোঠাত সংযোগ কৰক\nকোনো সহযোগী স্থানত ছাত্ৰ-ছাত্ৰীসকলক একগোট কৰে বা ব্যক্তিগত টোকাবহীসমূহত নিজস্ব সমৰ্থন প্ৰদান কৰে৷ আৰু অধিক প্ৰিণ্ট হেণ্ডআউট নাই৷ আপুনি এটা কেন্দ্ৰীয় সামগ্ৰীৰ লাইব্ৰেৰীৰ পৰা অনুশীলনী ব্যৱস্থিত কৰিব পৰাৰ লগতে এছাইনমেণ্ট বিতৰণ কৰিব পাৰে৷\nশ্ৰেণীকোঠাৰ টোকাবহী আৱিষ্কাৰ কৰক\nবিকাশকাৰী Office প্ৰাপ্ত কৰক ফীডবেক প্রেৰণ কৰক\nOneNote ক্লিপাৰ ইমেইলৰ পৰা OneNote-লৈ Office Lens সুবিধাযুক্ত এপ্প্‌সমূহ\nOneNote সহায় সম্প্ৰদায় ফ'ৰাম সহায়তাৰ সৈতে যোগাযোগ কৰক\nভাষা পৰিবৰ্তন কৰক\nগোপনীয়তা আৰু কুকিসমূহ


মোদীৰ আহ্বান : পিন্ধক ঘৰত বনোৱা মাস্ক, কিটিপ শিকক এই দুগৰাকী অভিনেত্ৰীৰ পৰা\nদেশবাসীক মোদীৰ আহ্বান : পিন্ধক ঘৰত বনোৱা মাস্ক, কিটিপ শিকক এই দুগৰাকী অভিনেত্ৰীৰ পৰা\nগুৱাহাটী , April 14, 2020 12:31 pm\nআজি প্ৰধান মন্ত্ৰী মোদীয়ে দেশবাসীক সম্বোধন কৰি মহামাৰী ক’ৰ’না ভাইৰাছ প্ৰতিৰোধৰ বাবে পুনৰ ৩ মে’লৈকে বৃদ্ধি কৰিলে লকডাউন। ক’ৰ’না বিৰোধী যুঁজত জয়ী হ’বলৈ মোদীয়ে দেশবাসীক ঘৰতে তৈয়াৰ কৰা মাস্ক পিন্ধাৰ আহ্বান জনায়।\nঘৰত কেনেদৰে মাস্ক বনাব পাৰি তাৰ বিষয়ে যদি আপোনাৰ মনত প্ৰশ্ন উদয় হৈছে তেন্তে সেয়া সহজ কৰি তুলিছে হিনা খান আৰু আদা শৰ্মাই।\nএই দুয়োগৰাকী অভিনেত্ৰীয়ে কিছুদিন পূৰ্বে নিজৰ নিজৰ ছ’চিয়েল মিডিয়া একাউণ্টত মাস্ক বনোৱা ভিডিঅ’ শ্বেয়াৰ কৰিছিল।\nভিডিঅ’ৰ জৰিয়তে হিনা খানে তেওঁৰ অনুৰাগীসকলক মাস্ক বনোৱাৰ কৌশল শিকাইছিল। উল্লেখ্য যে ঘৰত বনোৱা মাস্কৰ উপকাৰিতা হ’ল ইয়াক ভালদৰে ধুই পুনৰ ব্যৱহাৰ কৰিব পাৰি।\nহিনাই অতি সহজ তথা সাধাৰণভাৱে মাস্ক বনোৱা ভিডিঅ’ শ্বেয়াৰ কৰাত সকলোৱে ইয়াৰ প্ৰশংসা কৰিছে।\nআনহাতে আদা শৰ্মাই মোজা ব্যৱহাৰ কৰি ঘৰতে মাস্ক বনোৱা এটা ভিডিঅ’ শ্বেয়াৰ কৰিছিল। আদাৰ এই ভিডিঅ’টো ছ’চিয়েল মিডিয়াত খুব ভাইৰেল হৈছিল। আদাৰ মাস্ক বনোৱা ভিডিঅ’টো হিনাতকৈও সহজ বুলি বহুতে মন্তব্য কৰিছে।\nTag all your friends who should make this and then tag me so I can see what u guys maade ? . Again DO NOT go out of your house…but if you have to for emergencies then you must wearamask. If you don’t haveamask ,now you do ! .3Home made masks I’ve put on the YouTube channel (link in bio) the fake Adah Sharma’s channel (there are several) all pop up and they have lots and lots of subscribers ?? #coronamask #corona #adahsharma\nউল্লেখ্য যে ক’ৰ’না ভাইৰাছৰ বাবে বলিউদৰপ তাৰকাসকল ঘৰতে আৱদ্ধ হৈ আছে। এই সংকটৰ সময়ত তাৰকা সকলে নিজৰ নিজৰ অনুৰগীসকলক বিভিন্ন ধৰণে মনোৰঞ্জন দিয়াৰ লগতে ক’ৰ’নাৰ বিৰুদ্ধে সতৰ্ক কৰিবলৈও বিভিন্ন পন্থা অৱলম্বন কৰিছে।


কৈলাসৰ পৰা ছাংপোৰ থিয়গৰাত উত্তৰ-পূব ভাৰত জলবায়ু সলনি, ব্ৰহ্মপুত্ৰৰ সংকট- দেবাঙ্গনা চৌধুৰী - সাহিত্য ডট অৰ্গ\nকৈলাসৰ পৰা ছাংপোৰ থিয়গৰাত উত্তৰ-পূব ভাৰত জলবায়ু সলনি, ব্ৰহ্মপুত্ৰৰ সংকট- দেবাঙ্গনা চৌধুৰী\nকৈলাসৰ পৰা ছাংপোৰ থিয়গৰাত উত্তৰপূব ভাৰত\nজলবায়ু সলনি,ব্ৰহ্মপুত্ৰৰ সংকট\nড° আৰতি বৰুৱা\nপ্ৰকাশক- চন্দ্ৰ কলিতা প্ৰকাশন\n■১৯৫০ চনতে তিব্বত অধিকাৰ কৰা ড্ৰেগনৰ দেশ চীনৰ উত্তৰ-পূব ভাৰত বিশেষকৈ অৰুণাচলৰ প্ৰতি অত্যাধিক আসক্তি কিহৰ বাবে?\n■২০১৭ চনৰ ৩০ অক্টোবৰত সংবাদ মাধ্যমত প্ৰকাশিত, চীনে ব্ৰহ্মপুত্ৰ নদীৰ গতিপথ সলনি কৰিবৰ বাবে সুৰংগ নিৰ্মাণৰ বাতৰিৰ সত্যতা আছেনে?লগতে এই নিৰ্মাণ সমূহে উত্তৰপূৱ ভাৰত বা বাংলাদেশলৈ কি ধৰণৰ দুৰ্যোগ কেনে প্ৰকাৰে কঢ়িয়াই আনিব সেই সম্পৰ্কে বাবে ভাৰত বা বাংলাদেশ জ্ঞাত নে?\n■২০১৭ চনৰ ১৯ নৱেম্বৰত কিহৰ বাবে অৰুণাচলৰ চিয়াং নদী যাক তিব্বতত য়াৰলুং ছাংপো আৰু অসমত ব্ৰহ্মপুত্ৰ নামেৰে জনা যায়, সেই নদীৰ স্বচ্ছ পানী লেতেৰা আৰু ক’লা হৈছিল?\nসুৰংগ নিৰ্মাণৰ লগত ইয়াৰ কিবা সম্বন্ধ আছে নে?\n■কিহৰ বাবে হিমালয়ৰ পাদদেশৰ উত্তৰ-পূব ভাৰত বিশেষকৈ অৰুণাচল, অসম বৃহৎ নদীবান্ধৰ বাবে একেবাৰে অনুপযুক্ত?\nউপৰোক্ত আটাইবোৰ প্ৰশ্নৰ বৈজ্ঞানিক, ভূতাত্ত্বিক বিশ্লেষণ আপুনি পঢ়িবলৈ পাব ড° আৰতি বৰুৱাৰ উপৰোক্ত শিৰোনামাৰ গ্ৰন্থখনৰ প্ৰথম খণ্ডত। ড° বৰুৱা নিজেই এগৰাকী অভিযন্তা আৰু তেওঁ জীৱনৰ দীৰ্ঘকাল সময় ধৰি পাহাৰে কন্দৰে ভ্ৰমি নদীবান্ধ, জলবায়ু পৰিবৰ্তন আৰু ব্ৰহ্মপুত্ৰৰ ওপৰত নিজাববীয়াকৈ অধ্যয়ন কৰি আহিছে।\nতেখেতৰ নিজৰ ভাষাৰে তিনিসৰী তৰুণ পাহাৰ, এখন গেদ পলস কঢ়িয়াই অনা নদী, ওলোটা ওভোটা প্ৰতিবেশী দেশ, তিব্বতত ব্ৰহ্মপুত্ৰৰ বিলাই বিপত্তিত উদ্বিগ্ন-শংকিত তেওঁ। আৰু তাৰেই ফলশ্ৰুতিত এই গৱেষণা আৰু গ্ৰন্থখনি।\nসময়ে সময়ে আমি সংবাদ মাধ্যমত পাই অহা ব্ৰহ্মপুত্ৰ নদীৰ পানীলৈ ৰঙা চীনৰ চকু,চীনৰ নদীবান্ধ প্ৰীতি, তিব্বতীয় লোক সকলৰ দুৰ্দশা, ভাৰতত শৰণ লোৱা দালাই লামাৰ বাবে ভাৰতৰ প্ৰতি চীনৰ যি অসন্তুষ্টি, সেই বিষয়েও গ্ৰন্থখনিত সুন্দৰভাবে উপস্থাপন কৰিছে। ব্ৰহ্মপুত্ৰ, যি ভাৰতৰ উপৰি বাংলাদেশৰো জন জীৱনৰ আয়ুস ৰেখা সেই ব্ৰহ্মপুত্ৰৰ পানীক লৈ চীনে চলাই অহা দীৰ্ঘকালীন ষড়যন্ত্ৰ সম্পৰ্কে আপুনি এই গ্ৰন্থখনতে সম্পূৰ্ণ আভাস পাব যি অসম তথা ভাৰতবাসীৰ বাবে নিঃসন্দেহে উদ্বেগৰ খবৰ।\nগ্ৰন্থখন দুটা পৰ্বত ভাগ কৰা হৈছে।প্ৰথম পৰ্বত দহটা অধ্যায় আৰু দ্বিতীয় পৰ্বত চাৰিটা অধ্যায় সন্নিৱিষ্ট কৰা হৈছে। প্ৰথম পৰ্বত হিমালয় পৰ্বতৰ গঠন, অসম আৰু অৰুণাচলৰ হিমবাহৰ নদীসমূহৰ উৎস তথা তিব্বত যাক পৃথিৱীৰ তৃতীয় মেৰু হিচাপেও জনা যায় সেই তিব্বতৰ ভূমিত খনন,নদীবান্ধকে ধৰি প্ৰকৃতিৰ ওপৰত চীনৰ যি অত্যাচাৰ সেই বিষয়ে বিশদ ভাবে বৰ্ণনা কৰা হৈছে। প্ৰথম পৰ্বৰ পৰা এটা কথা স্পষ্ট যে “Development at all cost” নীতি মানি চলা চীনৰ ডাঙৰ ডাঙৰ নদীবান্ধ জাতীয় প্ৰকল্পৰ প্ৰতি থকা দুৰ্বলতাই ব্ৰহ্মপুত্ৰৰ পানীৰ প্ৰতি চীনৰ আকৰ্ষণৰো অন্যতম কাৰণ। ইতিমধ্যে ছাংপোত ৫টাকৈ নদীবান্ধ নিৰ্মাণ কৰা চীনৰ এতিয়া লক্ষ্য হৈছে জিনজিয়াঙৰ য়াৰলুং ছাংপোৰ পৰা নদীখন(অৰ্থাৎ ব্ৰহ্মপুত্ৰ)ৰ গতিপথ সলনি কৰি ইয়াৰ পানী টাকলা মাকান মৰুভূমিলৈ প্ৰায় ১০০০কি.মি দৈৰ্ঘ্যৰ সুৰংগ নিৰ্মাণৰে বোৱাই নিয়া। চীনে এই প্রকল্পৰ কথা অস্বীকাৰ কৰিলেও কৃত্ৰিম উপগ্ৰহৰ পৰা লোৱা চিত্ৰ তথা The print ৱেবচাইটত উপলব্ধ অৱসৰ প্ৰাপ্ত কৰ্ণেল বিনায়ক ভাটৰ লিখনিয়ে ইয়াৰ সত্যতাকে প্ৰতিপন্ন কৰে। এই প্ৰকল্প ক্ষেত্ৰৰ চাৰিওফালে ধূলিৰ চামনি কমাবলৈ ব্যৱহাৰ হোৱা পলিমাৰ ৰেজিনৰ বাবেই ২০১৭ চনত অৰুণাচলত ছিয়াঙৰ পানী কলা হৈছিল।যদিহে এই প্ৰকল্প সফল হয়, তেতিয়াহলে ই ব্ৰহ্মপুত্ৰ নৈলৈ এক অশনি সংকেত কঢ়িয়াই আনিব আৰু ব্ৰহ্মপুত্ৰ নদীৰ পানীৰে ৰঙা চীন পুষ্ট হ’ব৷ ইয়াৰ পাৰ্শ্বক্ৰিয়া হিচাপে ভাৰতবৰ্ষ আৰু বাংলাদেশত ভয়ংকৰ জল সংকটে দেখা দিব। নদীক কেন্দ্ৰ কৰি গঢ়ি উঠা এই সভ্যতাৰ অকাল বিলুপ্তি হ’ব। এই তথ্যখিনিয়ে পানীৰ বাবেই যে এখন তৃতীয় বিশ্বযুদ্ধ হ’ব সেই আশংকাৰো ইংগিত বহন কৰে।\nএই সম্ভাব্য ভয়ংকৰ জল সংকট তথা প্ৰাকৃতিক উপাদানৰ অপব্যৱহাৰ বাবে হোৱা পৰিৱেশ প্ৰদূষণৰ পুঙ্খানুপুঙ্খ বিশ্লেষণৰ লগতে জলবায়ু পৰিৱৰ্তন ৰোধ কৰাৰ ক্ষেত্ৰত তিব্বতৰ ভূমিকা সম্পৰ্কেও এই কিতাপখনত লেখিকাই সুন্দৰকৈ বৰ্ণনা কৰিছে। তিব্বতীয় লোকসকল যি আমাৰ উত্তৰপূবৰ লোকসকলৰো উপৰিপুৰুষ, তেওঁলোকে মাতৃভূমিক যথেষ্ট সন্মান কৰাৰ লগতে পৰিৱেশৰ লগতো সহাৱস্থান কৰি চলিব খোজে। তেওঁলোকে আনকি যিকোনো ধৰণৰ খনন কাৰ্য্যৰ পৰাও বিৰত থাকে। আনহাতে এই তিব্বতেই হ’ল এছিয়াৰ হিমবাহৰ স্থান আৰু দক্ষিণ-পূব এছিয়াৰ প্ৰধান নদীসমূহৰ উৎস। গতিকে হিমালয় আৰু ইয়াৰ ওচৰ পাজৰৰ দেশসমূহৰ বিশেষকৈ উত্তৰ-পূব ভাৰতৰ পৰিৱেশতন্ত্ৰ নিয়ন্ত্ৰণৰ বাবে আৰু জলবায়ু পৰিৱৰ্তন ৰোধ কৰাত তিব্বতৰ গুৰুত্বপূৰ্ণ ভূমিকা আছে। কিন্তু দুৰ্ভাগ্যজনকভাৱে তিব্বতত চীনা আগ্ৰাসনৰ পিছত ইয়াক যিদৰে বিভিন্ন নদীবান্ধ আৰু সমৰসজ্জাৰ অনুশীলন ভূমি হিচাপে ব্যৱহাৰ কৰা হৈছে সি কেৱল তিব্বতৰেই নহয় ইয়াৰ ওচৰ পাজৰৰ দেশ ম্যানমাৰ, ভাৰত, বাংলাদেশ আদিৰ পৰিবেশলৈও সংকট কঢ়িয়াই আনিছে। যাৰ বাবে তিব্বতত চীনৰ এনেধৰণৰ কাৰ্যকলাপ বন্ধ হোৱাটো অতিকৈ জৰুৰী। তদুপৰি বাংলাদেশ আৰু ভাৰতবৰ্ষই ভৱিষ্যতৰ জলসংকট বা নদীবান্ধ আদিৰ পৰা হ’ব পৰা যিকোনো ধৰণৰ সংকটক লৈ চীনৰ লগত বৈদেশিক আৰু কূটনৈতিক পৰ্য্যায়ত নতুন নীতি গ্ৰহণ কৰাৰো এয়াই উপযুক্ত সময়। প্ৰথম পৰ্বৰ ষষ্ঠ অধ্যায়ত লেখিকাই স্পষ্ট ভাবে উল্লেখ কৰিছে যে হিমালয়ৰ চালুকীয়া গঠন তথা শিৱালিক বা চফ্ট পাহাৰৰ উপস্থিতিৰ বাবে হিমালয়ৰ পাদদেশত অৱস্থিত অৰুণাচল, অসম আদি ৰাজ্যসমূহত বৃহৎ নদীবান্ধ একেবাৰে অনুপযুক্ত। কাৰণ এই পাহাৰ সমূহৰ গঠন অতি ভঙ্গুৰ তথা এই অঞ্চল সমূহ ভূমিকম্পৰ অভিকেন্দ্ৰও হয়।গতিকে এনেধৰণৰ নদীবান্ধ সমূহে যিকোনো মুহূৰ্ততে সমগ্ৰ উত্তৰ-পূবৰ বিপদ ঘটাব পাৰে।\nউপৰোক্ত বিষয় সমূহৰ উপৰিও জলবায়ু পৰিবৰ্তন, জলসংৰক্ষণ, সাগৰ পৃষ্ঠৰ বাঢ়ি অহা\nউচ্চতা,বানপানী,সংযোগিত বিশ্বৰ ধাৰণা ইত্যাদি বিষয় সমূহো লেখিকাই প্ৰথম পৰ্বত সবিস্তাৰে উল্লেখ কৰিছে। বৈজ্ঞানিক পৰিভাষাত বৰ্ণনা কৰা এই অধ্যায় সমূহ যথেষ্ট বাস্তৱসন্মত। গ্ৰন্থ খনৰ দ্বিতীয় পৰ্বত চীনে কি পৰিস্থিতিত দ্বিতীয় বিশ্ব যুদ্ধৰ সময়ত অৰুণাচল আৱিষ্কাৰ কৰিলে আৰু অৰুণাচলৰ প্ৰতি থকা চীনৰ দুৰ্বলতাৰ লগতে মহাদেৱৰ মহাজঁটা মডেল যিয়ে ভৱিষ্যতে হিমালয়ৰ পাদদেশ সমূহত হ’ব লগা বিভিন্ন নিৰ্মাণ কাৰ্য্য সমূহৰ দিক নিৰ্দেশনা কৰিব তাৰ বিষয়েও লেখিকাই স্পষ্ট আৰু গৱেষণালব্ধ বৰ্ণনা কৰিছে।\nপ্ৰকৃতাৰ্থত এই গ্ৰন্থখনে ভাৰতবৰ্ষ আৰু চীনৰ মাজত থকা ৰাজনৈতিক, অৰ্থনৈতিক, বাণিজ্যিক সম্পৰ্ক-বৈৰীতাৰ উপৰিও ভৱিষ্যতে পানীক লৈ দুয়ো দেশৰ মাজত উদ্ভৱ হ’ব পৰা সমস্যা সমূহ সুন্দৰকৈ বৰ্ণনা কৰিছে। এগৰাকী অসমীয়া হিচাপে ব্ৰহ্মপুত্ৰৰ প্ৰতি লেখিকাৰ এক সুতীব্ৰ আগ্ৰহ আছে, সেয়েহে ব্ৰহ্মপুত্ৰৰ ওপৰত ভৱিষ্যতে আহিব লগা বিপদ আৰু এই বিপদ নিৰ্মূলৰ বাবে তেওঁ উদ্বিগ্ন। লেখিকাই ভবাৰ দৰে এই গ্ৰন্থখন আমাৰ হাইস্কুল সমূহৰ সমাজ বিজ্ঞানৰ আৰু কলেজ পৰ্যায়ত ভূ-তাত্ত্বিক বিষয়ৰ সহায়িকা পুথি হিচাপে উপযোগী নিশ্চিতভাবেই হ’ব পাৰে। কিন্তু মোৰ ব্যক্তিগত অনুভৱ, কেৱল সহায়ক পুথি হিচাপেই নহয় আমাৰ উত্তৰ পূবৰ প্ৰত্যেক ব্যক্তিয়ে এই গ্ৰন্থখনত সন্নিবিষ্ট তথ্যবোৰ জনাৰ লগতে এই জলভাণ্ডাৰটোৰ সংকট আৰু সম্ভাৱনা সম্পৰ্কে সচেতন হোৱাটো বৰ্তমান সময়ৰ এটা দাবী।\n← মনৰ কথা (১৪৭) — কৃষ্ণা বৈশ্য\nআম্ৰপালী: বৰ্ণিল দস্তাবেজৰ স্বৰ্ণিল লিপি- পৰী পাৰবীন →\nগ্ৰন্থ আলোচনাঃ ( অনামিকা বৰুৱা )\nপ্ৰথম প্ৰতিশ্ৰুতি (অনামিকা বৰুৱা)\nধেমাজি Land and People (ড° বুলজিৎ বুঢ়াগোহাঁই)


দিহিং পাটকাইত নিশা ১ বজাত কি কৰিছে অসম আৰক্ষী আৰু বনকৰ্মীয়ে ?\nHOME/ STATE/ DIBRUGARH/ASSAM POLICE FOREST DEPARTMENT JOINT OPERATION AT DEHING PATKAI NATIONAL PARK\nPublished on: Sep 25, 2021, 7:22 PM IST\nবন ধ্বংসকাৰীৰ বিৰুদ্ধে সষ্টম নামৰূপ আৰক্ষী । বন বিভাগক লগত লৈ নিশা ১ বজা পৰ্যন্ত দিহিং পাটকাইত কি কৰিছে নামৰূপ আৰক্ষীয়ে ?\nমৰাণ,২৫ ছেপ্টেম্বৰ : ৰাজ্যত একাংশ দুষ্টচক্ৰই বনাঞ্চল ধ্বংস অব্যাহত ৰাখিছে । আনকি ৰাজ্যৰ অন্যতম ৰাষ্ট্ৰীয় উদ্যান দিহিং পাটকাইও দুষ্টচক্ৰৰ কৱলৰ পৰা ৰক্ষা পৰা নাই । দিহিং পাইকাই ৰাষ্ট্ৰীয় উদ্যানত (Dehing Patkai National Park) চলি থকা বন ধ্বংসক লৈ ইতিমধ্যে বিভিন্ন দল-সংগঠনে প্ৰতিক্ৰিয়া ব্যক্ত কৰিছে ।\nদিহিং পাটকাই ৰাষ্ট্ৰীয় উদ্যানৰ সুৰক্ষা ব্যৱস্থা কটকটীয়া কৰাৰ বাবেও প্ৰকৃতিপ্ৰেমী তথা সংগঠনসমূহে দাবী জনাই আহিছিল । ইয়াৰ পাছতে সষ্টম হৈছে বন বিভাগ (Forest department) তথা অসম আৰক্ষী (Assam Police) । ৰাষ্ট্ৰীয় উদ্যানৰ ভিতৰচ'ৰাত নিৰাপত্তা ব্যৱস্থা কটকটীয়া কৰাৰ উদ্দেশ্যে বন বিভাগক লগত লৈ অসম আৰক্ষীয়ে অভিযান চলোৱা দেখা গ'ল ।\nশুকুৰবাৰে দিহিং পাটকাই ৰাষ্ট্ৰীয় উদ্যানৰ দুৰ্গম পাহাৰীয়া অসম-অৰুণাচল সীমান্তৱৰ্তী অঞ্চলত বনকৰ্মী আৰু আৰক্ষীৰ এটা দলে নিশালৈকে তহল দিয়া দেখা গ'ল । গভীৰ নিশা অৰণ্যৰ মাজত বনকৰ্মী আৰু আৰক্ষীয়ে হাতত মাৰণাস্ত্ৰ আৰু টৰ্চ লাইট লৈ অভিযান চলালে । নামৰূপৰ উপ-আৰক্ষী অধীক্ষক নৱ কুমাৰ বৰাৰ নেতৃত্বত চলিল এই অভিযান । কিন্তু এই অভিযানৰ সময়ত কোনো ধৰণৰ বন ধ্বংসকাৰীৰ সম্ভেদ নাপালে আৰক্ষীয়ে ।\nউল্লেখ্য যে কিছু দিন পূৰ্বে দিহিং পাটকাই ৰাষ্ট্ৰীয় উদ্যানৰ অসম-অৰুণাচল সীমান্তৰ শুকানজুৰীৰ গভীৰ অৰণ্যত বনকৰ্মী আৰু অৰুণাচলী চোৰাং চিকাৰীৰ মাজত প্ৰচণ্ড গুলীয়াগুলি সংঘটিত হৈছিল যাৰ ফলত চোৰাং চিকাৰীয়ে কুণ্ডা টানিবলৈ ব্যৱহাৰ কৰা এটা হাতীৰ মৃত্যু হৈছিল । তাৰ প্ৰতি লক্ষ্য ৰাখি চোৰাং চিকাৰীৰ বিৰুদ্ধে একপ্ৰকাৰ জেহাদ ঘোষণা কৰিছিল আৰক্ষী আৰু বনকৰ্মীয়ে । উক্ত ঘটনাৰ পাছৰ পৰাই যাতে চোৰাং চিকাৰীয়ে পুনৰ তেনে বন ধ্বংস কাৰ্য সংঘটিত কৰিব নোৱাৰে তাৰ বাবে নিয়মীয়াকৈ বনকৰ্মী আৰু অসম আৰক্ষীৰ যৌথভাৱে তহল দিয়াৰ ব্যৱস্থা গ্ৰহণ কৰা পৰিলক্ষিত হৈছে ।\nলগতে পঢ়ক :পণ্ডিত দীনদয়াল উপাধ্যায়ৰ জন্মবাৰ্ষিকী উপলক্ষে স্মৃতিচাৰণ সভা


ৰাষ্ট্ৰীয় প্ৰেছ এই দিৱস উপলক্ষ্যে মুখ্যমন্ত্ৰীৰ সকলো সংবাদমাধ্যমলৈ শুভেচ্ছা জ্ঞাপন – News Time Assam by Pratham Khabar\nঘৰ/অসম/ৰাষ্ট্ৰীয় প্ৰেছ এই দিৱস উপলক্ষ্যে মুখ্যমন্ত্ৰীৰ সকলো সংবাদমাধ্যমলৈ শুভেচ্ছা জ্ঞাপন\nএইবাৰ ৰাষ্ট্ৰীয় প্ৰেছ দিৱসৰ মুল বাণী হ’ল WHO IS NOT AFRAID OF MEDIA? অৰ্থাত, সংবাদ মাধ্যমক ভয় নকৰে কোনে?\nআজি ৰাষ্ট্ৰীয় প্ৰেছ এই দিৱসৰ লগত সংগতি ৰাখি মুখ্যমন্ত্ৰী ড০ হিমন্ত বিশ্ব শৰ্মাই সকলো সংবাদমাধ্যমলৈ শুভেচ্ছা জ্ঞাপন কৰিছে।\nমুখ্যমন্ত্ৰীগৰাকীয়ে সংবাদমাধ্যমৰ গণতন্ত্ৰৰ চতুৰ্থ স্তম্ভ হিচাপে সংবাদমাধ্যমৰ সত্যৰ নিৰন্তৰ অনুসৰণ আৰু নাগৰিকসকলক অধিকাৰৰ বিষয়ে সজাগ কৰাই সংবাদমাধ্যমে গণতন্ত্ৰক শক্তিশালী কৰি তুলিছে বুলি মন্তব্য কৰে। লগতে কভিড-১৯ৰ সময়ত জনসাধাৰণ সজাগ কৰাৰ লগতে সংবাদমাধ্যৰ গুৰুত্বপূৰ্ণ ভূমিকা প্ৰশংসনীয় বুলি সংবাদমাধ্যমৰ সলাগ লয়।\nউল্লেখ্য যে, প্ৰতিবছৰৰ ১৬ নৱেম্বৰৰ দিনটো ৰাষ্ট্ৰীয় প্ৰেছ দিৱস হিচাপে উদযাপন কৰা হয়। ভাৰতীয় সংবাদ মাধ্যমৰ দ্বাৰা প্ৰদান কৰা প্ৰতিবেদনৰ মানদণ্ড নিৰীক্ষণ কৰিবলৈ ১৯৬৬ চনৰ ১৬ নৱেম্বৰত ভাৰতীয় প্ৰেছ কাউন্সিল আৰম্ভ কৰা হৈছিল। ভাৰতীয় প্ৰেছ কাউন্সিলে ভাৰতীয় সাংবাদিকসকলক কোনো প্ৰভাৱ বা বাহ্যিক কাৰকৰ দ্বাৰা পৰিচালিত যাতে নহয় তাৰ নৈতিক প্ৰহৰী হিচাপে কাম কৰে। যাৰ বাবে ১৬ নৱেম্বৰৰ দিনটোক ভাৰতীয় প্ৰেছ কাউন্সিলক সন্মান প্ৰদানৰ অৰ্থে উদযাপন কৰা হয়।\nAssam Journalism Journalist Media National Press Day News News Time Assam Pratham Khabar\nআজি ৰাষ্ট্ৰীয় প্ৰেছ দিৱসঃ প্ৰতিটো সংবাদ মাধ্যমৰ লগত জড়িত প্ৰতিগৰাকী সংবাদসেৱীক প্ৰেছ দিৱসৰ শুভেচ্ছা..\nমাতৃক দাৰে ঘপিয়াই ৰঙাঘৰৰ আলহী হ'ল পুত্ৰ